ކޮވިޑް-19 އާއި ގުޅިގެން އެންމެ ބޮޑުބަދަލެއް އައިސްފައި މިވަނީ އިންސާނުންގެ ދިރިއުޅުމަށެވެ. ކުރިން ފަސޭހަކަމާއިއެކު ކޮށްއުޅުނު އެތައް ކަމެއް މިހާރު ކުރުމަކީ ބޮޑު ގޯހަކަށް ވަނީ ވެފައިއެވެ. ކޮންމެހެން ބޭރަށް ނުކުންނަންޖެހިގެން މެނުވީ ބޭރަކަށް ނުނުކުމެވެއެވެ. ސްކޫލް ތަކާއި ޔުނިވަރސިޓީތަކާއި މިނޫންވެސް ކިޔަވާދޭ ތަންތަނަށް ދިއުމާއި، އޮފީސްތަކަށް މަސައްކަތު ދިއުމާއި، ކެފޭތަކަށް ދިއުމާއި، ކުޅިވަރު ކުޅެން ދިއުމާއި، ކުޅިވަރު ބަލަން ދިއުމާއި، ޕާރކަށް ދިއުމާއި، ދަތުރު ދިއުންވެސް މިވަނީ މަނާކުރެވިފައިއެވެ. މާތްވެގެންވާ ހަރަމްފުޅުވެސް ބަންދުކޮށް މިއަހަރު ހައްޖަށް ދިއުމުގެ ތައްޔާރީތައްވެސް މިވަގުތަށް މަޑުޖައްސާލަން ސަޢޫދީ ސަރުކާރުން ވަނީ އަންގާފައިއެވެ.\nސަލާމްކުރަން އާދަވެފައި ހުންނާތީ މީހަކާ ސަލާމް ކޮށްލަން އަތް ދިއްކޮށްލެވުނަސް އަނެކާ ހުންނަނީ ހިތްހަމަޖެހިގެނެއް ނޫނެވެ. ދޮރެއްގެ ތަޅެއްގައި، އެއްޗެއްގެ މުއްގަނޑެއްގައި، ގޮނޑިއެއްގެ އަތްގަނޑެއްގައި، ފިހާރައެއްގެ ހަރުގަނޑެއްގައި ހުންނަ ދަޅެއް ނުވަތަ ފުޅިއެއްގައި ވެސް އަތްލެވެނީ ޝައްކެއްގެމަތީ ހުރެއެވެ. ބަހަކަށް ނުވަތަ ފެރީ އަކަށް އެރިއަސް އިންނަންޖެހެނީ ބިރުންނެވެ. ޖެހިގެންއިންމީހާއާއި ދެމެދު ބަހައްޓަންވީ ގައިދުރުމިން ހިތާހިތުން ނަމަވެސް ވަޒަންކުރެވެއެވެ. މަގެއްގެމަތީ ހިނގާފައިދާއިރުވެސް ކައިރިން ދާމީހާއާއި އެއްހަމައެއްގައިވާ ވަގުތުކޮޅަކީ ވީހާވެސް މަދު ސިކުންތުކޮޅަކަށް ހެދޭތޯ ބެލެއެވެ. އަވަސްވެގަނެވެނީ އެމީހަކާ ދުރަށް ދިއުމަށެވެ.\nމިއީ މިއިން ދުވަހަކުވެސް މީހުން ދުނިޔޭގައި އުޅުނު ގޮތެއް ނޫނެވެ. ނަމަވެސް މިއަދު މުޅި ދުނިޔޭގައި ފެތުރެމުންދާ ވަބާއިން ރައްކާތެރިވުމަށް މިއީ ކޮންމެ ރައްޔިތަކުހެން އަޅަންޖެހިފައިވާ ފިޔަވަޅުތަކެކެވެ. މި ފިޔަވަޅުތައް ނާޅައިފިނަމަސާރސް-ކޯވީ-2 އޭ ކިޔާ ބާވަތުގެ ކޮރޯނާވައިރަސް އަރާ ސީދާ ފުއްޕާމޭގައި ތަތްކޮށްލަފާނެތީއެވެ. ކޮރޯނާވައިރަހުގެ މިބާވަތުން ޖެހޭ ކޮވިޑް-19 އޭކިޔާ ބަލި ޖެހިދާނެތީއެވެ.\n2020 ވަނަ އަހަރަށް ކުރިމަތިލިއިރު، ދުނިޔެ މިވަނީ ވަރަށް ހައިރާންކުރުވަނިވި ބީދައަކުން ހިނގާ ތަނަކަށްވެފައިއެވެ. ވަރަށް ތަފާތުކޮށްކުރާ ހަނގުރާމައެއްގެ މައިދާނަކަށް ދުނިޔެ ވަނީ ބަދަލުކޮށްލާފައިއެވެ. ހުރިހާ ގައުމުތައް އެއްފަރާތުގައެވެ. އަނެއްފަރާތުގައި 2019 ވަނަ އަހަރުގެ ފަހުކޮޅު ޗައިނާގެ ވޫހާން ސިޓީއިން ފާޅުވިދުޝްމަނެކެވެ. ހަމަލޮލަށް ފެންނަވަރަށްވުރެން ކުޑަ، މި ދުޝްމަނު މަހެއްހާ ދުވަހުގެތެރޭގައި މުޅި ދުނިޔެ މިވަނީ ހިސޯރުކޮށްފައިއެވެ. ކޮރޯނާ ވައިރަހުގެ ބާވަތެއްކަމުގައިވާ މި ދުޝްމަނަށް ސާރސް-ކޯވީ-2 އޭ ކިޔާ ސައިންސުވެރިން ނަންދިނެވެ. މި ވައިރަސް މިހާތަނަށް ދެ މިލިއަނަށްވުރެން ގިނަ މީހުންނާއި ހަނގުރާމަކޮށްފިއެވެ. އަދިމިހަނގުރާމައިގައި ދުނިޔެދޫކޮށް ދިޔަ މީހުންގެ އަދަދު އެއް ލައްކަ ތިރީސް ހާހާއި ގާތްކުރެއެވެ. މި އަދަދުތައް ދުވަހެއް ދުވަހަކަށްވުރެން މައްޗަށް ދާތީ ރާއްޖޭގައިވެސް ރައްކާތެރިވުމުގެ ފިޔަވަޅުތަކެއް އަޅަމުންދަނިކޮށް، މިއަދު މިއިވުނީ ކޮވިޑް-19 ޖެހިފައިވާ މީހަކާ ގުޅުމެއް ނުވާ މީހަކު މާލެއިން ފުރަތަމަފަހަރަށް ފައްސިވީ ޚަބަރުގެ އަޑެވެ.\nކޮވިޑް-19 ބަލި ފެތުރުމުގައި ވަކި ގައުމެއް، ވަކި ބައްރެއް، އިސްތިސްނާވެފައިއެއް ނުވެއެވެ. އަދި ވަކި ނަސްލެއް، ވަކި ނަސަބެއް، ވަކި ދީނެއް ވަކި ހައިބަތެއް މީހާގެ ހުރީތީ ބަލިނުޖެހިއެއްވެސް ނުދެއެވެ. މިބަލިޖެހުމުގައި ރާނީއެއް، ބޮޑުވަޒީރެއް، ސަފީރެއް، ރައްޔިތުންގެ މަޖިލިސްގެ މެމްބަރެއް، މުއްސަންޖެއް ފަގީރެއް ތަފާތެއް ނުކުރެއެވެ. މި ވައިރަހާއި ބައްދަލުކުރާ ކޮންމެ މީހަކީ އެއާއި ހަނގުރާމަކުރަންޖެހިދާނެ މީހެކެވެ.\nހުރިހާ ހަނގުރާމައަކީ ކަނޑިއާއި ބަޑިން ކުރާ ހަނގުރާމައެއް ނޫންކަން މި ވައިރަސް ސާބިތުކޮށްދީފިއެވެ.އަދި ގައުމެއްގެ ރައްޔިތުން ސަލާމަތްކޮށްދިނުމަށް ހުރިހާފަހަރަކު ބޭނުންވަނީ ސިފައިންނާއި ބަރު ހަތިޔާރެއް ނޫންކަންވެސް މި ކުޑަކުޑަ ވައިރަސް ސާބިތުކޮށްދީފިއެވެ. ބަޑިއާއި، މިސައިލާއި، ބޮމާއި، ޓޭންކަރާއި، ހަނގުރާމަމަތީ މަނަވަރާއި، ސަބްމެރިނާއި، މަތިންދާބޯޓުތައް ގިނަކޮށްގެން ތިބި ބޮޑެތި، މުއްސަނދި ގައުމުތައްވެސް މަދު ހަފްތާތަކެއްގެތެރޭގައި މި ކުޑަ ކުޑަ ވައިރަސް އާހެދި ގޮތްހުސްވެގެން އުޅެން ޖައްސައިފިއެވެ.\nއިންސާނުންނަށް ބަލިޖައްސާ އެހެން މަސްދަރުތަކާއި ކުރާ ހަނގުރާމަތަކެކޭ އެއްފަދައިން ސާރސް-ކޯވީ-2 އޭކިޔާކޮރޯނާ ވައިރަހާއި ހަނގުރާމަކުރަންވެސް ކުރީސަފުގައި ތިބެނީ ސިއްހީ ޚިދުމަތްތެރިންނެވެ. ޑޮކްޓަރުންނާއި ނަރުހުންނާއި، ހެލްތުވޯކަރުންނާއި، ލެބޯޓަރީ ޓެކްނީޝަނުންނާއި މިނޫންވެސް އެހެނިހެން ސިއްހީ ޚިދުމަތްތެރިންނެވެ. ބަރު ހަތިޔާރުއަޅައިގެން ހަނގުރާމަކުރަން ދަސްކޮށްގެން ތިބި ސަފައިންނާއި، ފުލުހުންވެސް ނުކުންނަން ޖެހިފައިމިވަނީ ސިއްހީ ޚިދުމަތްތެރިންގެ މަސައްކަތް ދަސްކޮށްގެން ނުވަތަ އެމަސައްކަތް ކުރާބަޔަކަށް އެހީތެރިވެދޭށެވެ.\nކޮވިޑް-19 އާއި ދެކޮޅަށްކުރާ ހަނގުރާމައަކީ ދުނިޔޭގެ 200 އަށްވުރެން ގިނަ ގައުމު މިއަދުކުރަމުންދާ ހަނގުރާމައެކެވެ. އެބަޔަކު އެބައެއްގެ ރައްޔިތުން ސަލާމަތްކޮށްދިނުމަށެވެ. އެގައުމުތަކުގެ ރައްޔިތުން ދިފާއުކުރަންފޮނުވާ ލަޝްކަރުގެ ހަށިސަލާމަތަށް ހޯދަން ޖެހިފައި މިވަނީ ވަޒަންނާރާފަދަ ފޭރާމެއް ނޫނެވެ. ރައްޔިތުން ރައްކާތެރިކުރަންބޭނުންވަނީ މިސައިލާއި ބޮމުން ރައްކާތެރިވާން ވަންނާނޭފަދަބަންކަރުތަކެއްވެސް ނޫނެވެ. އަދި ކޮވިޑް-19 އާއި ދެކޮޅަށް ހަނގުރާމަކުރަން ބޭނުންވަނީ ކަނޑިއާއި ބަޑިއެއް ނޫނެވެ. ޒަމާނީ ނިއުކުލިއަރ ހަތިޔާރެއްވެސް ނޫނެވެ. ހަނގުރާމައިގެ މައިދާނަށް ފޮނުވަންޖެހެނީ ދަގަނޑާއި އެނޫންވެސް އެފަދަ މައުދަނުތަކުން ހަދާފާއި ހުންނަ ބަރު އުޅަނދުތަކެއްވެސް ނޫނެވެ.\nމި ހަނގުރާމައިގައި އިންސާނުންގެ ލަޝްކަރުގެ ހަށި ސަލާމަތަށް ހޯދަން ޖެހެނީ އިންތިހާއަށް ބަލިކަށި، އެހެންނަމަވެސް އެހާމެ މުހިންމު ތަކެއްޗެވެ. މާސްކާއި، އަންގިއާއި، ރައްކާތެރިވުމަށް އަޅާ ޚާއްސަ ފޭރާމެވެ. މިއީކީ އަގުގެ ގޮތުން ބެލިއަސް ނިސްބަތުން މާކަ ބޮޑު ހޭދައެއް ކުރަންޖެހޭ ތަކެއްޗެއް ނޫނެވެ.\nރައްޔިތުން ރައްކާތެރިވުމަށް އަޅާފައިވާ ފިޔަވަޅުތަކުގެ ސަފު ފޫއަޅުވާލާފައި، ނުވަތަ އެނޫންވެސް ގޮތަކުން މީހެއްގެ ހަށިގަނޑަށް ސާރސް-ކޯވީ-2 ވައިރަހަށް ވާސިލްވެވިއްޖެ ނަމަ ބޮޑު ހޭދައެއް ކުރަން ޖެހޭ ފަހަރު މަދެއް ނޫނެވެ. އަދި އަމުދުން ވައިރަހުގެ ސަބަބުން މީހާގެ ހާލު ދެރަކޮށްލާ، ހޮސްޕިޓަލުގައި އެނދުމަތިކޮށްގެން ބަލަންޖެހިއްޖެނަމަ، އަގުބޮޑު މެޝިނަރީތަކުގެ އެހީ ހޯދަންޖެހެއެވެ. މިއީ ރާއްޖޭގައި އުފައްދާ އެއްޗިއްސެއް ނޫނެވެ. އަމުދުން މިދުވަސްވަރު ރާއްޖެއިން ބޭރުން ވެސް ފަސޭހައިން ގަންނަން ލިބޭ އެއްޗިއްސެއް ނޫނެވެ. ރައްކާތެރި ކަމުގެ ފިޔަވަޅުތައް އެޅުން މުހިންމުވާ އެއް ސަބަބަކީ މިއެވެ. ފަރުވާދިނުމަށް ބޭނުންކުރާ މެޝިނަރީއާއި އާލާތްތައް ގައުމުގައި ހުރި މިންވަރަށްވުރެން ގިނައިން ބަލިމީހުން އެނދުމަތިކުރަން ޖެހިދާނެތީއެވެ. އަދި ފަރުވާ ދޭންތިބި ޑޮކްޓަރުންނާއި ނަރުހުންނާއި ސިއްހީ ޚިދުމަތްތެރިންނަށް ކުޅަދާނަ ނުވާހާ މިންވަރަށް ބަލިމީހުން ބަލަން ޖެހިދާނެތީއެވެ. ހަނގުރާމައިގެ ލަޝްކަރު ކަމުގައިވާ ސިއްހީ ޚިދުމަތްތެރިން ރައްކާތެރިވުމަށް އަޅާފޭރާން ހުސްވެގެން އުޅެންޖެހިދާނެތީއެވެ. ކޮވިޑް-19 ހަލުވިކަމާއިއެކު ފެތުރޭ ގިނަ ގައުމުތަކުގައި ވަނީ މި ބިރުވެރި އަދި ހިތާމަވެރިހާލަތާއި ވެސް ކުރިމަތިލާންޖެހިފައިއެވެ. މި ހާލަތް މެދުވެރިވެއްޖެނަމަ، ގިނަ ރައްޔިތުންތަކަކަށް ބަލިޖެހި، އެކަށީގެންވާ ފަރުވާ ނުލިބި، ދުނިޔެދޫކޮށްދާން ޖެހެއެވެ.\nގައިދުރުމިން ބެހެއްޓުމާއި، އަތް ދޮވުމާއި، އެއްވެ ނޫޅުމަކީ އެކަކުގެ ފަރާތުން އަނެކަކަށް ވައިރަސް ވާސިލްވުމަށް އެޅޭ ހުރަހެކެވެ. އަދި ސަރުކާރުން ވަގުތީގޮތުން އަޅާފައިވާ އިތުރު ފިޔަވަޅުތަކަކީވެސް ރައްޔިތުންގެ ރައްކަލަށް އަޅާފައިވާ ފިޔަވަޅުތަކެކެވެ. ގަބޫލުކުރެވޭނެ ކަމަކީ މި ފިޔަވަޅުތަކަކީ ތާ އަބަދަށް ދަމަހައްޓަން އަޅާފައިވާ ފިޔަވަޅުތަކެއް ނޫންކަމެވެ. އަދި ތާއަބަދަށް ދެމެހެއްޓޭނެ ފިޔަވަޅުތަކެއްވެސް ނޫންކަމެވެ. ރާއްޖެއަށް ފަތުރުވެރިން ގޮވައިގެން އަންނަ މަތިންދާބޯޓުތައް ޖެއްސުން މަނާކޮށްގެން އަބަދު ތިބެވޭނެތޯއެވެ؟ ވަކި ގައުމުތަކަކުން އެކަނިވިއަސް ފަތުރުވެރިންނަށް އައުން މަނާކޮށްގެން އަބަދު ތިބެވޭނެތޯއެވެ؟ އޮފީސްތަކާއި ކިޔަވާދޭ ތަންތަނާއި ވިޔަފާރިތައް ބަންދުކޮށްގެން އަބަދު ތިބެވޭނެތޯއެވެ؟\nގައުމުގެ ސިޔާދަތާއި އިސްތިގުލާލު ދެމެހެއްޓުމަށްޓަކައި އަދި ގައުމު މިނިވަން ގައުމެއްގެގޮތުގައި ދެމެހެއްޓުމަށްޓަކައި ގައުމުގެ އިގްތިސާދާއި، މުޖުތަމައުގެ ދިރުން ދަމަހައްޓަންޖެހެއެވެ. މިހާރު މިއޮތް ފަދައިން ހުއްޓުމެއްގައި ގައުމު އޮންނަ ކޮންމެ ދުވަހަކީ ގައުމުގެ ތަރައްގީގެ ދުވެލި ފަހަތަށްދާން މަގުފަހިކުރުވާނެ ދުވަހެކެވެ. އަދި މި ހާލަތު ދިގުލައިފިނަމަ ދަރަނި ބޮޑުވެ، ރައްޔިތުންގެ އަތްމަތި ތާށިވެ ބަނޑަށްޖެހޭ ހިސާބަށް ދިއުންވެސް އޮންނާނީ މާދުރުގައެއްނޫނެވެ. ވުމާއިއެކު މި ވަބާއިން އަރައިގަނެ، ދިރިއުޅުމުގެ ހާލަތު އާންމުހާލަތަށް ރުޖޫއަކުރުމަށް ކުރާ މަސައްކަތްތަކަކީ މިއަދު ކޮންމެ ގައުމަކުންވެސް ކެނޑިނޭޅި ކުރަމުންގެންދާ މަސައްކަތްތަކަކަށް ވަނީ ވެފައިއެވެ.\nމިވަބާއިން ސަލާމަތްވާން ގިނަ މަސައްކަތްތަކެއްކޮށް، ބައެއް ގައުމުތަކުން ވަނީބަލިފެތުރުން ކޮންމެވެސް ވަރަކަށް ކޮންޓްރޯލު ކޮށްފައިއެވެ. އަނެއްބައި ގައުމުތަކުގައި ވައިރަސް ހަލުވިކަމާއިއެކު ފެތުރެމުންދެއެވެ. ބަލި ކޮންޓްރޯލުކޮށްފައިވާ ގައުމުތަކަށް ބަލާލާނަމަ، ބަލި ކޮންޓްރޯލުކުރެވިފައިވަނީ އެގައުމުތަކުގެ ސަރުކާރުތަކުން އަންގާ އެންގުންތަކަށް ރައްޔިތުން ކިޔަމަންތެރިވެ، އެ އެންގުންތަކާއި އެއްގޮތަށް ރައްޔިތުންގެ އަމަލުތައް ބެހެއްޓުމުންނެވެ. އަތްދޮވުމާއި، ޖިސްމާނީ ގައިދުރުމިން ބެހެއްޓުމާއި، އެއްވެ ނޫޅުމަށް ދީފައިވާއިރުޝާދުތައް ކަނުލާ އަޑުއަހައިގެންނެވެ. ގިނަބަޔަކު ޓެސްޓުކޮށް ފައްސިވާ މީހުންނާއި، އެބައްޔަކާއި އެއްތާވި ހުރިހާ އެންމެން ހޯދާ ޓެސްޓުކޮށް، ޓެސްޓުގެ ނަތީޖާއަށް ބިނާކޮށް އެކަށީގެންވާ ފިޔަވަޅުތަކެއް ސަރުކާރުގެ ފަރާތުންވެސް އެޅުމުންނެވެ. ބަލިޖެހިފައި ތިބި މީހުން އެކަހެރިކޮށް ފަރުވާދިނުމާއި، ބައްޔަށް ޝައްކު ކުރެވޭމީހުން ޓެސްޓުކުރުމާއި، ހައި ރިސްކު މީހުން ކަރަންޓީނުކުރުމުންނެވެ. މީގެ އިތުރުން ގައުމުތަކުން އަޅާފައިހުރި ފިޔަވަޅުތަކުގެތެރޭގައި ވިޔަފާރިތަކާއި، އޮފީސްތަކާއި، ސްކޫލްތައް ބަންދުކުރުމާއި، ރައްޔިތުން ފުރަބަންދުގައި ބައިތިއްބުމާއި، ބޯރޑަރުތައް ބަންދުކުރުމާއި، ގައުމަށް އެތެރެވާމީހުން ކަރަންޓީނުކުރުން ހިމެނެއެވެ.\nއެކަށީގެންވާ މުއްދަތެއް ކަނޑައަޅައި އެމުއްދަތެއްގެތެރޭގައި ދުނިޔޭގައި ބަލި އުޅޭ ހުރިހާ ގައުމަކުން އެއްފަހަރާ މިފަދައިން މަސައްކަތްކޮށްފިނަމަ، ދުނިޔޭގައި މި ބަލި ކޮޓްރޯލުކުރެވިދާނެއެވެ. ނަމަވެސް މިއީ ކުރެވޭނެ ކަމެއް ނޫނެވެ. އެއީ އެކި ގައުމުގެ ހާލަތާއި ކަންތައްތައް ހުންނަގޮތުން މިފަދައިން މަސައްކަތް ކުރެވޭނީ އެކި މިންވަރަށް ކަމުގައިވާތީއެވެ. އަދި ގިނަ ގައުމުތަކެއްގައި މިބަލި ކޮންޓުރޯލުކުރުމަށް ކުރެވެންހުރި ހުރިހާ މަސައްކަތްތަކެއްކުރި ކަމުގައިވިޔަސް، ވައިރަސް ކޮންޓުރޯލު ނުކުރެވި، ފެތުރެމުންދާތީއެވެ.\nދެވަނަގޮތަކީ ވައިރަސް އޭގެ އަމިއްލަ ޒާތުގައި ނިމުމަކަށް އައުމެވެ. މިއީ އަހަރުތަކަކަށްދެމިގެން ހިނގައިދާނެ ކަމެކެވެ. އެހެނީ މިގޮތަށް ވައިރަސް ނިމުމަކަށް އަންނާނީ އެތައްބަޔަކަށް ބަލިޖެއްސުމަށްފަހު، ދުނިޔޭގައި ބަލިނުޖެހޭ މީހުންގެ އަދަދު ވަރަށް މަދުވާފަހުންކަމުގައިވާތީއެވެ. އަދި މިގޮތަށް ނިމޭއިރު ގިނަބަޔަކު ވާނީ ބަލީގެ ސަބަބުން ދުނިޔެދޫކޮށްދާންވެސް ޖެހިފައިއެވެ. ވީމާ މިއީވެސް އެދެވިގެން ވާ ގޮތެއް ނޫނެވެ.\nތިންވަނަ ގޮތަކީ ރައްޔިތުން މި ވައިރަހަށް ރައްކާތެރިވާން ވެކްސިންއެއް ޖެހުމެވެ. ވެކްސިން އަކީ އޭގެ ސަބަބުން ވަކި ބައްޔަކުން ރައްކާތެރިވާން ހަށިގަނޑުގެ ދިފާއީބާރު ވަރުގަދަކުރާ އެއްޗެކެވެ. މިގޮތަށް ދިފާއީބާރު ވަރުގަދަ ކުރުމުން ވައިރަހަށް ހަށިގަނޑުގައި ގަދަކޮށެއް ނުލެވޭނެއެވެ. އަދި ވެކްސިން ޖެހުމުން ގިނަ ރައްޔިތުންތަކެއް ބަލި ނުޖެހި، ނުވަތަ ބަލި ޖެހުނަސް މާ ހާލުދެރކޮށްނުލާ ވައިރަހުން ސަލާމަތްކުރެވެއެވެ. މިއީވެސް ފަސޭހައިން ކުރެވިދާނެ ކަމެއްނޫނެވެ. އެހެނީ ރައްކާތެރި ވެކްސިންއެއް ތައްޔާރުކޮށް ބާޒާރަށް ނެރުމަކީ މަދުވެގެން އަހަރު ދޮޅުއަހަރު ނަގާ ކަމަކެވެ. ނަމަވެސް ކުރިން ދުނިޔެއިން ފެނިފައިވާ ކޮރޯނާ ވައިރަހުގެ ބާވަތްތަކަށް ވެކްސިން ތައްޔާރުކުރަން މަސައްކަތްތަކެއްމީގެކުރިން ކުރެވިފައިވާތީ، ސާރސް-ކޯވީ-2 އަށް ވެކްސިންއެއް އުފެއްދުމުގެ މުއްދަތު ވަނީ ކުރު ކުރެވިފައެވެ. އަދިވެކްސިން އެއް ޓެސްޓު ކުރުމުގެ މަރުހަލާވަނީ ފެށިފައިއެވެ. މިއީ އާންމުކޮށް އެންމެނަށް ޖަހަން އެކަށީގެންވާ ވެކްސިންއެއްކަން ނުވަތަނޫންކަން ދެނެގަންނަން އަދި ދުވަސްތަކެއް ނަގާނެއެވެ.\nކޮވިޑް-19 ނައްތާލެވޭނެ ފަސޭހަ ނުވަތަ ކުރު އެއްގޮތް ވެސް ނެތެވެ. މުޅިދުނިޔެއިން މި ވައިރަސް ނައްތާލެވުމަކީ ގިނަ މަސައްކަތްތަކެއް ކުރަންޖެހޭނެކަމެކެވެ. އަދި ގިނަ އަހަރުތަކެއްވެސް ނަގާފާނެ ކަމެކެވެ. އިންސާނުންނަށް ބަލިޖައްސާ އެހެން ވައިރަހެކޭ އެއްފަދައިން މި ވައިރަސްވެސް ގާތީ ދުނިޔޭގެ އެކި ގައުމުތަކުގައި އެކި ދުވަސްވަރު މުސްތަގުބަލުގައި ފެންނަމުންދާނެ އެއްޗަކަށްވުމެވެ. ގައުމުތަކުން ކުރެވެން އޮތް ކަމަކީ ވައިރަހާއި ހަނގުރާމަކޮށް ކުރިހޯދޭތޯ މަސައްކަތްކުރުމެވެ. މިކަމަށް އަޅަން ޖެހޭ ރައްކާތެރިކަމުގެ ފިޔަވަޅުތައް އެޅުމެވެ. ވާންޖެހޭ ތައްޔާރީތައް ވުމެވެ.\nފުލައިޓުތައް ބަންދުކުރުމާއި، ރައްޔިތުން ގޭބަންދުގައި ބޭތިއްބުން ފަދަ ފިޔަވަޅުތައް ދެމެހެއްޓުމުގައި ރައްޔިތުންނާއި ގައުމުގެ ހާލަތަށްވެސް ވިސްނަންޖެހެއެވެ. ރައްޔިތުންނަށް އާންމުދަނީ ހޯދޭނެ ދޮރުތައް ބަންދުކޮށްގެން ތިބުމާއި، ގައުމުގެ އިގުތިސާދަށް ގެއްލުންވާނެ ފިޔަވަޅުތަކެއް ގިނަދުވަސްވަންދެން ދެމެމެހެއްޓުމަކީ ބުއްދިވެރިކަމަކަށް ނުވެދާނެއެވެ. އަނެއްކޮޅުން ކޮވިޑް-19 ފެތުރުމަކީވެސް އޭގެސަބަބުން އެތައް ނޭދެވޭ އަސަރުތަކެއް ރައްޔިތުންނަށާއި ގައުމަށް ކުރާނެ ކަމެކެވެ. ވީމާ ވައިރަހުން ރައްކާތެރިވުމަށް ރާއްޖެއިން މިހާރު އަޅާފައިވާ ފިޔަވަޅުތައް ދެމެހެއްޓުމާއި އެއަށް ދޫދިނުމާއި ދެމެދު އޮތީ ވަރަށް ހަނި ޖާގައެކެވެ. މަސައްކަތް ކުރަންވީ ފިޔަވަޅުތަކެއް އަޅާފައިވީނަމަވެސް، ކުރިންވެސް ކުރަމުންދިޔަ މަސައްކަތްތައް ވީވަރަކުން ކުރެވޭތޯބެލުމަށެވެ. އަރާފާނެ ލޮޅުން ވީހާވެސް ކުޑަވާނެ ގޮތަކަށް ގައުމުގެ ދުވެލި ދެމެހެއްޓޭތޯ ބެލުމަށެވެ. ނުވަތަ އިހު އުޅުނުގޮތަށް ދިރިއުޅުން ރުޖޫއަ ކުރެވެންދެން މަޑުކުރަންވީތޯއެވެ؟ މިހާލަތުގައި އިހު އުޅުނުގޮތަށް ދިރިއުޅުން އަވަސް މުސްތަގުބަލެއްގައި ރުޖޫއަ ކުރެވިދާނެކަމާއިމެދު ސުވާލު އުފެދެއެވެ. ދުނިޔޭގައި މީހުން ދިރިއުޅެމުން އައިގޮތް ބަދަލުކޮށްލަންޖެހިއްޖެއެވެ. ދުނިޔެ ބަދަލުވެއްޖެއެވެ.


މަސްޖިދުލް އަގްސާއަށް ޔަހޫދީން ދިން ހަމަލާތަކުގައި 300 އަށް ވުރެ...\nއަގްސާ މިސްކިތުގައި ދިން ހަމަލާތައް\nމަސްޖިދުލް އަގްސާއަށް ޔަހޫދީން ދިން ހަމަލާތަކުގައި 300 އަށް ވުރެ ގިނަ މީހުން ޒަޚަމްވެއްޖެ\nޔަހޫދީ ސިފައިން ވަނީ އަގްސާ މިސްކިތަށް ވަދެ ނަމާދަށް ތިބި މުސްލިމުންނަށް ހަމަލާދީފައި\nމިއީ ޔަހޫދީ ވަޒަންވެރިން ރޭވި ޚާއްސަ ހިނގާލުމާ ދިމާކޮށް ދިން ހަމަލާތަކެއް\nކުޑަކުދިންނާއި އަންހެނުން ހިމެނޭހެން މަދުވެގެން 305 މީހުންނަށް އަނިޔާވެފައިވޭ\n10 މެއި 2021 | ހޯމަ 23:11\nޔަހޫދީ ސިފައިން ވަނީ މަސްޖިދުލް އަގްސާއަށް ވަދެ އެތަނުގައި ނަމާދަށް ތިބި މުސްލިމުންނަށް ހަމަލާދީފައި\nއިސްރާއީލުން އިރުމަތީ ގުދުސްގައި ހުންނަ މަސްޖިދުލް އަގްސާއަށް ހޯމަ ދުވަހު ދިން ހަމަލާތަކުގައި ފަލަސްތީނުގެ 300 އަށް ވުރެ ގިނަ މީހުން ޒަޚަމްވެއްޖެއެވެ.\nފަލަސްތީނުގައި މިހާރު ހިނގަމުންދާ ހަމަނުޖެހުން ތަކުގައި ޔަހޫދީ ސިފައިން ވަނީ އަގްސާއަށް ވަދެ އެތަނުގައި ނަމާދަށް ތިބި މުސްލިމުންނަށް ހަމަލާދީފައެވެ.\nރަބަރު އުންޑައާއި ކަރުނަގޭހާއި އަތުބޮން ބޭނުންކޮށްގެން ދިން ހަމަލާތަކުގައި ކުޑަކުދިންނާއި އަންހެނުން ހިމެނޭހެން މަދުވެގެން 305 މީހުނަށް އެކިވަރުގެ އަނިޔާ ލިބިފައިވާކަމަށް ފަލަސްތީނުގެ ރެޑްކްރެސެންޓުން ހަމަކުރެއެވެ. މީގެތެރެއިން 228 މީހުން މިހާރު ވަނީ ގުދުސްގެ ހޮސްޕިޓަލްތަކަށް ގެންދެވިފައެވެ. އޭގެތެރެއިން ހަތް މީހުންގެ ހާލު ސީރިއަސް ކަމަށް މައުލޫމާތު ލިބެއެވެ.\nމި ހަމަލާތަކަކީ އިސްރާއީލުން ފާހަގަކުރާ ޖެރޫސަލަމް ދުވަހާއި ގުޅިގެން ޔަހޫދީ ވަޒަންވެރިން ކުރިއަށް ގެންދިއުމަށް ރޭވި ޚާއްސަ ހިނގާލުމާ ދިމާކޮށް ދިން ހަމަލާތަކެކެވެ. މި ދުވަސް ފާހަގަ ކުރަނީ، މެދުއިރުމަތީގެ ހަނގުރާމައިގައި އިސްރާއީލުން ނުހައްގުން އިރުމަތީ ގުދުސްގެ މައްޗަށް ވެރިވެގަތުމަށް އަހަރުފުރޭ ދުވަހުގެ ގޮތުގައެވެ. މިދުވަހުގެ ޚާއްސަ ހިނގާލުމަކީ ގަދަބާރުން ޔަހޫދީން އަތުލައިގެންފައިވާ ބިންތަކުގެ މައްޗަށް އެމީހުން ބޮޑާވާކަން ދެއްކުމުގެ ގޮތުން ކުރިއަށްގެންދާ ހިނގާލުމެކެވެ.\nޔަހޫދީން މި ހިނގާލުން ރޭވީ ޝެއިޚް ޖައްރާހުގައި ދިރިއުޅޭ ފަލަސްތީނު ރައްޔިތުން އެމީހުންގެ ގޯތިގެދޮރުން ގަދަބާރުން ނެރެލުމަށް ޔަހޫދީން ކުރާ މަސައްކަތާއި ގުޅިގެން ފަލަސްތީނުގެ ރައްޔިތުން އެކަމާ ދެކޮޅަށް އަޑުއުފުލަމުން ދަނިކޮށެވެ.\nމަސްޖިދުލް އަގްސާއަށް ދެމުންދާ ހަމަލާތަކާއި ގުޅިގެން ހަމާސް ޖަމާއަތުން ވަނީ ބަދަލު ހިފުމުގެ ގޮތުން، އިސްރާއީލަށް ރޮކެޓް ހަމަލާތަކެއް ފޮނުވާފައެވެ. މި ހަމަލާތަކަކީ ހޯމަ ދުވަހުގެ އިރުއޮއްސި6ޖެހުމުގެ ކުރިން މަސްޖިދުލް އަގްސާގެ ގޯތި ތެރެއިންނާއި ޝެއިޚްޖައްރާހުން އިސްރާއީލްގެ ސަލާމަތީ ބާރުތަކުން ފޭބުމަށް މުހުލަތެއް ދިނުމަށްފަހު ހަމާސްއިން ދިން ހަމަލާތަކެކެވެ.\nމަގޭ ރިޕޯޓް: ފަނޑުވަމުންދާ އަޑާއެކު، ތާރީޚު އިއާދަވާން ދޫކޮށްލަންވީތަ؟


Imraan ge fun loaiybaai thaureef anbikanbalun ah!\nއިމްރާންގެ ފުން ލޯތްބާއި ތައުރީފް އަނބިކަނބަލުންނަށް!\nއިމްރާން އާއި އޭނާގެ އަނބިކަނބަލުން --\nޖަލު ހުކުމެއްގެ ދަށުގައި ހުންނެވި އަދާލަތު ޕާޓީގެ ރައީސް ޝޭހް އިމްރާން އަބްދުﷲ ދޫވުމާއެކު އެމަނިކުފާނު ފުރަތަމަ ކުރެއްވި ޓްވީޓުގައި އަނބިކަނބަލުންގެ ކުރެއްވި މަސައްތަކަށް ލޯއިއްބާއެކު ތައުރީފް ކުރައްވައިފި އެވެ.\nމޭޑޭ މުޒާހަރާގައި ހަމަނުޖެހުން ހިންގަން ހިތްވަރު ދިން ކަމަށް ބުނެ އިމްރާން ޖަލަށްލާފައި ވަނީ ޓެރަރިޒަމްގެ ގާނޫނުގެ ދަށުން 12 އަހަރަށެވެ. ނަމަވެސް ސުޕްރީމް ކޯޓުން އިއްޔެ ވަނީ އޭނާ ހުކުމް ތަންފީޒު ކުރުން ފަސްކޮށް، ވަގުތުން ދޫކޮށްލުމަށް އަމުރުކޮށްފަ އެވެ.\nއިމްރާމް ރޭ ކުރެއްވި ޓްވީޓެއްގައި ވިދާޅުވީ ބަންދުގައި ހުންނަން ޖެހުނު މިދިޔަ ކޮންމެ ދުވަހަކީ ވަރަށް ދަތި އުނދަގޫތަކެއް ތަހަންމަލު ކުރަން ޖެހުނު ދުވަސްތަކެއް ކަމަށެވެ. ނަމަވެސް އޭނާގެ އަނބިކަނބަލުން ވަނީ އެކަމަނާއަކީ އެންމެ ވަރުގަދަ އެއް ކަނބަލުންގެ ތެރެއިން ކަނބަލެއްކަން ސާބިތުކޮށްދީފައިވާ ކަމަށެވެ. އެކަމަނާ ވަނީ "ކަނޑު ހުރަސްކޮށް ފަރުބަދަ ވެސް ގުޑުވާފައި" ކަމަށް އިމްރްން ވިދާޅުވި އެވެ. އަދި އެ މަސައްތުގެ އަގު ދުވަހަކު ވެސް އަދާ ނުކުރެވޭނެ ކަމަށް އިމްރާން ވިދާޅުވި އެވެ.\nއިމްރާން ކުރެއްވި ޓްވީޓު\nއިމްރާންގެ އަނބިކަނބަލުން ވަނީ އޭނާ ޖަލުގައި އޮންނެވި އިރު އިހުތިޖާޖުތަކަށް ނިކުމެވަޑައިގަތް، ކެމްޕެއިން ދަތުރުތަކުގައި ވެސް ބައިވެރިވެވަޑައިގެންފަ އެވެ. އަދި އިމްރާން މިނިވަން ކުރުމުގެ ގިނަ މަސައްކަތްތަކެއް ވެސް އެކަމަނާ ކުރެއްވި


3 aharuge thereygai MVR 410 million invest koffin: MTCC | Mihaaru\nމި ސަރުކާރުގެ ކާމިޔާބީ ފާހަގަކުރުމަށް އެމްޓީސީސީން ބޭއްވި ހަފުލާގައި ބައިވެރިވަޑައިގެންނެވި ބޭފުޅުންނާއެކު އެ ކުންފުނީގެ މުވައްޒަފުން ފޮޓޯއަކަށް ހުއްޓިލައިގެން. -- ފޮޓޯ: އެމްޓީސީސީ\nތިން އަހަރުގެ ތެރޭގައި 410 މިލިއަން ރުފިޔާ އިންވެސްޓްކޮށްފިން: އެމްޓީސީސީ\n17 ނޮވެމްބަރ 2016 - 19:213comments\nމި ސަރުކާރަށް ތިން އަހަރު ފުރުން ފާހަގަކުރުމަށް އެ ކުންފުނިން ބޭއްވި ހަފުލާއެއްގައި ވާހަކަ ދައްކަވަމުން އެމްޓީސީސީގެ ސީއީއޯ އިބްރާހިމް ޒިޔަތު ވިދާޅުވީ މި ސަރުކާރުގެ 56 މަޝްރޫއެއް މިހާރު ވެސް އެ ކުންފުނިން ހިންގަމުން އަންނަ ކަމަށެވެ. ފައިސާގެ ގޮތުން ބަލާނަމަ އެއީ 2.1 ބިލިއަން ރުފިޔާ ކަމަށް ޒިޔަތު ވިދާޅުވި އެވެ.\nޒިޔަތު ވިދާޅުވީ 410 މިލިއަން ރުފިޔާގެ އިންވެސްޓްމެންޓްގެ ތެރޭގައި، އެ ކުންފުނީގެ އެންމެ ބިޔަ މަޝްރޫއު ކަމަށްވާ، ނެދަލެންޑްސްގެ ކުންފުންޏަކާ ހަވާލުކޮށްގެން ޗައިނާގައި ބަންނަމުން އަންނަ ބިން ހިއްކާ އެންމެ ޒަމާނީ ބޯޓު ނުހިމެނެ އެވެ.\nމި ސަރުކާރަށް މިވީ ތިން އަހަރުގެ ތެރޭގައި އެ ކުންފުންޏަށް ވެސް ގިނަ ކާމިޔާބީތަކެއް ލިބިފައިވާ ކަން ޒިޔަތު ފާހަގަކުރެއްވި އެވެ. އޭގެ ތެރޭގައި ރާއްޖޭގެ ހަތް ޒޯންގެ ތެރެއިން ފަސް ޒޯނަކަށް ދަތުރުފަތުރުގެ ހިދުމަތް ދެމުން އައުމާއި ޑަބަލް ޑެކް ފެރީ އަދި ޕްރީމިއަމް ފެރީގެ ހިދުމަތް ހިމެނޭ ކަމަށް އޭނާ ވިދާޅުވި އެވެ.\nމަސްވެރިންނަށް ކްރެޑިޓް އުސޫލުން ތަކެތި ގަނެވޭނެ އުސޫލު ވެސް މިވީ ތިން އަހަރުގެ ތެރޭގައި ހަމަޖައްސާފައިވާ ކަން ޒިޔަތު ފާހަގަކުރެއްވި އެވެ.\nމި ހަފުލާގައި ވާހަކަދައްކަވަމުން ޓޫރިޒަމް މިނިސްޓަރު މޫސާ ޒަމީރު ވިދާޅުވީ އެމްޓީސީސީއަކީ ރައްޔިތުންނާ ވަރަށް ގާތުން މަސައްކަތް ކުރަމުން އަންނަ ކުންފުންޏެއް ކަމަށެވެ. އަދި މީގެ ކުރިން އެމްޓީސީސީ އަށް ހާސިލްނުވެ ހުރި ކަންތައްތަކާއި ކާމިޔާބީތައް، މިވީ ތިން އަހަރުގެ ތެރޭގައި ހާސިލް ކޮށްފައިވާކަން ވެސް ޒަމީރު ވިދާޅުވި އެވެ.\nއެ ކުންފުނިން ބަންނަން ހަވާލުކޮށްފައިވާ ބިންހިއްކާ ބޯޓުގެ މަސައްކަތް ނިމުމުން ބިން ހިއްކުމުގެ މަސައްކަތް ހަލުވިކަމާ އެކު ކުރި އަށް ގެންދެވޭނެ ކަމަށް ވެސް ޒަމީރު ވިދާޅުވި އެވެ.\nއެމްޓީސީސީން ބޭއްވި މި ހަފުލާގައި ޑިފެންސް މިނިސްޓަރު އާދަމް ޝަރީފާއި ފޮނަދޫ ދާއިރާގެ މެމްބަރު އަބްދުއް ރަހީމް އަބްދުﷲ ބައިވެރިވަޑައިގަތެވެ.\nއިތުރު ލިޔުންތައް އެމްޓީސީސީ ކުރީގެ މެމްބަރު އަބްދުއްރަހީމް އަބްދުﷲ މެމްބަރު އާދަމް ޝަރީފް (މަޑުއްވަރި) ކުރީގެ މިނިސްޓަރު މޫސާ ޒަމީރު އިބްރާހިމް ޒިޔަތު (ސީއީއޯ-އެމްޓީސީސ)


ތުރުކީގެ އުތުރުގެ ސަރަހައްދުތަކުގައި ފެންބޮޑުވެ އެތައް ބަޔަކު މަރުވެއްޖެ | Sandhaanu\nތުރުކީގެ އުތުރުގެ ސަރަހައްދުތަކުގައި ފެންބޮޑުވެ އެތައް ބަޔަކު މަރުވެއްޖެ\nތުރުކީވިލާތުގެ އުތުރުގެ ސަރަހައްދުތަކަށް ކުރި ވިއްސާރާގައި ފެންބޮޑުވެ ބިންގަނޑު ގެނބުމުގެ ސަބަބުން މިހާތަނަށް ވަނީ 44 މީހުން މަރުވެފައެވެ. މިއީ ތުރުކީވިލާތަށް މީގެ ކުރިން ދިމާވެފައިނުވާ ވަރުގެ ބޮޑު ކާރިސާއެކެވެ.\nވާރޭވެހި ފެންބޮޑުވި ސަރަހައްދުގައި ދިރިއުޅެމުންދާ އުމުރުން 42 އަހަރުގެ އިލްޔާސް ކަލަބަލިކް އަލްޖަޒީރާ ނޫހާ ހަވާލާދީ ބުނި ގޮތުގައި މޯބައިލް ފޯނާއި އިންޓަރނެޓްގެ ޚިދުމަތް އެ ސަރަހައްދުގެ ރައްޔިތުންނަށް ލިބޭނެ އެއްވެސް ގޮތެއް ނެތެވެ. އެހެންކަމުން އެހީ ފޯރުކޮށްދޭން މަސައްކަތް ކުރާ މީހުންނާއި މުއާމަލާތުކުރެވޭނެ ގޮތެއް އެމީހުންނަކަށް ނެތެވެ.\nފާއިތުވި ތިން ދުވަހުގެ ތެރޭގައި ތުރުކީވިލާތުގެ އަވަށެއްކަމަށްވާ ބޮޒްކާޓްއަށް ވަނީ މެދުކެނޑުމެއްނެތި ވާރޭވެހިފައެވެ. ހަމަ އެފަދައިން ބާޓިން އާއި ކަސްޓަމޮނޫއަށްވެސް ވަނީ އާދަޔާ ޚިލާފަށް ބޯކޮށް ވާރޭވެހި މުޅި ސަރަހައްދުގައި ފެންބޮޑުވެފައެވެ.\nގާތްގަނޑަކަށް 2250 މީހުންވަނީ އެހެން ސަރަހައްދުތަކަށް ބަދަލުކޮށްފައެވެ. ހެލިކޮޕްޓަރުގެ އެހީގައި ސަރުކާރުން ވަނީ އެތައް ބަޔަކު ސަލާމަތްކޮށްފައެވެ. މި ހާދިސާ އެ ގައުމަށް ކުރިމަތިވެފައިވަނީ ބޮޑު އަލިފާންގަނޑެއް ރޯވެ ގައުމުގެ ބޮޑު ސަރަހައްދެއް އަނދައިހުލިވި ހާދިސާއަށް ފަހު މާ ގިނަ ދުވަސްތަކެއް ނުވަނީހެވެ.


ސިފައިންގެ 127 ވަނަ އަހަރީ ދުވަހުގެ ޝިއާރު: "އަސްކަރީ އުސޫލު ނެގެހެއްޓުން، ސަފުތަކުގެ ތަރުތީބު ދެމެހެއްޓުން" | Jazeera\tސިފައިންގެ 127 ވަނަ އަހަރީ ދުވަހުގެ ޝިއާރު: "އަސްކަރީ އުސޫލު ނެގެހެއްޓުން، ސަފުތަކުގެ ތަރުތީބު ދެމެހެއްޓުން" - Jazeera\nސިފައިންގެ 127 ވަނަ އަހަރީ ދުވަހުގެ ޝިއާރު: "އަސްކަރީ އުސޫލު ނެގެހެއްޓުން، ސަފުތަކުގެ ތަރުތީބު ދެމެހެއްޓުން"\nއާމިނަތު އަޙުމާ April 21, 2019 178 views0\nސިފައިންގެ 127 ވަނަ އަހަރީ ދުވަހުގެ ޝިއާރުގެ ހާމަކޮށްފިއެވެ. އެއީ "ސިފައިންގެ 127 ވަނަ އަހަރީ ދުވަހުގެ ޝިއާރު: "އަސްކަރީ އުސޫލު ނެގެހެއްޓުން، ސަފުތަކުގެ ތަރުތީބު ދެމެހެއްޓުން" އެވެ.\nމި ޝިއާރު ހާމަކޮށްފައިވަނީ މިއަދު ހެނދުނު ދިވެހިރާއްޖޭގެ ގައުމީ ދިފާއީބާރު ނުވަތަ އެމްއެންޑީއެފަށް 127 އަހަރު ފުރުން ފާހަގަކުރުމަށްޓަކައި ބޭއްވުނު ޚާއްސަ ދިދަ ނެގުމުގެ ރަސްމިއްޔާތުގައެވެ. ޝިއާރު ހާމަކުރެއްވީ، ސިފައިންގެ މޭޖަރ ޗީފް އޮފް ޖެނެރަލް އަބްދުﷲ ޝަމާލް ދެއްކެވި ވާހަކަފުުޅުގައެވެ.\nޝަމާލް ވިދާޅުވީ، "މިފަހަރު ޝިއާރަކީ އަމަލީ ގޮތުން ބޭނުން ކުރެވޭ އަޅުގަނޑުމެން ކުރާ ކޮންމެ ހަރާކަތެއްގައި މި ޝިޔާރު ހިމެނިގެންދާ އަދި އަޅުގަނޑުމެންގެ ސިކުނޑި ތަކުގައި ހަނދާން ކުރަމުންދާ ޝިޔާރެއްގެ ގޮތުގައި އިރާދަ ކުރެއްވިއްޔާ މި ޝިޔާރު ވެގެންދާނެ. އަދި މިޝިއާރަކީ އަދުގެ ސަރުކާރުގެ ވިސްނުންފުޅާއި ސިފައިންގެ ލީޑާރޝިޕްގެ ވިސްނުމުގެ ތެރެއިން ހާސިލްކުރުމަށް ބޭނުންވާ ހިދުމަތުގެ ނަތިއްޖާ ހާސިލްކުރުމަށް މަގު ދައްކައިދޭނެ ޝިޔާރަކަށް ވެގެންދާނެ'' ކަމަށެވެ.\nޝަމާލް އިތުރަށް ވިދާޅުވިގޮތުގައި އާ ހިތްވަރަކާއި އެއްކޮށް މަސައްކަތްކުރަމުން އަންނަނީ ދިވެހި ރައްޔިތުންގެ އުންްމީދުތައް ފުއްދައިދެވޭ މުއައްސަސާއަކަށް ސިފައިންގެ މުއައްސަސާއަކަށް ހެއްދެވުމަށްޓަކައެވެ.\nސިފައިންގެ ދިދަ ނެގުމުގެ ރަސްމިއްޔާތު ޝަރަފުވެރިކޮށްދެއްވާފައިވަނީ ސިފައިންގެ އެންމެ މަތީ ވެރިޔާ އަދި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހެވެ. މީގެ އިތުރުން މި ރަސްމިއްޔާތުގައި ޑިފެންސް މިނިސްޓަރ މާރިއާ އަހުމަދު ދީދީވެސް ބައިވެރިވެ ވަޑައިގަނެފައިވާކަން ފާހަގަކޮށްލެވެއެވެ.\nސިފައިންގެ އަހަރީ ދުވަސް ފާހަގަ ކުރުމުގެ ހަރަކާތްތައް ފެށުމުގެ ގޮތުން މިއަދު ހެނދުނުވަނީ ކަޅުތުއްކަލާ ކޮށީގައި ދިދަ ނެގުމުގެ ރަސްމިއްޔާތު ބާއްވައިފައެވެ.\nދިވެހިރާއްޖޭގެ ތާރީޚުގައި ސިފައިންގެ އަހަރީ ދުވަސް ފާހަގަކުރެވެން ފެށީ ހިޖުރީ ގޮތުންނެވެ. އެއީ 1366 ވަނަ އަހަރު ރަޖަބުމަހުގެ 16 ވަނަ ދުވަހެވެ. ސިފައިންގެ އަހަރީ ދުވަސް މީލާދީ ގޮތުން ފާހަގަކުރުމަށް ބަދަލު ކުރީ، ދެވަނަ ޖުމްހޫރިއްޔާގެ ފުރަތަމަ ރައީސް ވެލާނާގޭ އިބްރާހިމް ނާޞިރެވެ. އެ ދުވަސް ފުރަތަމަ ކަނޑައެޅީ ޖޫންމަހުގެ 6ވަނަ ދުވަހުގެ ގޮތުގައެވެ. ފަހުން ހޯދިހޯދުންތަކާއި ކުރެވުން ދިރާސާތަކުގެ އަލީގައި މިހާރު މި ފާހަގަކުރާ ސިފައިންގެ އަހަރީ ދުވަހުގެ ތާރީޚަށް ބަދަލުކުރެވުނީއެވެ. ކަނޑައެޅިފައިވާ ގޮތުން ސިފައިންގެ ފުރަތަމަ އަހަރީ ދުވަހަކީ 21 އޭޕްރިލް 1892 ގައެވެ.\nސިފައިންގެ އަހަރީ ދުވަސް


Thin mas fahun Male ge miskiythah hulhuvaalaifi, ekamaku jamaa atheh nuhedheyne | Mihaaru\nޚަބަރު / މިސްކިތްތައް\nމާލޭގެ މިސްކިތްތައް ހުޅުވައިފި، އެކަމަކު ޖަމާއަތެއް ނުހެދޭނެ\nކޮވިޑް-19 އިން ރައްކާތެރިވުމުގެ ފިޔަވަޅުތަކުގެ ތެރެއިން މާލޭގެ މިސްކިތެއްގެ މައި ދޮރު ވަށައިގެން ޓޭޕް ދަމައި ބަންދުކޮށްފައި: މިއަދުގެ މަގުރިބު ނަމާދުން ފެށިގެން މާލެ ސަރަހައްދުގެ މިސްކިތްތައް ހުޅުވި ނަމަވެސް ޖަމާއަތް ނުހެދޭނެ.---ފޮޓޯ: އަހުމަދު އަވްޝަން/މިހާރު\nއިސްލާމިކް މިނިސްޓްރީގެ ސާކިއުލާއެއްގައި ބުނީ މިއަދުގެ މަޣްރިބު ނަމާދުން ފެށިގެން މާލެ އާއި ވިލިމާލެ އާއި ހުޅުމާލޭގެ މިސްކިތްތައް ހުޅުވުން އެންމެ ރަނގަޅު ކަމަށެވެ. މި ނިންމުން އައީ އެޗުޕީއޭ އާއި ކޮވިޑް-19 އާ ގުޅޭ ކަންކަމުގައި ސަރުކާރަށް ލަފާދޭ ޓެކްނިކަލް އެޑްވައިޒަރީ ގުރޫޕް (ޓެގް) ޓީމުގެ އިތުރުން ދީނީ އިލްމުވެރިންގެ ވެސް ލަފަޔާ އެކު ކަމަށް، އޭގައި ބުނެފައިވެ އެވެ.\nއެ ސާކިއުލާގައި ބުނީ މި ހާލަތުގައި ރައްކާތެރިކަމުގެ ފިޔަވަޅާ އެކު، ޖަމާއަތް ހެދުމަކާ ނުލައި މިސްކިތްތަކުގައި ނަމާދުކުރަން ހުޅުވައިލަން އެންމެ ރަނގަޅު ކަމަށް އެޗްޕީއޭ އާއި ޓެގް ޓީމުގެ އިތުރުން ދީނީ އިލްމުވެރިން ވެސް ލަފާދީފައިވާ ކަމަށެވެ\nމިސްކިތްތައް ހުޅުވުމުގެ ހުއްދަ މި ދިނީ، ގާތްގަނޑަކަށް ތިން މަސް ދުވަސް ފަހުންނެވެ.\nރާއްޖެ އިން ކޮވިޑް-19 ފެނުމާ ގުޅިގެން، އަޅަން ފެށި ރައްކާތެރިކަމުގެ ފިޔަވަޅުތަކުގެ ތެރެއިން މާލެ ސަރަހައްދުގެ މިސްކިތްތަކުގައި ޖަމާއަތުގައި ނަމާދުކުރުން، އިސްލާމިކް މިނިސްޓްރީގެ އެންގުމާ އެއްގޮތަށް މެދުކަނޑައިލީ މިދިޔަ މާޗް 18ގެ އަސްރު ނަމާދުން ފެށިގެންނެވެ. އޭގެ ފަހުން، ކޮވިޑް-19 ގެ ބަލީގެ ހާލަތަށް ރިއާޔަތްކޮށް، އެ މުއްދަތު އައީ އިތުރު ކުރަމުންނެވެ. އެކަމަކު، މާލެ އިން ކޮވިޑް-19 ގެ މީހަކު އޭޕްރީލް 15 ގައި ފެނުމާ އެކު މާލެ ސަރަހައްދު ލޮކްޑައުން ކުރުމާ ގުޅިގެން އެ ދުވަހުން ފެށިގެން މިސްކިތްތައް ވެސް ބަންދުކުރި އެވެ.\nމާލެ ސަރަހައްދުގެ މިސްކިތްތައް މި ހުޅުވައިލީ އެންމެ ފަހުން ދިން މުއްދަތު މިއަދުގެ އަސްރު ނަމާދަށް ހަމަވާތީ އެވެ.\nސިއްހީ ތަޖުރިބާކާރުން ބުނާ ގޮތުގައި، ކޮވިޑް-19 އެންމެ ފަސޭހައިން ފެތުރެނީ ގިނަ ބަޔަކު އެއްތަނަކަށް އެއްވުމުންނެވެ. އެހެންވެ، އެ ބަލި ފެތުރުން ކޮންޓްރޯލް ކުރުމަށް މިސްކިތްތައް ބަންދުކުރަން ސަރުކާރުން ނިންމީ އެވެ.\nމާލެ ސަރަހައްދުގެ މިސްކިތްތައް އަލުން ހުޅުވަން ނިންމިއިރު، ކޮވިޑް-19 ފެތުރޭ މިންވަރަށް ބަލައި، މާދަމާ އިން ފެށިގެން ބޮޑެތި ލުއިތަކެއް ސަރުކާރުން ވަނީ ދޭން ނިންމައިފަ އެވެ. އެގޮތުން، އޭޕްރީލް 15 ން ފެށިގެން މާލެ ސަރަހައްދު ލޮކްޑައުން ކޮށްފައި އޮތް އޮތުމަށް ލުއިތަކެއް ދީ، ކޮންމެ ދުވަހެއްގެ ފަތިހު5ން ރޭގަނޑު 10 އާ ހަމައަށް ހުއްދައަކާ ނުލައި އެންމެންނަށް ވެސް ބޭރުގައި އުޅެވޭނެ އެވެ.\nސިޓީ ކައުންސިލުން ސަމާލުކަން ދޭންޖެހޭ ކަންކަން\n- މިސްކިތުގައި ކާޕެޓު ނޭޅުން.\n- ކޮންމެ ނަމާދެއް ފެށުމުގެ ކުރިން މިސްކިތުގައި މޮޕުލައި ސާފުކުރުން.\n- ސައިބޯނިލައިގެން އަތްދޮވެވޭނެ އިންތިޒާމު ހަމަޖެއްސުން.\n- އެއާކޯން ބޭނުން ނުކުރުން.\nމިސްކިތަށް ދާ މީހުން ސަލާމުވާންޖެހޭ ކަންކަން:\n- ވުލޫއު ކޮށްގެން މިސްކިތަށް ދިއުން.\n- މުސައްލައެއް ގެންދިއުމާއި މާސްކް އެޅުން.\n- ސޯޝަލް ޑިސްޓެންސިން ބެހެއްޓުން.\n- މުސައްލަ އެޅުމުގައި ސޯޝަލް ޑިސްޓެންސި ބެހެއްޓުމާއި އެ މީހެއްގެ މުސައްލަ މަތީގައި ނަމާދުކުރުން.\n- ރޯގާ، ހުން އައިސް، ކެއްސާ ނަމަ މިސްކިތަށް ނުދިއުން.\n- ނަމާދަށް ފަހު މިސްކިތުގައި މަޑުނުކުރުން.\n- ފުއްޕާމޭގެ ބަލީގެ މީހުންނާއި އުމުރުން ދުވަސްވީ މީހުން މިސްކިތަށް ނުދިއުން.\n- މިސްކިތާއި މިސްކިތުން ބޭރުގައި ވެސް މީހުންނާ ސަލާމް ނުކުރުން.\n- މިސްކިތުގައި ހުންނަ ހަތިމްތައް ބޭނުން ނުކުރުން.\nއިސްލާމިކް މިނިސްޓްރީން ބުނިގޮތުގައި، މާލެ ސަރަހައްދުގެ ލޮކްޑައުން ލުއި ދިނުން މަރުހަލާތަކަކަށް ބަހާލައިގެން ކުރިއަށް ގެންދަން ނިންމާފައިވާތީ، ހާލަތަށް ރިއާޔަތް ކޮށް، އިތުރު ލުއިތައް ދިނުމަށް އެޗްޕީއޭ އިން ނިންމައިފި ނަމަ ޖަމާއަތުގައި ނަމާދުކުރުމަށް ވެސް އެ ލުއި ދޭނެ އެވެ.\nމިސްކިތްތައް އިސްލާމިކް މިނިސްޓްރީ ސިއްހަތު ބަލިތައް މާލެ ވިލިމާލެ ހުޅުމާލެ ލޮކްޑައުން ސިއްހީ ކުއްލި ނުރައްކަލުގެ ހާލަތު ހެލްތު ޕްރޮޓެކްޝަން އެޖެންސީ\n34 ކޮމެންޓް, 133 ރިއެކްޝަންސް\nޖަމާއަތުގައި ނަމާދު ނުކުރެވޭއިރު ކީއްކުރާ ހުއްދައެއް ، ހަގީގަތަކީ ލޮކް ޑައުން ލުއިވުމުން ބަންގުލަދޭސް މީހުން ފެތުރި ގަންނަން ދިން ފުރުސަތެއް ، ދެން މިސްކިތަކުގަ އަޅާފަ ތިބޭނީ މިމީހުން\nމިސްކިތްތައް ހުޅުވުމަކީ ވަރަށް ރަގަޅު ކަމެއް.... ބަންގްލަދޭޝް ފަރާތްތައް ހުރިހާ ތާކު އުޅޭ.... މިހާރު ވެސް ބަންގްލަދޭޝް ފަރާތްތައް މަގުމަތީ ގަ ވަރަށް ގިނައިން ފެނޭ.. ލޮނުޒިރާތްކޮޅު ގަ މަޖީދީމަގު ގަ މިހެން ގޮސް ހުރިހާ ތާކު އުޅޭ.\nމާކުރިއްސުރެ މިފަދަ ނުފެންނަ ވައިރަސްތަކާ ބަލިތަކުން ރައްކާތެރިކަންލިބޭ ފުރިހަމަ ނިޒާމް ދީނުގައި ލައްވާފައިވޭ. އަޅާ ފިޔަވަޅުތަކަށްވުރެ މާތްﷲއަށް ވަކީލުކުރުން ބޮޑުކުރަންޖެހޭ. ވައިރަސް ހުރި މީހަކާއެކު އުޅޭ އަނެއްމީހާއަށް ނާރާގޮތް މެދުވެރިވާ ގޮތަށް މާތްﷲ ރައްކާތެރިކަން ދެއްވާ މީހާއަށް ވައިރަސް ނާރާނެކަން ގަބޫލުކުރުމަށްޓަކައި މާތްﷲއަށް ފުރިހަމަ އިތުބާރު ބާއްވަންޖެހޭ. ބައްޔެއްޖެހުމަކީ ނިއުމަތަކަށް ވެދާނެކަން ގަބޫލުކުރެވޭ ހިސާބުން ވިސްނުން ބަދަލުވެދޭ.\nސައުދީގަވެސް ގައިދުރުކޮށްގެން ޖަމާއަތުގަ ނަމާދުކުރި. މިތާގަ ނުކުރެވޭނީ ކީއްވެތޯ\nއައްދެ! ތިވާހަކަ ނުދައްކާ. ސޭހުން ގަބޫލެއް ނޫން.\nސަރުކާރުން ޖަމާތް ހަދަން ހުއްދަ ނުދެނީ.... އިރާދުކުރެއްވިއްޔާ ވަރަށް އަވަހަށް ހުއްދަ ލިބޭނެ... ސަރުކާރުން ވެސް ފިޔަވައްސަށް ބަހާލައިގެން ހުއްދަ ދެނީ\nމުދާ ހޯލްސޭލްކުރާ ފިހާރަތަށް ކައިރީގައި ކިޔުހަދައިގެން ތިބޭތިތުން މީ ކިހާވަރެއްގެ ގައިދުރުކަމެއްބައި......!! މިސްކިތުގައި ޖަމާއަތުގައި ސަފުތަށް ހަދަން ތިޔޮއްވާ ގަންނަ ބިރެއްދޯ..........!! ވަކި ޖަމާއަތަށް މިސްކިތަށް ދިޔުން ހުއްޓުވައިގެން މި ދިވެހިރާއްޖޭގައި މިބަލިކިހާވަރަށް ކޮންޓުރޯލު ވެއްޖެބާ.......!! ބަލަ ﷲ އަށް ވަކީލުކުރުމަކީ ސަބަބުތަކުގައި އެކަނި ހިފުމެތްނޫން.. އެހެނެތްކަމުކު ﷲ ވަކީލު ކުރުމަކީ ސަބަބުތަކުގައި ހިފުމާއިއެކު އެކަމެއްގެނިމުން ﷲ އާއި ހަވާލުކުރުން.!\nމާތްﷲ ފޮނުއްވި ބަލިމަޑުކަމަކުން ސަލާމަތްކުރެއްވުމަށް ދަންނަވަންވީ ފަރާތަކީ ހަމައެކަނި މާތްﷲ. މާތްﷲގެ މަގުގައި އަޅުކަން ކުރުމަށް ނިޔަތްގަނެ މާތްﷲއަށް ވަކީލްކޮށް މިސްކިތަށް ގޮސް ނަމާދުކޮށް ބޭކާރު ކަންކަމާ ދުރުވެހުރެ އެނބުރި ގެއަށްދާ މީހާއަށް ބަލި ނާރާނެއޭ ހީކުރެވޭހާ އީމާންތެރިކަން ވަރުގަދަ ނޫން ކަމަށް ފެންނަނީ. ޚަތިމުގައި އަތްލައިގެން ވައިރަސް އަރާފާނެއޭ ހީވުމަކީ ބޮޑުވަރު.\nޖަމާއަތުގަ ނަމާދު ކުރެވޭނެ ގޮތް ވެސް ވާނެ އިރާދަކުރެއްވިއްޔާ ވަރަށް އަވަހަށް.... ޝުކުރިއްޔާ މި ސަރުކާރު އަށް\nމިސްކިއްތަށް ހުޅުވީމަވެސް މިފެނިގެންދަނި އަދާވާތްތެރިކަން ﷲއަށް ޝުކުރުކޮށް ހެޔޮދުއާކުރުމުގެބަދަލުގައި މިފެންނަނީ ކޮންމެސްމީހަކަށް ނުވަތަބަޔަކަށް ރައްދުދޭތަން ޔާﷲ އަޅަމެނަށް ހެޔޮވިސްނުން ދެއްވާފާދޭވެ.އާމީން\nވަރަށް އުފާވެރި ހަބަރެއް.... ? Alhamdhulilahi. ޝުކުރިއްޔާ ސަރުކާރު\nޖަމާއަތުގަ ނަމާދު ނުކުރުމާއި ޚަތިމުތަކުގަ އަތްލުން މަނާކުރުމަށް ލަފާދެއްވި ފަރާތެއް ރައްޔިތުންނަށް އަންގާލަ ދެއްވަން މިނިސްޓަރު އެބަޖެހެއެވެ. އެހެނީ ، ޖަމާއަތުގަ ގައިދުރުކޮށް ނަމާދު ނުކުރެވޭނަމަ ފިހާރަތަކުގެ ކުރިމަތީ އެހުންނަ ގައިދުރު ކުރާ ބޮޅު މަތީ ސަފަކަށް އެތުރުމަށް ދެވުނު ހުއްދައިގެ ސަބަބުން އިސްލާމް ދީނާއިމެދު މިގައުމުގަ މިހާރު އޮތްސަރުކާރާއި މެދު މުސްލިމްރައްޔިތުން ވާވައްދާކަން މިހާމަވަނީ އެވެ. މީ ޖަވާބު ދާރީވާންޖެހޭނެ ކަމެކެވެ.\nޖަ މާއަތުގައި ނަ މާދު ނުކުރެވޭނަ މަ މިސްކިތަށް ދިއު މުގެ ބޭނު މެއް ކޮބާ\nކޮމެންޓެއް ކޮއްލީދޯ ހަމަ\nޖަމާއަތުގަ ނަމާދު ނުކުރެވެންޏާ ކިހިނެއް ދިން ހުއްދައެއް ތަމީ.


ޕަރޓްޓައިމް ލެކްޗަރަރ - އައިޔޫއެމް އަތޮޅުތެރޭ ލަރނިންގ ސެންޓަރތަކަށް\n2021 ވަނަ އަހަރުގެ ދެވަނަ ސެމިސްޓަރުގައި ދިވެހިރާއްޖޭގެ އިސްލާމީ ޔުނިވަރސިޓީގެ އަތޮޅުތެރޭ ލާރނިންގ ސެންޓަރުތަކުގައި އެކި ކޯސްތަކަށް ކިޔަވައިދެއްވާނެ ޕާޓް-ޓާއިމް ލެކްޗަރާރުން ބޭނުންވެއެވެ.\n(ދިވެހިރާއްޖޭގެ އިސްލާމީ ޔުނިވަރސިޓީގެ އަތޮޅުތެރޭ ލާރނިންގ ސެންޓަރުތަކުގައި ކިޔަވައިދޭނެ މާއްދާތަކުގެ ތެރެއިން ޕާރޓްޓައިމް ލެކްޗަރާރުން ބޭނުންވާ މާއްދާތަކުގެ ލިސްޓު މި އިޢުލާނާއެކު އެޓޭޗް ކުރެވިފައި ވާނެ އެވެ.)\n50-60 މިނެޓުގެ ލެކްޗަރ / ޓިއުޓޯރިއަލް ގަޑިއަކަށް އުޖޫރަ ދެވޭނީ އެބޭފުޅަކު ކިޔަވައިދެއްވާ ލެވަލްއަށް ތިރީގައި އެވާ ގޮތަށެވެ.\nސެޓްފިކެޓް ލެވަލް 1 އަކުން ފެށިގެން ލެވެލް4އަކަށް 200 ރުފިޔާ.\nސެޓްފިކެޓް ލެވެލް5އަދި ސެޓްފިކެޓް ލެވެލް6އަކަށް 225 ރުފިޔާ.\nސެޓްފިކެޓް ލެވެލް7އަދި ސެޓްފިކެޓް ލެވެލް 8 އަކަށް 275 ރުފިޔާ.\nސެޓްފިކެޓް ލެވެލް9އަދި ސެޓްފިކެޓް ލެވެލް 10 އަކަށް 500 ރުފިޔާ.\nމާރކް ކުރާ ކްލާސް ޓެސްޓް ޕޭޕަރ އަކަށް -/15 ރުފިޔާ.\nފަހު އިމްތިހާން ކަރުދާސް އަދި އެސައިމަންޓަކަށް -/35 ރުފިޔާ.\nދިވެހި ރާއްޖޭގެ އިސްލާމީ ޔުނިވަރސިޓީގެ ކުންފުނި އައި.ޔޫ.އެމް ހޯލްޑިންގސް ޕްރައިވެޓް ލިމިޓެޑް\nޑިޕްލޮމާ ނުވަތަ ސެޓްފިކްޓް ލެވަލްގެ ކޯހެއް ނަމަ ގުޅޭ ދާއިރާއަކުން އެސޯސިއޭޓް ޑިގްރީ ހާސިލްކޮށްފައިވުން.\nގުޅޭ ދާއިރާއަކުން ޑިޕްލޮމާ ހާސިލްކޮށްފައިވުމާއެކު2(ދޭއް) އަހަރު ދުވަހުގެ ތަޖުރިބާ ލިބިފައިވުން.\nއެސޯސިއޭޓް ޑިގްރީ ކޯހެއް ނަމަ ގުޅޭ ދާއިރާއަކުން ޑިގްރީ ހާސިލްކޮށްފައިވުން.\nގުޅޭ ދާއިރާއަކުން އެސޯސިއޭޓް ޑިގްރީ ހާސިލްކޮށްފައިވުމާއެކު2(ދޭއް) އަހަރު ދުވަހުގެ ތަޖުރިބާ ލިބިފައިވުން.\nބެޗްލަރސް ޑިގްރީ ކޯހެއް ނަމަ ގުޅޭ ދާއިރާއަކުން މާސްޓަރސް ޑިގްރީ ހާސިލްކޮށްފައިވުން.\nގުޅޭ ދާއިރާއަކުން ބެޗްލަރސް ޑިގްރީ ހާސިލްކޮށްފައިވުމާއެކު2(ދޭއް) އަހަރު ދުވަހުގެ ތަޖުރިބާ ލިބިފައިވުން.\nމާސްޓަރސް ކޯހެއް ނަމަ ގުޅޭ ދާއިރާއަކުން ޕީ.އެޗް.ޑީ ހާސިލްކޮށްފައިވުން.\nގުޅޭ ދާއިރާއަކުން މާސްޓަރސް ހާސިލްކޮށްފައިވުމާއެކު2(ދޭއް) އަހަރު ދުވަހުގެ ތަޖުރިބާ ލިބިފައިވުން.\nޓޭބަލް ކުރެވޭ ގަޑިއާއި، ބަދަލުގައި ނަގަންޖެހޭ ގަޑިތައް، ވަރކް ލޯޑް ޕޮލިސީއާއި އެއްގޮތަށް ނެގުން.\nކިޔަވައިދިނުމަށް ހަމަޖެހިފައިވާ މުގައްރަރާއި އެއްގޮތަށް، ތަފާތު ފެންވަރުގެ ކޯސްތަކަށް ކިޔަވައިދީ ކޯސް ނިމުނު ގޮތުގެ މައުލޫމާތު މެނޭޖްމަންޓަށް ދިނުމާއި، އެސައިމަންޓާއި އިމްތިހާން ކަރުދާސްތައް ހަދައި، މާކްސްތައް ތައްޔާރުކުރުން.\nކޮންމެ ދަރިވަރެއްގެ ޕްރޮގްރެސް އާއި ޕަރފޯމެންސް މޮނިޓަރކޮށް، މެނޭޖްމަންޓައް މަޢުލޫމާތު ދިނުން.\nއައު މުގައްރަރުތައް ފަރުމާކުރުމާއި، ބޭނުންކުރެވޭ މުގައްރަރުތައް އިސްލާހުކުރުން.\nމާއްދާތަކުގެ އިމްތިހާން ކަރުދާސްތައް ކަނޑައެޅިފައިވާ މުއްދަތުގައި ތައްޔާރުކޮށް އިމްތިހާން ދިނުމާއި، ކަނޑައެޅިފައިވާ މުއްދަތުގައި ޕޭޕަރުތައް މާރކުކޮށް ނިންމުން.\nލިބިފައިވާ ތަޢުލީމާއި ތަމްރީން (ގުޅޭ ދާއިރާއިން)\nވަޒީފާއަށް އެދި ހުށަހަޅަންޖެހޭ ލިޔުންތައް:\nމުއްދަތު ހަމަނުވާ ދިވެހި ރައްޔިތެއްކަން އަންގައިދޭ ކާޑުގެ ސާފު ކޮޕީ\nވަޒީފާގައި އުޅުއްވާ ނުވަތަ އުޅުއްވާފައިވާ ބޭފުޅެއްނަމަ އަދާކުރައްވާ ނުވަތަ އަދާ ކުރެއްވި ވަޒީފާގެ މަސްއޫލިއްޔަތު އެނގޭނެ ރަސްމީ ލިޔުމެއް. (ރެފެރެންސް ސިޓީ)\nވަޒީފާއަށް ކުރިމަތިލާ ފަރާތުގެ މަސައްކަތް ބެލެހެއްޓި ސްޕަވައިޒަރަކު އެފަރާތެއްގެ މަސައްކަތާމެދު ދެކޭ ގޮތުގެ ލިޔުމެއް.\nލިބިފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްތަކުގެ ކޮޕީ ) ރާއްޖެއިން ބޭރުގެ ޔުނިވަރސިޓީ އަކުން ނުވަތަ ކޮލެޖަކުން ހަދާފައިވާ ކޯހެއްނަމަ އެކްރިޑިޓް ކޮށްފައިވާ ކޮޕީ)\nނޯޓު: ތަޖުރިބާއަށް މަރކްސް ދިނުމުގައި ބަލާނީ ހުށަހަޅާފައިވާ ރެފަރެންސް ސިޓީތަކަށެވެ. ރެފަރެންސް ސިޓީގައި ސާފުކޮށް މަސައްކަތް ފެށި ތާރީޚް އޮންނަންވާނެއެވެ. ސާފުކޮށް މަސައްކަތް ފެށިތާރީޚް އެނގެން ނެތްނަމަ އެ ރެފަރެންސް ސިޓީ ތަޖުރިބާއަށް މާރކްސްދިނުމުގައިނުބެލޭނެއެވެ.\nއިއުލާނުގެ މުއްދަތު ހަމަވާ ތާރީޚް:\n2 އޮގަސްޓް 2021 ވަނަ ދުވަހުގެ 23:59 އަށް\nއިއުލާނުގައި ބަޔާންކޮށްފައިވާ ލިޔެކިޔުންތައް ފުރިހަމަ ނުވާ އެޕްލިކޭޝަންތައް ބާތިލުވާނެއެވެ.\nމި ވަޒީފާއަށް ކުރިމަތިލާ ބޭފުޅުންނަކީ ހަފްތާ ބަންދު ދުވަސްތަކުގައި އަތުޅުތެރެއަށް ދަތުރުކުރެވޭނެ ބޭފުޅެއްކަމުގައި ވާންޖެހޭނެއެވެ. (ދަތުރުކުރުމަށްޓަކައި ޓިކެޓާއި ހަމަޖެހިފައިވާ އުސޫލުން ދަތުރު އެލެވެންސް ދެވޭނެއެވެ.)\nމަޢުލޫމާތު ސާފުކުރުމަށް ގުޅާނީ 9173107 ނަންބަރު ފޯނަށެވެ.\nޕާޓް-ޓައިމް ލެކްޗަރަރުން ވަޒީފާއަށް ހޮވޭ ދުވަހުން ފެށިގެން މަސައްކަތުގެ ފެންވަރު ބެލެމުން ދާނެއެވެ. އަދި އެދެވޭ ގޮތުގައި މަސައްކަތް ކުރިއަށް ނުގެންދެވޭނަމަ، ވަޒީފާއިން ވަކި ކުރުމުގެ އިޚްތިޔާރު މި ކުންފުންޏަށް ލިބިގެންވެއެވެ.\nޕަބްލިޝްކުރި ގަޑި: 14:09\nސުންގަޑި: 02 އޮގަސްޓް 2021 23:59\n- Modules offered for 2021 sem 02


Faisaa bessevi kamah vidhaalhuvi massalaiga MP Mohamed Ismail aa ACC in suvaalu koffi | Mihaaru\nރައީސް ޔާމީން، ހޯރަފުށީ ދާއިރާގެ މެމްބަރު މުހައްމަދު އިސްމާއީލްއާ ސަލާމް ކުރައްވަނީ.-- ފައިލް ފޮޓޯ: ރައީސް އޮފީސް\nފައިސާ ބެއްސެވި ކަމަށް ވިދާޅުވި މައްސަލައިގައި މެމްބަރު މުހައްމަދު އިސްމާއިލްއާ އޭސީސީން ސުވާލުކޮށްފި\n30 އޯގަސްޓް 2016 - 22:50 23 comments\nއެމްއެމްޕީއާރުސީން ރަށްްތައް ދޫކޮށްގެން ލިބުނު ފައިސާ ވަގަށް ނެގި މައްސަލައިގައި މަޖިލީހަށް ހުށަހެޅުނު ކުއްލި މައްސަލައަކަށް ބަހުސް ކުރައްވަމުން އެއް މެމްބަރަކު އަނެއް މެމްބަރަކާ ދިމާލަށް ރިޝްވަތުގެ ތުހުމަތުތައް ވަނީ ކުރައްވައިފަ އެވެ. އަދި ބައެއް މެމްބަރުން ރިޝްވަތު ފައިސާގައި ހިއްޕެވި ކަމަށް ވެސް ވިދާޅުވެފައިވެ އެވެ.\nއެ ވާހަކަތަކާ ގުޅިގެން ނިޒާމީ މައްސަލައެއް ނަންގަވައި މެމްބަރު މުހައްމަދު އިސްމާއީލް ވިދާޅުވީ "އެ ފައިސާ ގޯނި ހިފައިގެން" މެމްބަރުން ކައިރި އަށް ދިޔަ ކަމަށެވެ.\nނަމަވެސް މުހައްމަދު އިސްމާއީލްގެ ވާހަކަތައް އެ ދުވަހު އަމާޒުކުރެއްވީ ކޮން ފައިސާއަކަށް ކަމެއް އޭނާ ވިދާޅެއް ނުވެ އެވެ. އޭނާ ވިދާޅުވީ އެމްޑީޕީގެ މެމްބަރުން ވެސް އެ ފައިސާގައި ހިއްޕެވި ކަމަށެވެ.\nއޭސީސީން ބަލަމުން އަންނަ މައްސަލައާ ގުޅޭ ގޮތުން މުހައްމަދު އިސްމާއީލް މިރޭ ވިދާޅުވީ ކުރީގެ ނައިބު ރައީސް އަހުމަދު އަދީބާ އޮތް ގުޅުމާއި އަދީބާ ގުޅިގެން އެއްވެސް ފައިސާގެ މުއާމަލާތެއް ކުރެއްވިތޯ އޭސީސީން ސުވާލުކޮށް އޮޅުންފިލުވާފައިވާ ކަމަށެވެ.\nނަމަވެސް އޭސީސީ އަށް ދެއްވި ޖަވާބުތަކާ ގުޅޭ މާ ބޮޑު ތަފްސީލެއް މުހައްމަދު އިސްމާއީލް ނުދެއްވަ އެވެ. އޭނާ ވިދާޅުވީ އޭސީސީން ކުރި ސުވާލުތަކަށް ފުރިހަމަ އަށް ޖަވާބު ދެއްވި ކަމަށާއި ކޮރަޕްޝަންގެ އެއްވެސް ފައިސާއެއް ބަހާފައި ނުވާނެ ކަމަށެވެ.\n"އަޅުގަނޑު ގަބޫލެއް ނުކުރަން މަޖިލިސް ތެރޭގައި ދައްކާ ވާހަކައަކުން އަޅުގަނޑާ ދޭތެރޭގައި ޝަރީއަތެއް ހިންގޭނެ ކަމަކަށް،" މުހައްމަދު އިސްމާއީލް ވިދާޅުވި އެވެ.\n"އެކަމަކު އޭސީސީން ކުރާ ތަހުގީގަށް އެއްބާރުލުން ދިނުމުގެ ގޮތުން އަޅުގަނޑު ޖަވާބު ދިނިން."\nއޭނާ ވިދާޅުވީ ގާނޫނުތަކާއި ގަވާއިދުތަކުގެ ތެރެއިން ވިޔަފާރި ކުރުމަށް ކުރަން ޖެހުނު ހުރިހާ ކަމެއް ކޮށްފައިވާނެ ކަމަށެވެ. އެކަމަކު، އެއީ ކޮރަޕްޝަންގެ ފައިސާ ބެހުން ނޫން ކަމަށް އޭނާ ވިދާޅުވި އެވެ.\nފައިސާ ބެއްސެވި ކަމަށް އަމިއްލަ އަށް ވިދާޅުވި މަޖިލީހުގެ މެމްބަރާ އޭސީސީ އިން ސުވާލު ކުރަން ނިންމުމުން ޕީޕީއެމްގެ ބައެއް މެމްބަރުން ނުރުހުން ފާޅުކުރައްވައި އޭސީސީގެ މެމްބަރުން މަގާމުން ވަކިކުރާނެ ކަމުގެ އިންޒާރު މީގެ ކުރިން ވަނީ ދީފަ އެވެ.\nއޭސީސީން ދަނީ ޖަލަށް ލާފައިވާ ކުރީގެ ނައިބު ރައީސް އަދީބު ހިންގެވި ކަމަށް ބުނާ ކޮރަޕްޝަނާއި އެކަމާ ގުޅުން ހުރި ގިނަ މައްސަލަތަކެއް ބަލަމުންނެވެ. އެ ތަހުގީގުތަކަށް ގުޅުން ހުރި އެކި ފަރާތްތަކާ އޭސީސީން ދަނީ ސުވާލު ކުރަމުންނެވެ. އޭގެ ތެރޭގައި މަޖިލީހުގެ ބައެއް މެމްބަރުން ވެސް ހިމެނިޑައިގަންނަވަ އެވެ.\nއިތުރު ލިޔުންތައް ކޮރަޕްޝަން އެމްއެމްޕީއާރުސީ ރާއްޖެ ކޮރަޕްޝަން ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން މެމްބަރު މުހައްމަދު އިސްމާއީލް


Vaahaka: Alhuvethi Loabi | Mihaaru\n24 ފެބުރުއަރީ 2019 - 08:40 22 comments\nއީދު ޗުއްޓީގައި ގޭގެ އެންމެން އައީ ރިސޯޓަށެވެ. ތިން ދައްތައާއި، އެ މީހުންގެ ފިރިންނާއި ދަރިންނެވެ. ދަތުރުގައި ބައިވެރިނުވާން އުޅެފައި އެންމެ ފަހު ވަގުތުގައި ރޫބާ ވެސް އައެވެ. އެއީ އަހަރެންނަށް ވުރެ އެއް އަހަރު ހަގު ކޮއްކޮއެވެ. "ސަނީ ބީޗް މޯލްޑިވްސް" އަކީ އަހަރެންގެ ފިރިމީހާ ސަލީމްގެ ފަސް ތަރީގެ ހަތަރު ރިސޯޓުގެ ތެރެއިން އެންމެ ފުރިހަމަ ރިސޯޓެކެވެ. ހުޅުވިތާ މަހެއް ނުވެއެވެ. އެ ތަނުގައި އަހަންނަށް ހާއްސަ ގަނޑުވަރެއް ހުރެއެވެ. ބޭނުން ދުވަހަކު އެ ގަނޑުވަރުގައި ތިބެންވީއެވެ. ތަނުގެ އެތެރޭގައި ވަރަށް ބޮޑު ވެވެއް އޮވެއެވެ. އެ ވެވުގައި ކޮންމެ ދުވަހަކު އަހަރުމެން ސަކަރާތްޖަހަމެވެ. ސަލީމް ވެސް އައިސް އަހަރުމެންގެ ސަކަރާތުގައި ބައިވެރިވެއުޅެއެވެ. މަޖަލުގައި ބައިވެރިނުވަނީ ރޫބާއެވެ. ހިތްހަމަނުޖެހުން ފޮރުވަން ކިތަންމެ ވަރަކަށް މަސައްކަތްކުރިޔަސް އޭނައަށް ހުރެވެނީ މޫނުހަދާފައެވެ. ރޫބާއަށް އެހެންވީ ލޯބިވެރިޔާއާ ޖެހުނު މައްސަލައެއްގެ ސަބަބުންނެވެ. ހެއްކެއް ނެތަސް އެންމެން ވެސް ކިޔަނީ އެހެންނެވެ.\nމާލެއަށް ފުރަންއޮތް ދުވަހެވެ. އަދި ދެތިން ދުވަހު ތިބެލަން ކޮންމެ މީހަކު ވެސް ބޭނުމެވެ. އެކަމަކު، އެންމެން ވެސް އޮފީހުގައި އުޅޭތީ އެހެން ގޮތެއް ނެތެވެ. ފުރަންވެގެން އެންމެން ނުކުތްއިރު ވެސް އަހަރެން އޮތީ ވެވުގައެވެ. އެންމެން ނުކުމެގެންދިޔަ ފަހުން އަހަންނަށް ކޯލެއް އައެވެ. މަންމަގެ ދަބަސް ބޭއްވުނު ވާހަކަ ބުންޏެވެ. އަހަރެން ގޮސް ދަބަސް ހޯދީމެވެ. ދަބަސް ބަލާ ދުވެފައި އައީ ރޫބާއެވެ. އެއީ، މުޅި ދަތުރުގައި ވެސް އަހަރުމެން ދެބެން އެކަނި ގޭގައި ތިބި ހަމައެކަނި ދަނޑިވަޅެވެ. ރޫބާ އަތަށް ދަބަސްދީފައި، އަހަރެންގެ އިނގިލީގައި ހުރި އަނގޮޓިތަކުގެ ތެރެއިން އެކަތި ނެގީމެވެ. އެއީ އެހަކަށް ލަޕިސްލަޒޫލީ ޖަހައިފައިވާ އަނގޮޓިއެކެވެ. އެ ވައްތަރުގެ އެހަކީ ރޫބާ މާ ގަޔާވާ އެއްޗެކެވެ.\n"ހެޕީ.." އަހަންނަށް ބުނެވުނީ އެ ހިސާބަށެވެ.\n"ޕްލީޒް!" ހުއްޓާލާށޭ ބުނާ ކަހަލަ ހަރަކާތަކާ އެކުގައި ރޫބާ ބުންޏެވެ. "ކޮންމެހެން އެކްޓުޖައްސާނެކަމެއް ނެތް."\nއެ ވަރަކުން ވެސް ރޫބާގެ ހިތެއް ނުފުރުނެވެ. އަހަރެންގެ އަތުގައި ޖެހިޖެހީނުން އަނގޮޓި ވިއްސައިލިއެވެ. އަނގޮޓި ވެއްޓުނީ ވެވުތެރެއަށެވެ. އަހަރެން އުޅުނީ ރޫބާގެ ދުލުން ހެޔޮބަހެއް ލިބޭތޯއެވެ.\n"އަހަރެން ހާދަހާ ފޫހިވާ މީހެކޭ ތީ،" ދެ ބުމަ ގޮށްޖަހަމުން ރޫބާ ބުންޏެވެ. "މަ ކަލެއަށް ހާދަހާ ބަދުދުއާއެއް ކުރަމޭ. ނޭނގެ ކީއްވެގެންކަމެއް ކަލެއަށް އޭގެ އިފެކްޓް ނުކުރަނީ."\nބަދުދުއާކުރާކަމަށް ރޫބާ އިއުތިރާފުވީ އެ ދަތުރުގައެވެ. ކުރިން ކުރެވިފައިއޮތީ ހީއެކެވެ. ވީ ދެރައިން އަހަރެން ހުރީ ބުނާނެ އެއްޗެއް ނޭނގިފައެވެ.\n"ބަލާނަން ކިހާ ދުވަހަކު ތިހެން އުޅެވޭތޯ!" ރޫބާ ބުނެލިއެވެ.\nރޫބާ ދިޔުމުން އަހަރެން މަޑުމަޑުން ގޮސް ވެވަށް އެރުނީމެވެ. ދެ އަތް ދެފަރާތަށް ދަމައިލައިގެން ފެންގަނޑުމަތީގައި އޮށޯވެލީމެވެ. ވިލާތަކަށް ނަޒަރުހުއްޓައިލައިގެން އެހެން އޮވެވުނީ ކިހާ އިރެއްވަންދެން ކަމެއް ނޭނގެއެވެ. އަހަރެން އޮތީ އެ ތަނުގައި ނަމަވެސް ސިކުނޑި އަހަރެން ގެންދިޔައީ މަތިންދާބޯޓެއްގެ ތެރެޔަށެވެ. އެއީ ރޫބާއާއި އަހަރެން މެލޭޝިޔާއަށް ކުރި ދަތުރެކެވެ. ސަލީމް ފެނުނު ފުރަތަމަ ފަހަރެވެ. އަހަރުމެން ދެބެންގެ ލޮލުގައި ވެސް ސަލީމް އަޅައިގަތެވެ. ސަލީމަކީ ކާކުކަމާއި، އޭނަގެ މުއްސަނދިކަން އަހަރުމެންނަށް އެނގެއެވެ. އެކަމަކު ސަލީމުގެ ވާހަކަ ފުރަތަމަ ދެއްކީ ރޫބާއެވެ. އޭރު ސަލީމްގެ ދެ އަނބިން ތިބޭކަން އަހަރުމެންނަށް އެނގެއެވެ. އެހެންވިޔަސް ސަލީމްގެ ހިތް އަތުލަން ރޫބާ ބޭނުންވިއެވެ. ލިބޭނެ ތަނަވަސް ދިރިއުޅުމަށް ޓަކައެވެ. ސަލީމް ދެކެ ލޯބިވާ ވާހަކަ އެއްފަހަރު ވެސް ރޫބާއެއް ނުބުނެއެވެ. މަހުޖަނެއްގެ އަންބަކަށް ވާން ބޭނުން ނުވާނީ ކާކު ހެއްޔެވެ؟ އަހަރެން އެއްޗެއް ނުބުނެ އިނީ، ހުވަފެނަކުން ވެސް އެ ފަދަ ނަސީބެއް ނުލިބޭނެތީއެވެ.\nކަންދިމާކުރި ގޮތުން ސަލީމްގެ ފަރާތުން އިސާރާތެއް ލިބުނީ އަހަންނަށެވެ. ރޫބާއަކަށް ނޫނެވެ. އޭގައި އަހަރެންގެ ކުށަކީ ކޮބައި ހެއްޔެވެ؟ ސަލީމްގެ ހިތުގައި ރޫބާއަށް ލޯބިޖެއްސުމަކީ އަހަންނަށް ކުރެވޭނެ ކަމެއް ހެއްޔެވެ؟ އެކަމަކު އަހަރެންނަށް ވެސް ކުށެއް ކުރެވުނެވެ. އޭގެ ފަހުން އެތައް ފަހަރަކު ސަލީމްގެ ވާހަކަ ރޫބާ ދެއްކުމުން ވެސް އަހަންނާއި ސަލީމްގެ ގުޅުން ބަދަހިވެފައިވާކަމެއް އަހަރެން ނުބުނަމެވެ. ބުނަން ނުކެރުނީއެވެ. ސަލީމްގެ ހިތް އަތުލާކަށް ރޫބާ އެއްވެސް ކަމެއް ނުކުރެއެވެ.\nރަޔާން ކިޔާ ކުއްޖަކު ރޫބާއާ ހެދި މޮޔަވެގެން އުޅެން ފެށުމުން ރޫބާ އެ ލޯބި ގަބޫލުކުރިއެވެ. ސަލީމްގެ ވާހަކަ އަހަރެން ކިޔައިދިނީ އޭގެ ފަހުންނެވެ. ވަގުތުން ރޫބާ ރުޅިއައެވެ. ރަޔާނާ ރުޅިވިއެވެ. އަހަންނާ ވާހަކަދެއްކުން ހުއްޓާލައިގެން ދެ ހަފުތާ ވަންދެން ހުއްޓެވެ. ރޫބާ ދެކޭ ގޮތުގައި ރޫބާގެ ލޯބި އަހަރެން ފޭރިގަތީއެވެ. އެތައް ވާހަކައެއް ދައްކައިގެން ވެސް އަހަންނަކަށް ރޫބާއަށް ވިސްނައެއް ނުދެވުނެވެ. އަހަރެންގެ އުފާވެރި ދިރިއުޅުން ރޫބާއަކަށް ހަޖަމެއް ނުވިއެވެ. ރޫބާގެ ރުޅި ދެގުނައަށް ބަދަލުވީ އަހަރެން އުފަލުގައިއުޅޭތަން އޭނައަށް ފެންނާތީއެވެ. ޚިޔާލުގައި އޮވެފައި ރަނގަޅަށް ވިސްނައިލިއިރު އުޑުމަތި އަނދިރިވެއްޖެއެވެ. އިރުއޮއްސިއްޖެއެވެ. އަހަރެން ވެވުން އެރީމެވެ. އަޅައިގެންހުރި މޫނުމަތި ބާލައިފައި އަހަރެން ރޯންފެށީމެވެ. އެ އަޑުއަހާނެ އެކަކު ވެސް ނެތެވެ. ރަނގަޅީ ވެސް ނެތިއްޔާއެވެ.\nއަހަރެން ހިކެން ފެށިއެވެ. އެންމެން ވެސް ހީކުރީ މަދުން ކާތީކަމަށެވެ. ކަސްރަތުކުރާތީކަމަށެވެ. މީހުން އެހެން ހީކުރަނީ ސަބަބެއް ނެތިއެއް ނޫނެވެ. އަހަންނަކީ ބޭނުން ކޮންމެ އެއްޗެއް ކެވޭހާ ތަނަވަސްކަންހުރި މީހެކެވެ. ބޭނުން ކޮންމެ ތަނަކަށް ވެސް އަހަންނަށް ދެވޭނެއެވެ. އިންސާނުންނަކީ އަޖައިބެއް ކަހަލަ ބަޔެކެވެ. ދާދި ކުޑަ މިންވަރެއް އެނގޭއިރަށް ތިމާއަށް ހުރިހާ އެއްޗެއް އެނގޭކަމަށް އިންސާނުން ހީކުރެއެވެ. އެކަމަކު ހަގީގަތާއި އަހަންނާ ދެމެދު އުޑާބިމާ ދެމެދުގައިވާހާ ފަރަގު އެބަހުއްޓެވެ. އާނއެކެވެ. ދުނިޔަވީ ހުރިހާ އެއްޗެއް އަހަރެންގެ އަތްފޯރާ ފަށުގައި އެބަހުއްޓެވެ. އަހަރެންނަކީ މަހުޖަނެއްގެ އަންބެކެވެ. މީހުންނަށް އެނގޭ މިންވަރަކީ އެއީއެވެ. އަހަރެންގެ ފަހުން ވެސް ސަލީމް ކައިވެންޏެއް ކޮށްފިއެވެ. އުމުރުން އެންމެ ނަވާރަ އަހަރުގެ ނަތާލިޔާއަކީ ރަޝިޔާ ކުއްޖެކެވެ. ކައިވެނި އޮތީ ރަޝިޔާގައެވެ. އަހަންނަށް ވުރެ މާ ރީތި ކުއްޖެކެވެ. އަހަރެން ވަރިނުކޮށް މިހިރީ ޝަކުވާ ނުކުރާމަތިންނެވެ. ކޮންމެ ގޮތަކަށް ރުހޭމަތިންނެވެ. އެކަކަށް ވެސް އެ ކަމެއް ނޭނގެއެވެ.\nސަލީމަކީ މީހުންނަށް ވަރަށް ހެޔޮ މީހެކެވެ. ހަމައެހެންމެ ސަލީމްގެ އަނދިރިފަރާތެއް ވެސް އޮވެއެވެ. ކަޅު ހުވަފެންތަކެއް ވެސް ހުރެއެވެ. އަހަންނަށް ހަދައިދީފައިހުންނަ ކަހަލަ ގަނޑުވަރެއް ނަތާލިޔާއަށް ވެސް ހަދައިދީފައި ހުރެއެވެ. އެހެން ރިސޯޓެއްގައެވެ. އަހަރެން އެ ތަނަށް ދާންޖެހެއެވެ. ތަފާތު ކުޅިވަރުތަކުގައި ސަލީމާ ބައިވެރިވާންޖެހެއެވެ. ބައެއް ފަހަރު ސަލީމް އިންނާނީ ކުޅިބަލާށެވެ. އަހަރެންގެ ހައިސިއްޔަތާ މެދު އަހަރެންގެ ހިތުގައި ސުވާލު އުފެދޭ ކަހަލަ ކަންތައް އަހަރެން ލައްވާ ކުރުވައެވެ. ސަލީމަކީ އަނބިންނަށް އިހުތިރާމުކުރަން ދަންނަ މީހެއް ނޫނެވެ. ފައިސާގެ އަނދިރި ބިއްލޫރީގެ ތެރެއިން ސަލީމަށް އަންހެނުން ފެންނަނީ ކުޅޭކުޅޭ ބުދުތަކެއް ސިފައިގައެވެ. އެންމެ ފަހުން އެ ހަރުފަތް ދޫކޮށް ޖެހިގެން އޮތް ހަރުފަތަށް ސަލީމްގެ ގޮތްކުޑަކަން ގެންދިޔައެވެ.\nއެއްރެޔަކު ސަލީމްގެ ފޯނުކޯލެއް އައެވެ. އޭރު ސަލީމް ގުޅާނުލާތާ އެތައް ހަފުތާއެއް ވެއްޖެއެވެ. ފޯނުން ސަލީމް އެދުނީ ރޭގަނޑު ދިހައެއްޖަހާއިރަށް ތައްޔާރުވެގެން ހުރުމަށެވެ. އަހަރެން ތައްޔާރުވީމެވެ. ބަލާއައީ ސަލީމެއް ނޫނެވެ. ސަލީމާ ދިމާވީ ފާލަންމަތިންނެވެ. ވަގުތުން ލާންޗަށް އަރުވައިގެން ނައްޓައިލީއެވެ. ލޯންޗު މަޑުކޮށްލީ ފަޅުގައި އޮތް ސަފާރީއެއް ކައިރިއަށެވެ. އެއީ ރާއްޖޭގެ އުޅަނދެއް ނޫނެވެ. އަހަރުމެން އެރީމެވެ. އެތެރެ ހީވަނީ ބޮޑު ހޮޓަލެއްހެންނެވެ. އަހަރުމެންނާ ބައްދަލުކުރީ ސަލީމަށް ވުރެ މުސްކުޅި މީހެކެވެ. އެކަމަކު ވަރަށް ނަލަކޮށް ހެދުންއަޅައިގެންހުރި މީހެކެވެ. އިސާހިތަކު ކެއުން ތައްޔާރުވެ، ބުއިންތަކަށް އިންސާފުކުރަން ޖެހިއްޖެއެވެ. ފެން ނޫން ބުއިމެއް އަހަރެން ނުބޮމެވެ. ސަލީމަކީ އެ ކަހަލަ ކަންކަމަށް ވިސްނާ މީހެއް ނޫނެވެ. އެ އުޅަނދުން ފައިބަން ސަލީމް ތެދުވީ، އަހަރެން ދާންކިޔާތާ އެތައް ގަޑިއިރެއް ފަހުންނެވެ.\n"ކަލޭ ކޮންތާކަށް ތި ދަނީ؟" އަހަރެންގެ މޭގައި އަތްއަޅައި ހުއްޓުވަމުން ސަލީމް ބުންޏެވެ. "ކަލޭ މަޑުކުރޭ!"\nވާންއުޅޭ ގޮތް އަހަންނަށް ވިސްނުނީ މާ ލަސްވިފަހުންނެވެ. އެހާ ހިސާބުން އަހަންނަށް ރޮވުނެވެ.\n"ވަރިވާން ބޭނުންތަ؟" މަޑުމަޑުން ސަލީމް ބުންޏެވެ. "ހަމަ އެންމެ ފަހަރަކު އާނއެކޭ ބުންޏަސް އެ ކަން ނިންމާލާނަން."\nއަހަންނަކަށް އާނއެކޭ ނުބުނެވުނެވެ. ސަލީމް ފައިބައިގެން ދިޔައީއެވެ. ހަގީގަތުގައި ސަލީމް ދިޔައީ އަހަރެން ނީލަންކިޔައިފައެވެ. ނުތަނަވަސް ރެޔެއް ހޭދަކުރަން މަޖުބޫރުކުރުވައިފައެވެ. އަހަރެން ބަލާ ސަލީމް އައީ ހެނދުނެވެ. އޭގެ ފަހުން އެ ފަދަ ރޭތައް ތަކުރާރުވިއެވެ. އާންމުވިއެވެ. އަހަރެން ދެލޯމަރައިލީއެވެ. އެ ހާލަތަށް ރީތި ނަމެއް ދީފައި، ގާތް އެކުވެރިޔަކަށް ބަދަލުކޮށްލީއެވެ. މިހާރު އަހަރެން ހައިރާންވާ ކަހަލަ ހާލަތެއް ސަލީމަކަށް ކުރިމައްޗެއް ނުކުރެވޭނެއެވެ.\nއަހަންނަށް މިއަދު ވެސް ނޭނގޭ އެއްޗަކީ މިއެވެ. އަހަރެންގެ އުފާތައް ޖަހައިގަތީ ސަލީމް ހެއްޔެވެ؟ ނަތާލިޔާ ހެއްޔެވެ؟ ރޫބާގެ ބަދުދުއާ ހެއްޔެވެ؟ އަހަންނަށް އުފަލެއް ލިބުނެކޭ ކިޔައިފައި ރޫބާގެ އުފަލުން އުނިވީ ކޯޗެއް ހެއްޔެވެ؟ މިހާރު އަހަރެންނަކީ އުންމީދު ގެއްލިފައިވާ މީހެކެވެ. ހިތް ކުދިކުދިވެފައިވާ މީހެކެވެ. ބޭރަކުން އޭގެ އަސަރެއް ނުފެންނާނެއެވެ. ރޫބާގެ މަގުސަދު ކާމިޔާބުވިކަން ރޫބާއަށް އެނގޭކަށް އަހަރެން ބޭނުމެއް ނޫނެވެ. ސަލީމްގެ އަޅުވެތިކަމުގައި އުމުރުދުވަހު އުޅެން އަހަރެން ގަބޫލެވެ. އަހަރެން މިހިރީ ތަނަވަސްކަމަށް ހޭނިފައެވެ. އަރާމުގައިއުޅެން އާދަވެފައެވެ. އެނބުރިގޮސް ކުރިން އުޅުނު ދިރިއުޅުމެއް ދެނެއް ނޫޅެވޭނެއެވެ. އަހަރެން ވަރަށް ކަންނެތްވެއްޖެއެވެ. އަހަރެންގެ ނަޒަރުގައި އަމިއްލައެދުމަކަށް ޓަކައި ކައިވެނި ދެމެހެއްޓުމަކީ މައްސަލައެއް ނޫނެވެ. އެ ކަން ނުކުރަނީ ކާކު ހެއްޔެވެ؟ އެއްބަޔަކު ގެދޮރަށް ޓަކައެވެ. އަނެއްބަޔަކު ދަރިންނަށް ޓަކައެވެ. އެއްބަޔަކު ނުފޫޒަށް ޓަކައެވެ. އަނެއްބަޔަކު އިހުތިރާމަށް ޓަކައެވެ. ފަހަރެއްގައި ލޯބިން ދިރިއުޅޭ ދެމަފިރިއަކު ވެސް އުޅެފާނެއެވެ. އެކަމަކު ލޯތްބަކީ ވެސް އެ މީހެއްގެ ހިތުގެ އަމިއްލައެދުމެއް ފިޔަވައި އެހެން ކޯޗެއް ހެއްޔެވެ؟


Hurihaa Muazzafunge Musaara Vanee Dhevifai - WAMCO - Vaguthu\nހުރިހާ މުއައްޒަފުންގެ މުސާރަ ވަނީ ދެވިފައި - ވެމްކޯ\nމާލެ އާއި ސިޓީތަކުން ކުނި ހޮވާ، ސިޓީތައް ސާފުކޮށް ބެލެހެއްޓުމުގެ ޒިންމާ އުފުލާ ސަރުކާރުގެ ކުންފުނި ވޭސްޓް މެނޭޖްމަންޓް ކޯޕަރޭޝަން (ވެމްކޯ) މުވައްޒަފަކުންނަށް މިދިޔަ މަހުގެ މުސާރަ އަދިވެސް ނުލިބޭ ކަމަށް ބުނެ ދައްކަނީ ހަގީގަތާ ހިލާފު ވާހަކައެއް ކަމަށާއި، ހުރިހާ މުއައްޒަފުންނަށްވެސް ވާނީ މުސާރަ ދެވިފައި ކަމަށް އެ ކުންފުނިން ބުނެފިއެވެ.\nވެމްކޯގެ ބައެއް މުއައްޒަފުން ބުނެފައި ވަނީ މީގެ ކުރިން އެންމެ ލަސްވެގެން ވެސް މަހުގެ 01 ނުވަތަ 02 ހިސާބުގައި މުސާރަ ޖަމާވި ނަމަވެސް މިމަހު އަދި މިހާތަނަށް މުސާރަ ނުލިބޭ ކަމަށެވެ.\nއަދި މުސާރަ ނުލިބުމުގެ ސަބަބުން ދިރިއުޅުމުގެ ޚަރަދުތައް ހަމަނުޖެއްސި ވަރަށް ގިނަ ދަތިތައް ދިމާވަމުންދާ ކަމަށްވެސް މުއައްޒަފަކު ވަނީ ބުނެފައެވެ. އެހެން ބުނެފައިވީ ނަމަވެސް ވެމްކޯގެ ފަރާތުން "ވަގުތު"އަށް މައުލޫމާތު ދީފައިވާ ގޮތުގައި ހުރިހާ މުއައްޒަފުންގެ މުސާރަވެސް ވަނީ ދެވިފައެވެ.\n"އެޗްއާރުން އަޅުގަނޑުމެންނަށް ޔަގީންކަން ދީފައި އެބައޮޮތް ހުރިހާ މުއައްޒަފުންގެ މުސާރަވެސް ދީފައިވާ ކަމަށް،" ވެމްކޯގެ ފަރާތުން ވާހަަކަ ދެއްކި އޮފިޝަލަކު ބުނެފައިވެއެވެ.\nވެމްކޯ އަކީ ސަރުކާރުން ސަބްސިޑީ ދީގެން ހިންގަމުންދާ ކުންފުންޏެކެވެ. ދިވެހި މުއައްޒަފުންނަށް ވެމްކޯ ބަރޯސާވެފައި އޮންނަ އިރު، ވެމްކޯ އަށް ދިވެހި މުވައްޒަފުން ނަގަން ފެށުމުން ގިނަ ބައެއްގެ ދިރިއުޅުމުގެ ހާލަތު ރަނގަޅުވެގެން ދިޔަ ކަމަށް އޭރު މުވައްޒަފުން ބުނެފައި ވެއެވެ.\nފެބުރުއަރީ 11, 2019 13:54\nމުސާރަ ލިބިފައި ހުރިނަމަ ނުބުނާނެދޯ އަދިވެސް މުސާރަ ނުދެޔޭ\nދޮގުހެދިއަސް ތިވަރު ބޮޑު މުސާރަ ނުދޭ ނުދޭ ހަމަ ނުދޭ ދޮގުހަދާ ސަރުކާރު ވައުދު ފުއްދިއްޖެ\nފެބުރުއަރީ 11, 2019 14:46\nނުދޭ ނުދޭ ހަމަ ނުދޭ ވައުދު ފުދިއްޖެ\nފެބުރުއަރީ 11, 2019 15:08\nމިހާރު މުސާރަ ފުރަތަމަ ޖަމާކުރަނީ ޕާޓީ ކުދިންގެ ނޫނީ އެޗްއާރު ކުދިންގެ އެކައުންޓަށް ތޯ؟ އަދި ނުލިބޭތީ އަހާލީ.\nފެބުރުއަރީ 11, 2019 17:28\nކޮންތާކު އަދިވެސް ނުވޭ ޖަމައެއް، ތިހެން ތިބުނާ އޮފިސަލްގެ ނަންޖަހާބަލަ ކެރެންޏާ ނިކަން، ދޮގުފަށެއް އެބަ ހަދައެއްނުން ދިވެހި ރައްޔިތުންނަށް. އެވަރު މީހުންނަށް އަދިވެސް ބޮޑެތި މަގާމްދީފަ ބަހައްޓަނީ. ޗިޗި\nފެބުރުއަރީ 11, 2019 21:37\nތީވަރަށް ބޮޑު މައްސަލައެއް، ތި ކުންފުނީގެ ގިނަ މުއައްޒިފުންނަކީ ޔާމީން އަށް ސަނާކިޔާ ސަރުކާރުގެ އަގުވައްޓާލަން އުޅޭ ބައެއް.. ކޮބާތޯ ސަރުކާރުގެ ކޮން އިދާރާޔަކުންތޯ މިތާގެ މަސައްކަތް ކުރާ މުއައްޒިފުންނާ ބައްދަލުކޮށް، އެމީހުންގެ ހައްގު ހޯދާ ދެއްވުމަށް މަސައްކަތް ކުރާނީ..\nފެބުރުއަރީ 11, 2019 22:35\nއަދިވެސް ކުނިކަހާ މީހުންނަށް މުސާރަ ޖަމައެއްނުވޭ، ކާކުތަ ވެމްކޯގެ މީޑިއާ އޮފިޝަލަކީ؟ ނިކަން މިރޭވެސް 11ޖަހާއިރު ކުނިކަހަން އަންހެނުންތައް ނިކުތީމަ އަޅެ އަހާލަބަލަ އެމީހުންނަށް ނިމިގެން ދިޔަ މަހުގެ މުސާރަ ލިބިއްޖެތޯ؟ މިހާރަކަށް އައިސް ކޮންމެ މަހަކުވެސް މުސާރަ ލިބެނީ މަހުގެ 10 ގެ ފަހުން. މުސާރަ ނުލިބޭތަނުގަ ދީފަ އޮންނަ ޗުއްޓީ ދުވަސްގަނޑުވެސް އަންގާރަދުވަހަށް ބަދަލުކޮށްފި. ވަގުތު މީހުން ކެރެންޏާ މިކޮމެންޓް ޖަހާލަބަލަ އަޅެ. ކުރިން ފޮނުވި ކޮމެންޓްވެސް ޖަހާކަށް ނުކެރުނު ވިއްޔަ


Riyaasee inthihaabu baathilu kuran anekkaa ves court ah dhanee - One Online\nޕީޕީއެމް/]ީޕީއެންސީ ކޯލިޝަންގެ ގާނޫނީ ވަކީލުން މިއަދު ބޭއްވި ނޫސްވެރިންގެ ބައްދަލުވުމުން --- ވަން ފޮޓޯ: ޔޫސުފް ސޮފްވާން\nރިޔާސީ އިންތިހާބު ބާތިލުކުރަން އަނެއްކާވެސް ކޯޓަށް ދަނީ\nދެހާސް އަށާރަ ވަނަ އަހަރު ބޭއްވި ރިޔާސީ އިންތިހާބު އޮޅުވާލާފައިވާ ކަމަށް ބުނެ އިދިކޮޅު ޕީޕީއެމް/ޕީއެންސީ ކޯލިޝަނުން އެ މައްސަލަ އަނެއްކާވެސް ކޯޓަށާއި ދައުލަތުގެ އެހެނިހެން ކަމާގުޅުންހުރި އިދާރާތަކަށް ހުށަހަޅަން ނިންމައިފިއެވެ.\nއިދިކޮޅު ކޯލިޝަނުގެ ގާނޫނީ ވަކީލުންގެ ޓީމުން މިއަދު ޕީޕީއެމް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވަކީލު އާދަމް އާސިފު ވިދާޅުވީ، 2018 ވަނަ އަހަރު ބޭއްވި ރިޔާސީ އިންތިހާބުގެ ނަތީޖާ އިއުލާނުކުރީ ބޮޑެތި ޖަރީމާތަކެއް ހިންގުމަށްފަހު ކަމަށެވެ. އަދި މިހާރު އެ މައްސަލަތައް ކަމާއިގުޅުން ހުރި އިދާރާތަކަށް ހުށަހެޅުމަށް މަސައްކަތް ކުރަމުންދާ ކަމަށެވެ.\nއާސިފު ވިދާޅުވީ އިންތިހާބުގެ ރަސްމީ ނަތީޖާ އިއުލާނުކުރީ ވޯޓު ފޮށިތައް އިންތިހާބާ ބެހޭ މަރުކަޒު، ނުވެސް ގެންދަނީސް ކަމަށެވެ. އަދި ނަތީޖާ އިއުލާނުކުރީ އިލެކްޝަންސް ކޮމިޝަން (އީސީ)ގެ އޭރުގެ ރައީސް އަހްމަދު ޝަރީފު އަމިއްލައަށް ހެއްދެވި ލިސްޓަކާ އެއްގޮތަށް ކަމަށެވެ.\nއާސިފު ވިދާޅުވީ ޝަރީފާ ދެކޮޅަށް ތުހުމަތުކުރާ މައްސަލަ ސާބިތު ކުރަން ބޭނުންވާ ވަރަށް ހެކި އެބަހުރި ކަމަށެވެ، އެހެންކަމުން ޕޮލިހަށާއި އަދި ކޯޓަށް ވެސް މައްސަލަ ހުށަހެޅުމަށް ތައްޔާރުވަމުންދާ ކަމަށް އޭނާ ވިދާޅުވިއެވެ.\nމީގެ އިތުރުން ވަކީލު އަހުމަދު ސިއްދީގު ވިދާޅުވީ ރިޔާސީ އިންތިހާބުގެ މައްސަލައަކީ ސުޕްރީމް ކޯޓުން އަމިއްލަ އިސްނެގުމަށް ވެސް ބަލަންޖެހޭ އެތައް ބައެއްގެ ހައްގާ ގުޅިފައިވާ މައްސަލައެއް ކަމަށެވެ. އަދި ވިދާޅުވީ އުއްތަމަ ފަނޑިޔާރު ރިޔާސީ އިންތިހާބުގެ ނަތީޖާއާ ގުޅޭ މައްސަލަ ބެލުމުގެ ޒިންމާ ނަގާފައިނުވާ ކަމަށެވެ.\nމީގެ ކުރިން ވެސް އިދިކޮޅު ކޯލިޝަނުން ވަނީ ރިޔާސީ އިންތިހާބުގެ މައްސަލަ ސުޕްރީމް ކޯޓަށް ހުށަހަޅައިފައެވެ. އެ ފަހަރު ކޯޓުން ހުކުމް ކުރީ އިންތިހާބުގެ ނަތީޖާ އަށް ބަދަލު އަންނަވަރުގެ މައްސަލައެއް ނެތް ކަމަށެވެ.\nގުޅޭ ޓެގު ޕީޕީއެމް ރިޔާސީ އިންތިހާބު ޕީޕަލްސް ނެޝަނަލް ކޮންގްރެސް އިދިކޮޅު ކޯލިޝަން


Asthaa! Falah koba? – adduLIVE\nއަސްތާ! ފަލާހު ކޮބާ؟\n1 Nov 13, 2017, 13:10 ލިޔުނީ ހަސަން އަޝްރަފް\nއިނގުރައިދޫ ދާއިރާގެ މެމްބަރ ފަލާހު، ފޮޓޯ ޓްވިޓަ\nމީގެ ދުވަސްކޮޅެއް ކުރިއަށް ޖެހިލާއިރު ޕީޕީއެމްގެ ހަފްލާތަކުގައި އެންމެ ބާރަށް ވާހަކަ ދައްކަވަމުން ގެންދެވި ބޭފުޅަކީ، އިނގުރައިދޫ ދާއިރާގެ މެންބަރު އިބްރާހިމް ފަލާހެވެ.\nޕީޕީއެމްގެ ނޫސްކޮންފަރެންސްތަކުގައި އިދިކޮޅު ފަރާތްތަކަށް ބަހުގެ ހޫނު ހަމަލާތައް ފޮނުވާލައްވައެވެ. ޖޯޝާއި ފޯރީގައި ފަލާހު ވިދާޅުވި ވާހަކަ ތަކުން ސިޔާސީ ގޮތުން އެތައް "ސަޅިބައިސާ" އެއް ވެސް އިވިގެން ދިޔައެެވެ. ރައީސް މައުމޫނާއި ރައީސް ނަޝީދަށް ބަހުގެ ހޫނު ހަމަލާތައް ފޮނުވާލައްވައެވެ. ބޮޑެތި ތުހުމަތުތައް ވެސް ކުރައްވައެވެ.\nއެ ތުހުމަތުތަކުގެ "ނާޒުކު" ކަމުން ބައެއް ފަހަރަށް ޓީވީ ޗެނަލްތަކުން ފަލާހުގެ ވާހަކަފުޅުތައް ސެންސަރު ވެސް ކުރަން ޖެހިފައި އެބަހުއްޓެވެ.\nއެހެން ނަމަވެސް ފަހަކަށް އައިސް ޕީޕީއެމުން ބޭއްވި އެއްވެސް ޖަލްސާއަކުން އަދި އިވެންޓަކުން ވެސް މެންބަރު ފަލާހެއް ނުފެނެއެވެ.\nޕީޕީއެމްގެ ހަރަކާތްތަކުން ފަލާހް "ގެއްލުނީ" އެބޭފުޅާއަށް ތުހުމަތުކުރެވޭ ޚިޔާނާތުގެ މައްސަލައެއްގެ ވާހަކަ ސޯޝަލް މީޑިއާ އެކްޓިވިސްޓަކު އާންމު ކުރުމުން އެކަމާއި ގުޅިގެން އެ ޕާޓީގެ ޕީޖީ ގްރޫޕްގެ ތެރޭގައި ހައިޖާނެއް އުފެދުނު ފަހުންނެވެ.\nއެ ހައިޖާނުގެ ތެރޭގައި ފަލާހު ވަނީ، ނަން ވިދާޅުނުވެ ޕީޕީއެމްގެ ލީޑާޝިޕަށް ވަރަށް ބޮޑަށް ފާޑު ވިދާޅުވެފައެވެ. އެގޮތުން ފަލާހު ވަނީ ޕީޕީއެމްގެ ހުރިހާ މަގާމެއްގައި ތިއްބެވީ ވޯޓުލައިގެން ހޮވިފައި ތިއްބެވި ބޭފުޅުންތޯ ވެސް ސުވާލު އުފައްދާފައެވެ. ނަމަވެސް އެޗެޓް ލޮގު ތަކަކީ ސައްހަ އެއްޗެއް ނޫންކަމަށް ފަލާހު ވަނީ ބުނެފައެވެ.\nފަލާހު ސިޔާސީ ހަރަކާތްތަކުން "ގެއްލިފައިވާ" އިރު ދާދި ފަހުން ފަލާހް ވަނީ މާލެއިން ހަތަރު މިލިއަނަށް ގޯއްޗެއް ގަނެފައެވެ. އެކަމާއި ބައެއް ފަރާތަތަކުން ފާޑު ވިދާޅުވާން ފެށުމުން ފަލާހު ވިދާޅުވީ މަޖްލިސްއަށް އިންތިހާބްވި އިރުވެސް މިލްކިއްޔާތުގައި 50 މިލިއަން ރުފިޔާގެ އަގުހުރި ދެ ސަފާރީ އޮތް ކަމަށެވެ.\n'އައްޑޫލައިވް' އާއި ވާހަކަ ދެއްކެވި، ޕީޕީއެމްގެ މަޖިިލިސް މެންބަރަކު ވިދާޅުވީ، ފަލާހުގެ ފާޑުކިޔުންތައް އަމާޒު ކުރެއްވީ ޕީޕީއެމްގެ ނައިބު ރައީސް ކަމުގެ މަޤާމުގައި ތިއްބެވި ޓޫރިޒަމް މިނިސްޓަރ މޫސާ ޒަމީރާއި ފޮނަދޫ ދާއިރާގެ މެންބަރު އަބްދުއްރަހީމަށް ކަމަށެވެ.\nއަބްދުއްރަހީމް ނައިބަކަށް އައްޔަން ކުރެއްވީ ރައީސް މައުމޫނެވެ. އަދި މޫސާ ޒަމީރަކީ ރައީސް އަބްދުﷲ ޔާމީން އެމަޤާމަށް އައްޔަން ކުރައްވާފައިވާ ބޭފުޅެކެވެ.\nރޭ ކުޅުދުއްފުށީގައި ބޭއްވި ޕީޕީއެމްގެ ހަ އަހަރު ފުރުނު ތާރީހީ ޖަލްސާއިންވެސް ފަލާހު ނުފެނެއެވެ. އެ ޖަލްސާގައި ރައީސް ޔާމީން ވިދާޅުވީ އެމަނިކުފާނަށް ކުރިމަތިވެވަޑައިގަންނަވާނެ އެންމެ ބޮޑު ޗެލެންޖަކީ ދެންވެސް ޕާޓީން މެމްބަރުން ވަކިވެގެން ދިއުން ކަމަށެވެ.


Hayyaru kuree Sheikh fazloon aa Mohamed Ismail\nހައްޔަރު ކުރީ ޝައިހް ފަޒްލޫންއާ މުހައްމަދު އިސްމާއީލް\nރައްޔިތުންގެ މަޖިލީހުގެ ހޯރަފުށީ ދާއިރާގެ ކުރީގެ މެންބަރު މުހައްމަދު އިސްމާއީލް އަދި ދީނީ އިލްމުވެރިޔާ އައްޝައިހް ފަޒްލޫން މުހައްމަދު\nބައިނަލްއަގްވާމީ ޔޯގާ ދުވަސް ފާހަގަކުރުމަށް އިއްޔެ ގަލޮޅު ދަނޑުގައި އިވެންޓެއް ބާއްވަނިކޮށް އެތަނަށް ވަދެ ހަމަނުޖެހުން ހިންގި މައްސަލައިގައި ރައްޔިތުންގެ މަޖިލީހުގެ ހޯރަފުށީ ދާއިރާގެ ކުރީގެ މެންބަރު މުހައްމަދު އިސްމާއީލް އާއި ދީނީ އިލްމުވެރިޔާ އައްޝައިހް ފަޒްލޫން މުހައްމަދު ހައްޔަރުކޮށްފި އެވެ. އިތުރު މީހަކުވެސް މި މައްސަލާގައި ދެންމެ ވަނީ ހައްޔަރުކޮށްފައެވެ.\nދިވެހި ފުލުހުންގެ ހިދުމަތުން ބުނީ އެ ތިން މީހުންވެސް ހައްޔަރުކޮށްފައިވަނީ ކޯޓް އަމުރެއްގެ ދަށުން ކަމަށެވެ. އެ މީހުން ހައްޔަރު ކުރާ މަންޒަރު ފެންނަ ވީޑިއޯވެސް ވަނީ އާންމުވެފައެވެ. ދެ މީހަކު ހައްޔަރުކޮށްފައިވަނީ ކާނިވާ ސަރަހައްދުންނެވެ. އެ މީހުން ހައްޔަރު ކުރީ ފުރިހަމައަށް ތައްޔާރު ވެގެން ތިބި ފުލުހުންގެ ބޮޑު ފޯސްއަކުންނެވެ.\nޝައިހް ފަޒްލޫން ހައްޔަރު ކުރީ މަޣުރިބް ނަމާދުން ފޭބި ވަގުތު ކަމަށް އެނގިފައިވެއެވެ. ޝައިހް ފަޒްލޫނަކީ އިއްޔެގެ އިހުތިޖާޖުގައި ބައިވެރިވި ބޭފުޅެކެވެ. އިހުތިޖާޖުގެ ބައިވެރިންނާ މުހާތަބުކޮށްވެސް ޝައިހް ވާހަކަ ދެއްކެވިއެވެ. ނަމަވެސް ހަމަނުޖެހުންތަކުގައި ޝައިހް ބައިވެރިނުވާ ކަމަށް އިހުތިޖާޖުގެ ބައިވެރީން ބުނެއެވެ. ޝައިހް ފަޒްލޫންގެ އިތުރުން ޝައިހް ނިޝާންވެސް އިއްޔެގެ އިހުތިޖާޖުގައި ބައިވެރިވިއެވެ.\nކުރީގެ މެންބަރު މުހައްމަދު އިސްމާއީލް އަކީ ރައީސް ޔާމީން އިސްވެ ފުޅާކޮށް ވަރުގަދަކޮށްފައިވާ "އިންޑިއާ އައުޓް" ހަރަކާތުގެ އެންމެ އިސް ބައިވެރިޔާއެވެ. އެ ހަރަކާތުގައި ބައިވެރިވާ ކަމަށް ތުހުމަތު އެކި ފަހަރު މަތީން މުހައްމަދު ހައްޔަރު ކޮށްފައިވެއެވެ.\nއިއްޔެ ބޭއްވި ޔޯގާ އިވެންޓްގައި ހަމަނުޖެހުން ހިންގި މައްސަލައިގައި ހައްޔަރުކުރި ހަ މީހުން --\nމި މައްސަލާގައި އިއްޔެ ހަ މީހަކު ހައްޔަރު ކުރިއެވެ. އެ މީހުން ވަނަވަރުވެސް ފުލުހުން ވަނީ އާންމުކޮށްފައެވެ. އެއީ ކ. ތުލުސްދޫ ވީނަސް، މުހައްމަދު ނަދީމް، ކ. މާލެ މއ. ކަނުހުރާ، މުހައްމަދު ޒިލްޔަން، ކ. މާލެ ދަފްތަރު ނަންބަރު ދރ 1105، ޝާމީ ރަޝާދު އިދްރީސް، ތ. މަޑިފުށި ހެޕީސައިޑް، މުހައްމަދު މައުސޫމް، ހއ. ތުރާކުނު ގްރީންހައުސް، މުހައްމަދު ހުސައިން އަދި ގދ. ރަތަފަންދޫ ލިލީޕާކް އަމީން އަހްމަދު އެވެ.\nފުލުހުން މިއަދު ބުނީ މި މައްސަލައިގައި ހައްޔަރުކުރި ހަ މީހުންގެ ބަންދާ މެދު ގޮތެއް ނިންމުމަށް ކޯޓަށް ހާޒިރުކުރުމުން އެ މީހުންގެ ތެރެއިން ހަތަރު މީހެއްގެ ބަންދަށް ދެ މަސް އަދި ދެ މީހެއްގެ ބަންދަށް ފަސް ދުވަސް މިއަދު ކޯޓުން ޖަހާފައިވާ ކަމަށެވެ.\nމީގެ ތެރެއިން ފަސް ދުވަހަށް ބަންދުކުރަން އަމުރުކޮށްފައި ވަނީ މުހައްމަދު ޒިލްޔަން އަދި ޝާމީ ރަޝާދު އިދްރީސް އެވެ. ދެން ތިބި މީހުން ދެ މަހަށް ވަނީ ބަންދުކޮށްފަ އެވެ.\nފުލުހުން ބުނީ މި މައްސަލަ ސީރިއަސް މައްސަލައެއްގެ ގޮތުގައި ތަހުގީގު ކުރަމުން އަންނަ ކަމަށެވެ.\nދަނޑުގައި މިހަރަކާތް ފެށީ އިއްޔެ ހެނދުނު 6:30 ހާއިރު އެވެ. ހަރަކާތް ފެށިތާ ކުޑައިރުކޮޅެއްގެ ތެރޭގައި "ﷲ އަކުބަރު" ގޮވަމުން ބަޔަކު ވަނީ ދަނޑަށް ވަދެގެންފަ އެވެ. އެތަނުގައި ހަމަނުޖެހުން ހިންގައި ބައެއް މީހުންނަށާއި ތަކެއްޗަށް އެމީހުން ގެއްލުން ދީފައިވެ އެވެ. އެމީހުން ގެންގުޅުނީ ޝަހާދަތުގެ ދެކަލިމަ ލިޔެފައިވާ ދިދަ ތަކެކެވެ.\nފުލުހުން ރޭ ވަނީ މި ހާދިސާ އާއި ގުޅޭ މައުލޫމާތާއި ފޮޓޯ އަދި ވީޑީއޯ އެއްކުރުމަށް އޮންލައިން ޕޯޓަލްއެއް ގާއިމްކޮށްފަ އެވެ. އެ މައުލޫމާތުތައް އެ ޕޯޓަލްއަށް ހިއްސާކުރުމަށް ފުލުހުން އެދިފައިވެ އެވެ.\nމޯލްޑިވްސް ޕޮލިސް ސާވިސް އިންޑިއާ މުހައްމަދު އިސްމާއީލް + ދީނީ އިލްމުވެރިން\nބުދު ދީނުގެ ޝިއާރުފާޅުކުރާ މައްސަލަ ސަމާލު ކަމަށް އަތުވެއްޖެ\nމުހައްމަދު އިސްމާއީލް ހައްޔަރު ކޮށްފި\nރާއްޖޭގެ މެޕްގައި ފައްޅިއެއް ލޭބަލްކޮށްފި!


"Land Day" Muzaaharaagai Shaheedhuvee Meehunge Adhadhu...\n"ލޭންޑް ޑޭ" މުޒާހަރާގައި ޝަހީދުވި މީހުންގެ އަދަދު 49އަށް އަރައިފި\n8 މަސް,5ދުވަސް, 17 ގަޑި, 28 މިނެޓް,7ސިކުންތު ކުރިން 1720ފަތޯނާ ފާއިޒް\nގްރޭޓް މާޗް އޮފް ރިޓާންގެ ނަމުގައި ފަލަސްތީނުގެ ރައްޔިތުން ގާޒާގެ ބޯޑަރު ސަރަހައްދުގައި ކުރަމުން އަންނަ މުޒާހަރާތަކުގައި ޝަހީދުވި ފަލަސްތީނު މީހުންގެ އަދަދު ސާޅީސް ނުވަޔަކަށް އަރައިފިއެވެ.\nފަލަސްތީނުގެ ރައްޔިތުން އެމީހުންގެ ހައްޤުތައް ހޯދުމަށްޓަކައި މުޒާހަރާ ކުރަމުން އަންނަތާ7ހަފްތާ ވެފައިވާއިރު، މިދިޔަ ހުކުރު ދުވަހު ކުރި މުޒާހަރާގައި ޒުވާން ފިރިހެން ކުއްޖަކު ވަނީ މަރުވެފައެވެ.\nއެކުއްޖާ މަރުވެފައިވަނީ އިޒްރޭލްގެ ސަލާމަތީ ބާރުތަކުން ދިން ބަޑީއެއްގެ ހަމަލާއެއްގައި ލިބުނު ޒަހަމްތަކާއި ގުޅިގެންނެވެ. އެޒުވާނާގެ އިތުރުން އެތައް ސަތޭކަ ބަޔަކު ވަނީ ފާއިތުވި ދުވަސްތަކުގައި ކުރި މުޒާހަރާތަކުގައި ޒަހަމްވެފައެވެ.\nއެގޮތުން މާޗް މަހުގެ 30 ވަނަ ދުވަހު ފެށި މުޒާހަރާތަކާއި ގުޅިގެން މިހާތަނަށް އަށްހާސް ފައްސަތޭކަ މީހުން ޒަހަމްވެފައިވާ ކަމަށް ފަލަސްތީނުގެ ސިއްހީ އޮފިޝަލުން ހާމަކުރެއެވެ. މުޒާހަރާތަކާއި ގުޅިގެން ޒަހަމްވި މީހުންނަށް އެހީތެރި ވުމުގެ ގޮތުން މިސްރުން ވަނީ އެޤައުމާއި ގާޒާއާއި ގުޅޭ ރަފާހް ބޯޑަރު ހުޅުވާފައެވެ.\nމިސްރުން ބުނީ އެބޯޑަރު ހުރަސްކޮށް ސިއްހީ ފަރުވާ ލިބިގަތުމުގެ ފުރުސަތު ޒަހަމްވެފައިވާ ފަރާތްތަކަށް ލިބިގެންދާނެ ކަމަށެވެ. ފަލަސްތީނުގެ ރައްޔިތުން "ލޭންޑް ޑޭ"ގެ ނަމުގައި މުޒާހަރާ ކުރަމުން އަންނައިރު، އެންމެ ފުރަތަމަ ފަލަސްތީނުގެ ރައްޔިތުން މަގުތަކަށް ނުކުމެ އިޒްރޭލްގެ ސަލާމަތީ ބާރުތަކާއި ކުރިމަތިލާފައިވަނީ 1987 ވަނަ އަހަރުގެ ޑިސެމްބަރުމަހުގެ ތެރޭގައެވެ.\nއެންމެ ފުރަތަމަ ފަލަސްތީނުގެ ރައްޔިތުން އިޒްރޭލުގެ ސިފައިންނާއި ކުރިމަތިލީ އޮއްގަލުންނެވެ. އެހެންނަމަވެސް ފަހުން ފަލަސްތީނުގެ ސިފައިން ވަނީ އިޒްރޭލުގެ އަސްކަރީ ޕޯސްޓްތަކަށް އަމާޒުކޮށް ހަމަލާ ދޭން ފަށާފައެވެ.


SunOnline: REPORT - Kudhin baithibaa gethakuge viyafaarin andhiri faraatheh!\nރައީސް ނަޝީދަށް އަދިވެސް ފަރުވާ ދެނީ، ބޭރުގެ އެހީގައި ބޮޑު ތަހުގީގެއް\nކުދިން ބައިތިއްބާ ގެތަކުގެ ވިޔަފާރީން އަނދިރި ފަރާތެއް!\nއަހްމަދުﷲ އަބްދުލްހާދީ 17 Oct 2020, 11:56\nމާލޭގެ ގެއެއްގެ ބޭރުގައި ފައިވާން ލާ ހަރެއް ފުރިފައި. -- ސަން ފޮޓޯ\nކޮޓަރިއަށް ވަނުމަށް ހުސެއިން (އަސްލު ނަމެއް ނޫން) އިޝާރާތްކޮށްލުމާއި އެކު މަޑުމަޑުން ދޮރުހުޅުވާލައި އެތެރެއަށް ވަދެ އެންމެ ފުރަތަމަވެސް ލޮލުގައި އަޅައިގަތީ މަތިމައްޗަށް ޖަހާފައި ހުރި އެނދުތަކެވެ. އެގޮތަށް ތިން އެނދު މަތިމައްޗަށް ނަގާފައި ހުރިއިރު 12 ވަރަަކަށް ފޫޓު ހުރި އެ ކޮޓަރީގައި ޖުމްލަ ނުވަ އެނދު އެގޮތަށް ހުއްޓެވެ.\nއެތެރެއަށް ވަދެ މުޅި ކޮޓަރިއަށް ރަނގަޅަށް ކަޅި ހިންގާލުމުން ރާއްޖޭގެ އެކި ރަށްރަށުން މާލެއަށް އަންނަ ގިނަ ބަޔަކު ދިރިއުޅޭ އަސްލު ހަގީގީ ހާލު އަހަންނަށް ތަސައްވުރު ވެގެން ދިޔަ އެވެ.\nކޮޓަރި ބަލާލަން ދިޔަ ވަގުތަކީ މެންދުރުގެ ވަގުތު ކަމުން އޭރު ކޮޓަރި އޮތީ ހުސްކޮށެވެ. އެކަމަކު ކޮޓަރީގެ ދޮރުގައި އެތަނުގައި ދިރިއުޅޭ ކުދިން އަމަލުކުރުމަށް އޮތް ގަވާއިދުތަކާއި އުސޫލުތައް ކިޔައިދޭ ގަނޑުން އެތަނުގައި މީހުން އުޅޭ ގޮތް ސިފަވެގެން ދިޔަކަހަލައެވެ. އެގަނޑުގައި އެތަނުގެ އެތެރޭގައި ދުންފަތުގެ އިސްތިއުމާލު ނުކުރުން، ރާއްޖޭގެ ގާނޫނުތަކާއި ގަވާއިދުތަކަށް ކަމޭހިތައި، އަޑުގަދަ ނުކޮށް، އެކަކު އަނެކަކަށް އުނދަގޫވާނޭހެން ނޫޅުން އަދި ކޮޓަރިން ބޭރުން އެހެން މީހުން ކޮޓަރިއަށް ނުވެއްދުން ފަދަ "ރޫލްސް" ތަކެއް ލިޔެފައި އޮތެވެ. ކޮޓަރި ސާފު ކުރަން އޮންނަނީ ވަކި ޝެޑިއުލްއަކުން ކޮންމެ ހަފްތާއަކުވެސް ވަކި ކުއްޖެކެވެ.\nކޮންމެ އެނދު ބަރިއަކަށް ކަރަންޓު ބޯޑެއް ހަރުކޮށްފައި ހުރިއިރު ޗާޖަރު ފަދަ ތަކެތި ކަރަންޓު ބޯޑަށް ގުޅާފައި ހުއްޓެވެ. އެނދުގެ ދެ ފަޅީގައިވެސް ތުވާލި އަދި އަންނައުނު އަޅުވާފައި ހުރި ކޮނޑު ހުރިއިރު ނުވަ އެނދުގެ ތެރެއިން ކޮންމެ އެނދެއްގައިވެސް އޮތީ އެންމެ ބާލީހެކެވެ.\nކޮޓަރީގެ އެއް ފަޅީގައި ލޮކަރު ބަރިއެއް ހުރިއިރު ކޮޓަރި ދައްކާލަން އައި ގެ ކުއްޔަށް ހިފައިގެން އުޅޭ ހުސެއިން ބުނިގޮތުގައި އެ ލޮކަރުތަކަކީ ކޮޓަރީގައި އުޅޭ ކުދިންގެ އަންނައުނު، ރީތިވާ ސާމާނު އަދި އަމިއްލަ ތަކެތި ބަހައްޓަން ހުރި ލޮކަރުތަކެވެ.\n"ދެން އެއްޗިހިތައް ލޮކަރުގައި ތަޅުލާފައި ބެހެއްޓުން ރަނގަޅީ، ލެޕްޓޮޕް ކަހަލަ އަގުބޮޑު އެއްޗިހި. ފެންނަ ހިސާބުގައި ނުބަހައްޓާށޭ މިބުނީ. މިހެން ބުންޏަސް އެއޮތީ މިހާރުވެސް،" ކޮޓަރީގެ އެނދެއް މަތީގައި އޮތް އަސުސް ބްރޭންޑްގެ ލެޕްޓޮޕެއް ދައްކާލަމުން ހުސެއިން ބުންޏެވެ.\n"އެހެން ބުނަނީ ވައްކަން ވިޔަ ނުދޭން އަސްލު. އެކަހަލަ ކަންކަން ވެފައި ހުރީމަ މިހާރު ވަރަށް ބަލައިގެން ކުދިން ގެންނަނީ. ކުށުގެ ރެކޯޑަށް ކަހަލަ ކަންކަމަށް،"\nމާލޭގައި ކުދިން ބަހައްޓާ ގެޔެއްގެ ކޮޓަރިއެއް ތެރެ. -- ސަން ފޮޓޯ\nނުވަ ކުދިން ދިރިއުޅެމުންދާ އެ ކޮޓަރީގައި ހުރީ އެންމެ ފާހާނާއެކެވެ. އެ ފާހަނާ ބޭނުންކުރަން ދަތިތަކެއް ވާނެތޯ ސުވާލުކުރުމުން ހުސެއިން ބުނީ އެކަމުގެ ޝަކުވާ ކޮންމެވެސް ވަރަކަށް އަންނަ ކަމަށެވެ.\n"ދެން އަހަރުން ބުނަން، ކުދިން އަމިއްލައަށް ވާހަކަދައްކައިގެން ހައްލުކުރާށޭ، ޝެޑިއުލްއެއް ހަދާށޭ، ނޫނީ. ދެން ތި ކުއްޖާ ނަގަންޏާ އޮފީހަށް ދާ ގަޑި ބަލައިގެން އެހެން ކުދިންނާ ވާހަކަދައްކާލާ. އޭރަށް އޯކޭ ވާނެ." ހުސެއިން ވަރަށް ހަމަޖެހިލައިގެން ބުންޏެވެ.\nފާހާނާ ސާފުކުރަނީ ކާކުތޯ އަހަރެން އެހުމުން ހުސެއިން އިނގިލިން އިޝާރާތްކޮށްލީ ފާހާނާ ދޮރުގައި އަޅުވާފައި އޮތް ޝެޑިއުލްއަކަށެވެ. ކޮޓަރީގައި އުޅޭ ކޮންމެ ކުއްޖަކުވެސް ވަކި ތަރުތީބަކުން ކޮންމެ ހަފްތާއަކު ހުކުރު ދުވަހު ފާހާނާ ސާފުކުރަން ގަނޑެއްގައި ލިޔެފައި އޮތެވެ.\n(ކ) މާލޭގައި ކުދިން ބަހައްޓާ ގޭއެއްގައި ކޮޓަރީގެ ފާހަނާ ސާފުކުރަން ހަރުކޮށްފައި އޮތް ޝެޑިއުލްއެއް. (ވ) މާލޭގައި ކުދިން ބަހައްޓާ ގެޔެއްގެ ކޮޓަރިއެއްގެ ތެރެ. -- ސަން ފޮޓޯ\nއެއްޗިހި ދޮވެ ކެއުމުގެ ކަންތައް ހުންނަނީ ކިހިނެތްތޯ އެހުމުން ހުސެއިން ބުނީ ދާވެފައި ހުންނަ އެއްޗިހި އެ ގޭ މީހުން އެއްޗިހި ދޮންނަ ދުވަހު ދޮވެދޭނެކަމަށެވެ. އަދި ބޭނުން އިރަކު ކެވޭނެކަމަށެވެ. އެގޭގެ ދައްތަމެން މީހަކު ނެތްނަމަ އަމިއްލައަށް އަޅައިގެން ކާލިޔަސް "އޯކޭވާނެ" ކަމަށް ހުސެއިން ބުންޏެވެ. އާންމުކޮށް ކާން ހުންނާނީ ކޯންޗެއްތޯ އަހާލުމުން ޖަވާބުގައި ބުނީ ކާން ހަމަ އާދައިގެ އެއްޗިހި ހުންނާނެކަމަށެވެ. ދެން ހުކުރު ދުވަސް ކަހަލަ ދުވަސް ދުވަހު ކުކުޅު ކަހަލަ އެއްޗެއް ކައްކާނެކަމަށް ހުސެއިން ބުންޏެވެ.\nކޮޓަރީގައި ވައި ބޭރުވާނެ ގޮތެއް ނެތުމުން އެކަމާއި ސުވާލުކުރުމުން ހުސެއިން ބުނީ އެއީ ދެން ކޮޓަރީގައި އުޅޭ ކުދިންނަށް މާ މުހިންމު ކަމެއް ނޫންކަމަށެވެ. ދެން ފިނިކޮށްލަން ބޭނުމިއްޔާ ބޭރަށް ނިކުމެ ސޯފާގައި ޖައްސާލިޔަސް މައްސަލައެއް ނެތްކަމަށް އޭނާ ބުންޏެވެ.\nއެއްވެސް ކަހަލަ "ޕްރައިވެސީ" އެއް ކޮޓަރީގައި ދިރިއުޅޭ މީހުންނަށް ލިބޭނެކަމާއިމެދު އަހަރެންގެ ސިކުނޑީގައި ސުވާލުއުފެދުމުން ހުސެއިން ކައިރިން އެކަމާ މެދުވެސް ސުވާލުކޮށްލީމެވެ.\n"ދެން ފިރިހެން ކުދިންނެއްނު، ގިނައިން އުޅޭނީ ސްކޫލުގައި ނޫނީ އޮފީހުގައި. އެހާ ގިނައިން ގެޔަކަށް ނާންނާނެ. ނިދަން އެކަނި އަންނާނީ މި އެނދުގަ އޮންނަ ކުއްޖާވެސް." ކޮޓަރީގެ ކަނާތް ފަޅީގައި ހުރި އެނދަކަށް އިޝާރާތްކުރަމުން ހުސެއިން ބުންޏެވެ.\nމި ބުނި ކޮޓަރީގައި ހުންނަ ކުއްޖެއް ކުލީގެ ގޮތުގައި ކޮންމެ މަހަކުވެސް ދައްކަނީ 3،250 ރުފިޔާ އެވެ. ނުވަ ކުދިންގެ މައްޗަށް ހިސާބު ޖެހުމުން 28،980 ރުފިޔާ ގެ ކުއްޔަށް ނަގައިގެން އުޅޭ ހުސެއިން އާއި އޭނާގެ އާއިލާއަށް ކޮންމެ މަހަކުވެސް ލިބެ އެވެ.\nހުސެއިން އާއި އޭނާގެ އާއިލާވެސް ދިރިއުޅެމުން ދަނީ މާލޭގެ ގެޔަކުން ތިން ކޮޓަރީގެ އެޕާޓްމެންޓެއް ކުއްޔަށް ހިފައިގެންނެވެ. ގޭ ކުލީގެ ބޮޑުބައި ހަމަޖައްސަން އެއް ކޮޓަރީގައި މި ބައިތިއްބަނީ ކުޑަ އަގެއްގައި އެތައް ބައެކެވެ. މިހެން ހަދާ ސަބަބު ސާފުނުވި ނަމަވެސް މާލޭގައި ތިން ކޮޓަރީގެ އެޕާޓްމެންޓެއް ލިބޭ އަގަށް ބަލާއިރު ކުދިން ބަހައްޓާ ކޮޓަރިން ލިބޭ ފައިސާއިން ކުލީގެ ވަރަށް ބޮޑު ބައެއް ނުވަތަ ކުލި އެއްކޮށްވެސް ހިފެހެއްޓޭނެކަން ވަރަށް ސާފެވެ.\nކޮޓަރިން ނިކުމެ ގޭތެރެއަށް ކުޑަކޮށް ބަލާލުމުން ހުސެއިން ހިތްހަމަނުޖެހިފަ ހުރި ރާގަކަށް "ދެން ނަގަންތަ؟" މިހެން އަހާލި އެވެ. ހުސެއިންގެ ރާގުގެ ސަބަބުން އަދި އެހެން ތަނެއް ބަލާލާފަ ފަހުން ގުޅާލާނޭކަމަށް އޭނާ ކައިރީގައި ބުނެލާފައި އަހަރެން އެގެއިން ނިކުތީމެވެ.\nމިފަދަ ބައެއް ގެތަކުގައި ދިރިއުޅޭ ކުދިންނަށް ބައެއް ފަހަރު އިހާނެތިކޮށް ކަންތައް ދިމާވާކަމުގެ ވާހަކަތަައްވެސް ވަނީ އަޑުއިވިފަ އެވެ. އެހެންނަމަވެސް ދިރިއުޅޭ ހާލަށް ލަދަށް އެ ވާހަކަ ކިޔައިދޭނީވެސް ވަކި ކާކުހެއްޔެވެ؟ ނަމަވެސް މިފަދަ ބައެއް ގޭގޭގައި އުޅޭ ކުދިން އެ ވާހަކަތައް "ސަން"އަށް ކިޔައިދިނެވެ.\nމާލޭގައި ކުދިން ބަހައްޓާ ގެއެއްގެ ކޮޓަރިއެއްގެ އެތެރެ. -- ސަން ފޮޓޯ\nކުދިން ބަހައްޓައިދޭ ގެއެއްގައި އެނދެއް ކުއްޔަށް ހިފައިން ދިރިއުޅޭ ކުއްޖަކު ބުނިގޮތުގައި އޭނާއާއެކު އެއް ކޮޓަރީގައި ހަ މީހުން ދިރިއުޅެއެވެ. މީރާ ކައިރީގައި ހުންނަ އެގޭގައި ދިރިއުޅޭ މި ކުއްޖާއަކީ މާލޭގެ ސްކޫލަކުން ހަޔާ ސެކަންޑަރީ ނޫނީ 11،12 އަށް ކިޔަވަމުންދާ ކުއްޖެކެވެ. އެ ކުއްޖާގެ ކުލި ދައްކަނީ ރަށުގައި ތިބި އޭނާގެ މައިންބަފައިންނެވެ. ނުފޯރާ ފޮތިން ފޫނުގަޅަން މާލެއަށް ބަދަލުނުވެ ތިބި އޭނާގެ މައިންބަފައިން ކޮންމެ މަހަކުވެސް ފައިސާ ފޮނުވަ އެވެ.\n"ކުލި ދައްކާ ފުރަތަމަ ދުވަސްވަރު ކަންކަން ރަނގަޅުވާނެ. ސައިވެސް ހުންނާނެ. އިސްތިރިވެސް ކޮށްދޭނެ. އެކަމަކު މަސް ނިމެން މެދުތެރެއަށްދާއިރު އެ ދާނެ. ކަމަކު ބުންޏަސް ވަރަށް މަދު ފަހަރަކު ކޮށްދޭނީ. ދެން އަމިއްލައަށް ކުރަންވެސް އުނދަގޫ ސްކޫލަށް ދަމުން. ކިޔަވަންވެސް އަސްލު ދަތިވޭ، އެކަމަކު ދެން އިތުރު ގޮތެއް ނެތް، އެހެންވެ މި ހުންނަނީ." އެ ކުއްޖާ ކިޔައިދިނެވެ.\nމިފަދަ ގޮތަކަށް ކުދިން ބަހައްޓާ ކޮންމެ ކޮންމެ ގެޔަކުން ކަންކަން ދިމާނުވިޔަސް އެ ކުއްޖާގެ ވާހަކަތަކުން އެނގިގެންދިޔަކަމަކީ މިއީ އެއްވެސް މީހަކު ދިރިއުޅެން ބޭނުންވެގެން އުޅޭ ގޮތެއް ނޫންކަމެވެ. އެހެން ނަމަވެސް ހުރި ހާލުގެ ސަބަބުން އިތުރު ގޮތެއް ނެތިގެން ދިރިއުޅޭ ތަންތަންކަމެވެ.\nމިގޮތަށް އަންހެން ކުދިން ބައިތިއްބާ ނުވަތަ އަންހެން ކުދިންނަށް ހާއްސަ ގެތަށްވެސް ހުރެ އެވެ. އަންހެން ކުދިން ދިރިއުޅެން ހާއްސަކޮށް ހުންނަ މިފަދަ އެއް ގޭގައި އުޅޭ ކުއްޖަކު ހޯދުން ވެގެން ދިޔައީ ވަރަށް އުނދަގޫ ކަމަކަށެވެ. އެކަމަކު އެންމެ ފަހުން މާލޭގެ ބިސްބުރު ކައިރީގައި ހުންނަ މިފަދަ އެއް ގޭގައި އުޅޭ ކުއްޖަކާއި ވާހަކަދައްކައި މައުލޫމާތު ހޯދުނެވެ.\n"ކާން ދާން ޖެހެނީ ދައްތަމެންގެ ބަޔަށް. އެއީ ޖެހިގެން ހުންނަ ފްލޯ. ކާ އެއްޗިހި ހުރޭ ދެން އާދައިގެ އެއްޗިހި. ދެން ކޮޓަރީގައި އުޅޭ ފަސް ވަރަކަށް ކުދިން. ގިނަ ކުދިން އެއީ ކިޔަވަން ދާ ކުދިން. ދެން ބައެއް ފަހަރު ނިދަން ނޫނީ އެހެން ކަންކަން ކުރަން އުނދަގޫވޭ ގިނަ ކުދިން އެއް ކޮޓަރީގައި އުޅޭތީ، އަޑުގަދަވެސް ވާނެތާ. ދެން އޭސީ އެއް ނުހުންނާނެ އެހެންވީމަ ހޫނުވެސް ވޭ އެންމެން އެއްކޮށް ނިދާއިރު." އެ ކުއްޖާ ކިޔައިދިނެވެ.\nމާލޭގައި މިގޮތަށް "ކެމްޕަސް" ސްޓައިލް ގެތަކުގައި ހައިރާންވާހާ ގިނަ އަދަދަކަށް ކުދިން އުޅޭ ގެތަށްވެސް އެބަ ހުއްޓެވެ. ތިރީހާއި ސާޅީހާ ދެމެދުގެ އަދަދަކަށް ދެ ތިން ހަތަރު ކޮޓަރީގައި ކުދިން ބަހައްޓާ ގެތަށްވެސް އެބަ ހުއްޓެވެ. ގަބޫލުނުކުރެވުނަސް މިއީ ހަގީގަތެވެ.\nމާލޭގައި ކުދިން އުޅޭ ގެޔެއްގެ ކޮޓަރިއެއްގެ ތެރޭގައި ހުރި ލޮކަރުތަކެއް. ސަން ފޮޓޯ\nމިފަދަ ކޮޓަރިތަކުން ޖާގައެއް ހުސްވެއްޖިއްޔާ ގޭގެ ވެރިން ނުވަތަ ކުއްޔަށް ދޭ ފަރާތުން އަނެއްކާވެސް އައިބޭގައި އިތުރު ކުއްޖަކު ހޯދަން އިއުލާނެއް ކުރެ އެވެ. ޖާގަ ނަގަން ބޭނުންވާ ކުއްޖާ ނުވަތަ އެ ކުއްޖާ ފޮނުވާ މީހަކު އައިސް ކޮޓަރި ބަލާލުމަށްފަހު ހިތްހަމަޖެހެންޏާ އަދި އަގު ރަނގަޅިއްޔާ ދެންވީ ކޮޓަރިއަށް ބަދަލުވާށެވެ.\nއައިބޭގައި މިގޮތަށް އިއުލާންކޮށްފައި ހުރި ގެތަކަށް ގުޅައިގެން މައުލޫމާތު ހޯދިއިރު އާންމުކޮށް 2،000 ރުފިޔާއާއި 4،000 ރުފިޔާއަށް ކޮޓަރިއަކުން އެނދެއް ލިބެ އެވެ. ކޮޓަރީގެ ފެންވަރު އަދި ގޭގެ ޙިދުމަތްތަކަށް ބަލައި އަގަށް ބޮޑެތި ބަދަލުތަކެއް އައުންވެސް އެކަށީގެންވެސްވެ އެވެ.\nއެގޮތުން އޭސީ ނުވަތަ ވައިފައި ހުންނަ ކޮޓަރިއެއް ވިއްޔާ އާންމު ގޮތެއްގައި އަގު އުޅެނީ 3،000 ރުފިޔާ ނުވަތަ އެޔަށް ވުރެ މަތީގަ އެވެ. ގުޅާލި ގިނަ ގެތަކުން އެވަރެޖްކޮށް ހުރީ ހައެއް ނުވަތަ ފަސް ކުދިން ދިރިއުޅޭ ކޮޓަރިތަކެވެ. އެހެންނަމަވެސް ނުވަ ވަރަކަށް ކުދިން އުޅޭ ކޮޓަރިތަކަށްވެސް އެތައް ފަހަރެއްގެ މަތިން ގުޅުނެވެ.\nއަހަންނަށް ފެނިގެން މި ދިޔައީ މާލޭގައި ދިރިއުޅޭ އެތައް ބައެއް ތަހައްމަލުކުރާ ދަތިކަމެކެވެ. ގޭގެ ކުލި ހަމަޖައްސަން ނުވަތަ ރެގިއުލޭޓްނުކުރާ ފަސޭހަ ވިޔަފާރިއެއް ކުރުމަށްޓަކައި ހިންގާ ކުދިން ބަހައްޓާ "ގެސްޓުހައުސް" ނުވަތަ "ހޮސްޓެލް"ތަކުގެ ފަރުދާގެ އަނެއް ފަރާތެވެ. ބައެއް ގެތަކުގެ ފެންވަރު ރަނގަޅު އިރު އަހަންނަށް އަދި ވަދެނުލެވޭ ހާލު ދެރަ ގެތަށްވެސް އެބަހުއްޓެވެ.\nމި ރިޕޯޓަށްޓަކައި ޒިޔާރަތް ކުރި މަދު ގެތަކުން، އަދި ގުޅުނު އެކި ނަންބަރުތަކުން އެނގިގެންދިޔަ ކަމަކީ މިއީ މިހާރު މާލޭގައި ވަރަށް އާންމު ކަމެއް ކަމެވެ. މި ވިޔަފާރި ފުޅާވެގެންގޮސް އައިބޭގައި މިކަމަށް ހާއްސަ ކެޓަގަރީއެއްވެސް ވަނީ ގާއިމުކޮށްފަ އެވެ.\nޒިޔާރަތް ކުރި ގެތަކުން އަދި ވާހަކަދައްކާލި މީހުންގެ ފަރާތުން އެނގުނު ގޮތުގައި ކުދިން ބަހައްޓާ ކޮޓަރިތައް ނުވަތަ ގެތައް ހަދައިގެން އުޅެނީ ކުލި ދައްކަން ފަސޭހަ ކޮށްލަން ނުވަތަ ހުސް ކޮޓަރިއެއް ނުބަހައްޓަން ނުވަތަ ހަމައެކަނި ވިޔަފާރީގެ ގޮތުގައިވެސް ކަމެއް ކޮށްލުމުގެ ބޭނުމުގަ އެވެ.\nމީ ދިރިއުޅުމެއް ހެއްޔެވެ؟\nމާލޭގެ ގެވެހިކަމުގެ މައްސަލައަށް ހައްލު ހޯދަން އެންމެ ބޮޑަށް ވަކާލާތުކުރާ އެއް ޖަމިއްޔާކަމުގައިވާ ނަވާނަވައިގެ ސްޕޯކްސްޕާސަން ފާތިމަތް ސާއިރާ ބުނިގޮތުގައި މި ފަދަ ވިޔަފާރިތަކުން އެންމެ ރަނގަޅަށް ފެންނަ އެއް ކަމަކީ މާލޭގައި ދިރިއުޅުމަށް މީހުން ބޭނުންޖެހިފައިވާ ނުވަތަ "ޑެސްޕަރޭޓް" ވެފައިވާ މަންޒަރެވެ.\n"އަޅުގަނޑުމެންނަށް މިހާރު ހީވެފައި އޮންނަ ގޮތަކީ އެގޮތަށް ދިރިއުޅޭއިރު ޕްރައިވެސީ ކަހަލަ އާދައިގެ ކަންކަމަކީވެސް ޕްރިވިލެޖްއެއް ނުވަތަ ވަކި ފެންވަރެއްގެ ބަޔަކަށް ލިބެންޖެހޭފަދަ އެއްޗެއްކަމަށް. އެކަމަކު ރާއްޖެފަދަ ގައުމެއްގައި އެކަން އޮންނަން ޖެހެނީ އެހެނެއް ނޫން،" ސާއިރާ ބުންޏެވެ.\n"މި އުޅެނީ ވަޒީފާއަށް ގޮސް، ލިބޭ މުސާރައިން ދެކޮޅުނުޖެހި މަރުނުވެ ދިރިހުރެވޭވަރު ކިރިޔާ ކޮށްލަން. އާދައިގެ މީހެއްގެ ވަޒީފާގެ އާމްދަނީ އަކީ 5،000 ރުފިޔާ، ދެން މާލޭގެ 70 އިންސައްތަ މީހުންނަކީ ކުލި ދީގެން ދިރިއުޅޭ މީހުން. އެކަހަލަ މީހުންނަށް މިކަހަލަ އާދައިގެ ކަންކަންވެސް އޮންނަނީ ގިނަ ފަހަރަށް އެއް ފަރާތްކޮށްލާފައި އެއީ ނުލިބުނަސް އޯކޭ ކަމެއްކަމަށް. އެއީކީ ދިރިއުޅުމެއް ނޫން."\nމިފަދަ ގޮތަކަށް ވިޔަފާރި ކުރަން ފުރުސަތު ލިބެނީ ނުވަތަ "އެކްސްޕްލޮއިޓް" ކުރެވެނީ އެކަން ކުރާ ފަރާތްތަކަށްވެސް ލިބެންޖެހޭ ކަންކަން ނުލިބި، ނުވަތަ ފައިދާއެއް ހޯދަން ނުވަތަ "ސޭވް" ކުރަން ނުވަތަ އާމްދަނީ ހޯދަންކަމަށް ސާއިރާ ބުންޏެވެ.\nމާލޭގައި ކުދިން ބަހައްޓާ ގެޔެއްގެ އެތެރެ.\nމި މައްސަލައަކީ އެންމެ މައްސަލައެއް ނޫންކަމަށް އަދި މިއީ އެތައް އެތައް މައްސަލައެއްގެތެރެއިން އެއް މައްސަލަކަމަށް ސާއިރާ ބުންޏެވެ. މީގެ ކޮންމެ މައްސަލައަކުން ވެސް އިތުރު މައްސަލަތަކުގެ ކުރި ފަޅައިގެން ދިޔަނަމަވެސް އެކަމަށް އެދެވޭ ހައްލެއް ސަރުކާރު އަދި ރައްޔިތުންގެ މަޖިލީހުގެ ތެރެއިންވެސް ލިބިގެން ނުދާކަމަށް ސާއިރާ ބުންޏެވެ.\n"އަވަސް ހައްލެއް ނެތް މިކަމަކަށް. އެއް ދުވަހުން ވީކަމެއް ނޫންތާ މާލެ ތޮއްޖެހުމަކީވެސް. އެހެންނަމަވެސް ކުލި ކޮންޓްރޯލްކުރުމަކީ މިކަމުގެ ވަގުތީ ހައްލެއް. ދެން ހަމަ އެއާއިއެކު ސަރުކާރުން ލާމަރުކަޒީވެސް ކުރަން އެބަޖެހޭ." ސާއިރާ ބުންޏެވެ.\nސާއިރާ އަދި ބުނީ ސަރުކާރުން އަތޮޅުތެރެ ލާމަރުކަޒީ ކުރަންދެން އާމްދަނީގެ 90 ޕަސެންޓު ކުއްޔަށް ދީގެން ދިރިއުޅެން ޖެހުމަކީ އިންސާފު ނޫންކަމަށެވެ.\n"ދެން ކުލި ކޮންޓްރޯލް ނުކުރެވިގެން މިއުޅެނީ މަޖިލީހުގައި އެތިއްބެވީ އެކަމުގެ މަސްލަހަތު އޮންނަ ބޭފުޅުން. އަސްލު ހަގީގަތުގައި އެބޭފުޅުންނަށްވެސް ގެއްލުމެއް ނުވާނެ، އެ ކުރި އިންވެސްޓްމެންޓްގެ ފައިދާ ތަންކޮޅެއް ލަސްވާނީ ކުލި ކޮންޓްރޯލްކޮށްފިއްޔާ." ސާއިރާ ބުންޏެވެ.\nއަތޮޅު ތެރެ ލާމަރުކަޒީ ކުރިޔަސް އެކަންވެސް ކުރަންޖެހޭނީ އާއިލާއާއިއެކު ރަށަށް ބަދަލުވެ ރަނގަޅު ފެންވަރުގެ ދިރިއުޅުމެއް އެމީހުންނަށް ލިބޭނެފަދަ ގޮތަކަށްކަމަށް ސާއިރާ ބުންޏެވެ. އަދި ކުލި ކޮންޓްރޯލް ކުރުމަކީ ސަރުކާރުން ކުރިމަގަށް ކުރެވޭ އިންވެސްޓްމެންޓެއްކަމަށްވެސް ސާއިރާ ބުންޏެވެ.\nލާމަރުކަޒީކުރަން ވަރަށް ބޮޑަށް ވަކާލާތުކުރައްވާ ރަައްޔިތުންގެ މަޖިލީހުގެ ކެންދޫ ދާއިރާގެ މެންބަރު އަލީ ހުސެއިންގެވެސް ވާހަކަތައް ހުރީ ހަމަ މި ވިސްނުމަށް ބައްޓަންވެފަ އެވެ. އަލީ ހުސެއިން ވިދާޅުވި ގޮތުގައި މާލޭގައި މިހާރު އާންމުވެފައިވާ މި ވިޔަފާރިއަކީ ހަމައެކަނި މިގޮތަށް ރެގިއުލޭޓްނުކޮށް ކުރެވެމުންދާ ވިޔަފާރި އެވެ.\n"މިއީ ވަރަށް ކަންބޮޑުވާ ކަމެއް. ހައްލުކުރެވެންޖެހޭ ކަމެއް. މިއީ ހަމައެކަނި މިގޮތަށް ރެގިއުލޭޓް ނުކޮށް އަނެއްހެން ފްރީ މާކެޓަކަށް ދޫކޮށްލެވިފައި އޮތް ހަމަ އެކަނި ވިޔަފާރި. ދެން އެހެން މި ދޫކޮށްލާފައި އޮންނަނީވެސް މިކަމުން ފައިދާތަކެއްވާ ބައެއް ފަރާތްތަކެއް ނުފޫޒާއި ބާރުގެ ސަބަބުން." އަލީ ހުސެއިން ވިދާޅުވި އެވެ.\nމިފަދަ ވިޔަފާރިތަކަކީ ރެގިއުލޭޓްކުރަން މުހިންމުކަމެއްކަމަށް ފާހަގަކުރައްވަމުން އަލީ ހުސެއިން ވިދާޅުވީ ހަމަ އެބީދައިން އެހެން އެތައް ކަމެއްވެސް ކުރަންޖެހޭނެކަމަށެވެ. އޭގެ ތެރޭގައި އަތޮޅު ތެރެއަށް ބަދަލުކުރެވެން ހުރި ވަޒީފާއެއް ވިއްޔާ އެ ވަޒީފާއެއް ބަދަލުކޮށް މާލެއަށް އޮންނަ ޑިމާންޑް ނުވަތަ މާލެ އަންނަން ޖެހޭ ސަބަބުތައް ދަށްކުރަން ޖެހޭކަމަށް އަލީ ހުސެއިން ވިދާޅުވި އެވެ.\n"ސަޕްލައި ސައިޑް އެކަންޏެއް ނޫން. ހައުސިންގް އަށް ފްލެޓްތައް އެޅުން އެއީ ހަމައެކަނި ހައްލެއްވެސް ނޫން. އެކަމަކު އެބަޖެހޭ ޑިމާންޑް ސައިޑް ގެ ޕޮލިސީތަކެއްވެސް ގެންގުޅެން. އެކަމަށް އިކޮނޮމިކް ޑްރައިވާސް ތަކެއް އެބަ ބޭނުންވޭ އަތޮޅު ތެރެއަށް." އަލީ ހުސެއިން ވިދާޅުވި އެވެ.\nކުލި ކޮންޓްރޯލް ކުރުމަކީ މިކަމަށް އޮތް ހައްލެއްކަމަށް ދެބަސްނުވާނޭކަމަށް އަލީ ހުސެއިން ވިދާޅުވި އެވެ. އޭނާ އަދި ވިދާޅުވި ގޮތުގައި މާލޭގައި މިހާރު ހުރި ބިންތަކާއި އިމާރާތްތަކުގެ ތެރެއިން އިންވެސްޓްމެންޓް ނުވަތަ ލޯނު ހަރަދުތައް ހަމަވެ ނުވަތަ 10 އަހަރު ވެފައިވާ އިމާރާތްތަކުގެ ކުލި ކޮންޓްރޯލް ކުރެވެން ޖެހޭނެކަމަށެވެ.\nމާލެ މަތިން -- ސަން ފޮޓޯ\n"އެކަން ނުވާންވީ ސަބަބެއް ނެތް. އެއީ މާލޭގައި ޓެކްސީ ކުރާ މީހާއަށް ނެގޭނެ އަގުވެސް މި ކަނޑައަޅަނީ ސަރުކާރުން. އެހެންވީމަ މިކަންވެސް ވާނެ. މާލެއަކީ ނިސްބަތުން ބަލާނަމަ ދުނިޔޭގެ އެންމެ ކުލި ބޮޑު އެއް ސިޓީ. 90 އިންސައްތަ އެބަ ދޭ ކުއްޔަށް ގިނަ މީހުންގެ އާމްދަނީއިން." އަލީ ހުސެއިން ވިދާޅުވި އެވެ.\nމާލޭގެ ގެވެހިކަމުގެ ދަތިކަން އަދި ހާލަތު އޮތް މިންވަރު މިފަދަ "ވިޔަފާރި" ތަކުން ވަރަށް ސާފުކޮށް އެނގެ އެވެ. މިއީ އެއް ދުވަހުން ދެ ދުވަހަކުން ވީ ކަމެއް ނޫނަސް މިފަދަ ވިޔަފާރިތަކުގެ އިތުރުން މާލޭގެ ބޯހިޔާވަހިކަން، ކުލި އަދި މާލެއަށް އަތޮޅުތެރޭ ފަރާތްތަކުން ފެންބޮވައިގަނެފައިވާ ސަބަބުތަކުގެ މައްސަލަ އަކީ އެކަންކަމަށް އަވަސް ހައްލެއް ބޭނުންވާ ކަމެކެވެ. މިފަދަ ވިޔަފާރިތަކަކީ އެތައް މައްސަލަތަކުގެ ނަތީޖާއެވެ. މިއީކީ ދިރިއުޅުމެއް ނޫނެވެ. މިއީ މާލެ ފިޔަވައި ދުނިޔޭގެ އެހެން ބޮޑެތި ރަށްތަކުގެ "ސްލަމް" ސަރަހައްދުތަކުން ނޫން ގޮތަކަށް ނުފެންނަ މަންޒަރެކެވެ.\nAhukko_ އަހްމަދުﷲ އަބްދުލްހާދީ\nޖަވާބު ނުދެވުނު ސުވާލު: މިއީ ފުލުހުންގެ ފެއިލްވުމެއްތަ؟\nބާރު އަޑެއް، ދެން ފެނުނީ ނަޝީދު އުރާލައިގެން ގެންދިޔަތަން\nސިއްހީ މާހިރުންގެ ލަފާ: ފިޔަވަޅުތައް އަދިވެސް ވަރުގަދަކުރޭ


ލ. ގަމުގައި އަލަށް އާބާދުވާ ސަރަޙައްދުގައި ނޯޓިހެއް ނުދީ ކަރަންޓް ކަނޑައިލި ނުވަގެއަށް ކަރަންޓް ދިނުމަށް ގަމު ތުނޑީ މެޖިސްޓްރޭޓް ކޯޓުން އަމުރުކޮށްފި އެވެ. ތުނޑީ ކޯޓުން އަމުރެއް ނެރެފައި ވަނީ ކަރަންޓް ކަނޑައިލި ގޭގެއިން އިއްޔެ ކޯޓުގައި ދައުވާ ކުރުމުން ރޭ ޝަރީއަތް ހިންގުމަށް ފަހު އެވެ.\nސަން އަށް އެނގިފައިވާ ގޮތުގައި ހުކުމާ ގުޅިގެނެ ރޭ ބައެއް ގޭގެއަށް ކަރަންޓް ދިނުމަށް ފަހު ހުރިހާ ގެއަކަށް މިއަދު ވަނީ އަލުން ކަރަންޓް ދީފަ އެވެ.\nމި މައްސަލައާ ގުޅިގެން ކޯޓުން ނެރުނު އަމުރުގައި ބުނަނީ ކޯޓަށް ވައްދާފައިވާ މައްސަލަ ވަކިގޮތަކަށް ނިމެންދެން ކަރަންޓް ކަނޑާލާފައިވާ ނުވަ ގެއަށް މިހާރުން މިހާރަށް ކަރަންޓް ގުޅައިދިމަށެވެ.\nކަރަންޓް ކަނޑައިލި ނުވަގެއަށް ކަރަންޓް ދޭން އަމުރު ކުރުމުން އެކަމާ ހިތްހަމަ ނުޖެހިގެން ރޭ ދަންވަރުވަނީ ރަށުގެ ބަޔަކު އިންޖީނުގެ ކައިރިއަށް ޖަމާވެ ނުރުހުން ވެސް ފާޅު ކުރި އެވެ. އެމީހުން ބުނެފައި ވަނީ ރައްޔިތުންގެ ކަރަންޓުން ބަޔަކު ވައްކަން ކޮށްފައިވާއިރު ބަލަހައްޓައިގެން ނުތިބޭނެ ކަމަށާއި އެގޭގެއަށް ކަރަންޓް ދީގެން ނުވާނެ ކަމަށެވެ.\nމުންޑުއާ ކަޅައިދޫ މީހުންނާއެކު އަލަށް އާބާދުވާ ސަރަހައްދުގެ ނުވަ ގެއަކުން ކަރަންޓް ކަނޑައިލީ އެގޭގޭގައި ހަރުކޮށްފައިވާ މީޓަރު ހުއްޓުވައިގެން ކަރަންޓް ބޭނުންކުރާތީ ސައުތު ސެންޓްރަލް ޔުޓިލިޓީސް ކުންފުނިން ވަނީ ބުނެފަ އެވެ.\nއަރުޝީފަށް ނެގީ 06/01/2017 17:09\nއެންމެފަހުން އަޕްޑޭޓްކުރީ 18/10/2018 07:24\nރިފާޢަތު 22 މިނެޓު ކުރިން


Raajje Aai India In Mathee Fenvaruge Askaree Mashvaraathah Baavaifi - Vaguthu\nރާއްޖެ އާއި އިންޑިއާ އިން މަތީ ފެންވަރުގެ އަަސްކަރީ މަޝްވަރާތައް ބާއްވައިފި\nރާއްޖެ އާއި އިންޑިއާ އިން ބޭއްވި މަތީ ފެންވަރުގެ އަސްކަރީ މަޝްވަރާތައް\nއެމްއެންޑީއެފް އާއި އިންޑިއާ އަސްކަރިއްޔާއާ ދެމެދު ބާއްވާ ތިންވަނަ ޑިފެންސް ސްޓާފް ޓޯކްސް ބާއްވައިފިއެވެ.\nކޯސްޓްގާޑު ބިލްޑިންގގައި މިއަދު ބޭއްވި، ޑިފެންސް ސްޓާފް ޓޯކްސްގައި ދިވެހި އަސްކަރިއްޔާގެ ފަރާތުން އިސްކޮށް ބައިވެރިވެވަޑައިގެންނެވީ، ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަޙުމަދު ޝާހިދެވެ. އަދި އިންޑިއާ އަސްކަރިއްޔާގެ ފަރާތުން އިސްކޮށް ބައިވެރިވެވަޑައިގެންނެވީ ހެޑްކްއޯޓަރޒް އިންޓަގްރޭޓެޑް ޑިފެންސް ސްޓާފްގެ ރިއަރ އެޑްމިރަލް އެމްޑީ. ސުރޭޝްއެވެ.\nެއެމްއެންޑީއެފް އިން ވިދާޅުވީ، މި ސްޓާފް ޓޯކްސްގައި ދެ ޤައުމުގެ އަސްކަރިއްޔާ ދެމެދު ޑިފެންސް ކޯޕަރޭޝަންގެ ތެރޭގައި ހުރި ކަންކަމާއި އަދި ދިވެހި އަސްކަރިއްޔާގެ އިންސާނީ ވަސީލަތް ތަރައްޤީކުރުމަށް އިންޑިއާ އަސްކަރިއްޔާއިން އެހީތެރިކަން ފޯރުކޮށްދެވޭނެ ދާއިރާތަކާއި ދެ ޤައުމުން ގުޅިގެން ހިންގާ ތަމްރީނުތަކާ ބެހޭގޮތުން މަޝްވަރާކުރެއްވިކަމަށެވެ.\nރާއްޖެ އާއި އިންޑިއާގެ އަސްކަރިއްޔާއިން ވަނީ ދެފަހަރެއްގެ މަތިން މި ބައްދަލުވުންތަކުގެ ސިލްސިލާތައް ކާމިޔާބުކަމާއެކު ކުރިއަށް ގެންގޮސްފައެވެ.\nމި މަޝްވަރާ ބައްދަލުވުންތަކުގައި ދިވެހި އަސްކަރިއްޔާ އާއި އިންޑިއާ އަސްކަރިއްޔާގެ ފަރާތުން ޖެނެރަލް އޮފިސަރުން ހިމެނޭހެން މަތީ ފެންވަރުގެ ވަފުދެއް ވަނީ ބައިވެރިވެޑައިގެންނެވިއެވެ.\nޖޫން 26, 2018 23:20\nކިތައްމެ މަޝްވަރާއެ ކުރިނަމަވެސް ވަރިހަމަ... އެކަމަކު މިފަހަރު ޖެހޭނެ ހެލިކޮޕްޓަރުތަކާ އިންޑިޔާ ސިފައިން ފޮނުވާލާން...\nޖޫން 27, 2018 07:54\nޖޫން 27, 2018 00:15\nޖޫން 27, 2018 06:06\nއިންޑިއާއަކީ ދިވެހިރާއްޖޭގެ ދާޚިލީ ކަންކަމުގެ ތެރެއަށް ފައުޅުގައި ދަނޑިދިގު އުނދުޅި ބާނަމުންދާ، ވަރަށް ދެފުށްދެގޮތް އަދި އަމިއްލަ އެދުންބޮޑު ގައުމެކެވެ. އަދި އެހާ ބޮޑު ގައުމަކަށް އިންޑިއާ ވީއިރުވެސް މިކުޑަކުޑަ ދިވެހިރާއްޖެ ފެލައިގެން ހޯދުނުއެއްޗެއް ހޯދުނުގޮތަކުން ހޯދަން ފޫގަޅައިގެން އުޅޭ ނަޖިސް މުޝްރިކުންގެ ސަރުކާރެއް އޮތް ގައުމެކެވެ. އަދި އެމީހުންގެ އަމިއްލަ އެދުމުގެ ކުރިމަތީގައި މިގައުމު ކުޑަ ކަކޫޖައްސާފަ ބާއްވައިގެން އެމީހުން ނަށް ބަރޯސާވެގެން އޮންނަގޮތަށް އޮންނަ ގައުމަކަށް މިގައުމު ހަދަން ބޭނުންވާ ގައުމެކެވެ. މިހެން ނަހަދައިފިނަމަ ބައިނަލް އަގްވާމީ ގޮތުންނާ އެހެނިހެން ގޮތްގޮތުން ދެވެންއޮތްހާ ގެއްލުމެއް މިގައުމަށް ދޭން ބޭނުންވާ ގައުމެކެވެ. އެގޮތުން އދ ގެ ސަލާމަތީ މަޖްލިހުގެ ގޮނޑި ދިވެހިރާއްޖެއަށް ލިބުނަނުދޭން އިންޑިއާއިން ކުޅުނު ނުބައިރޯލު ފާހަގަ ކުރެވެއެވެ. އަދި ފަހުގެ ތާރީޚެއްގައި މިގައުމުގައި ހިންގުނު އެންމެނުބައި ހުތުރު އަދި ބިރުވެރި ޖަރީމާ ކަމުވި މަޝްހޫރު ފެބް1 ގެ ބަޣާވާތުގެ އަމުރު ތަންފީޒު ކުރުވަން އިންޑިއާއިން ކުރިމަތިކުރި ފިއްތުން ތައްފާހަގަކުރެވެއެވެ. އަދި މިގޮތުން ކަމުފޮޅާގޮތް ނުވުމުން ޢަސްކަރީ ގޮތުން މިގައުމަށް އަރައިގަނެ މި ގައުމުގެ މިނިވަން ކަމާ އިސްތިގުލާލުގެ މައްޗަށް އަތްގަދަ ކުރުމުގެ ރޭވުން ފައުޅުގައި ރާވާ އެކަމަށް ޢަމަލީސިފަގެންނަން މަސައްކަތްކުރި ގައުމެކެވެ. މިދަނޑިވަޅުގައި އެގައުމުން އެތެރެ ކުރާ ބާވަތްތަކުން ކޯޓާ ކުޑަކުރުން އެއީވެސް އެމީހުންގެ ޙަސަދަވެރި ކަން ފާހަގަވާ މެސެޖެކެވެ. ކޯޓާއެއް ދީފައޮއްވާ އެކޯޓާއަކާ އެއްވަރަށް ނުވަތަ އެއަށްވުރެ ކުޑަކޮށް ތަކެތި އެތެރެކުރިއެކޭ ކިޔާފަ ކޮންމެހެން ދީފައޮންނަ ކޯޓާއަކާ ކުޅޭކަށް ނުޖެހެ އެވެ. ކަންމިހެން އޮއްވާ އެ ކޯޓާ ކުޑަކުރުމުން ރައްޔިތުން އެކަމާ ކަން ބޮޑުވެ. އެކަން އެހެންއެވީ ދިވެހި ސަރުކާރުން އިންޑިއާ އާއިމެދު ގެންގުޅޭ ސިޔާސަތަކުން ކަން ރައްޔިތުންނަށް އަންގައިދީ ރައްޔިތުން ގެ ނުރުހުން ސަރުކާރަށް އަމާޒު ކުރުވުމަކީ މިކަމުގެ އަޑީގައިވާ ނުބައި ރޭވުމެވެ. އަދި އިންޑިއާ އަކީ މިގައުމަށް މިސަރުކާރުން މާތްﷲގެ ވާގިފުޅާއެކު ގެނައި ހަލުވި ތަރައްގީގެ ބައިވެރިއެއްވެސް ނޫނެވެ. މިހެންކަމުން މިފަދަ ބަޔަކާއެކު ޢަސްކަރީ ފަރިތަކުރުންތައް ބާއްވާ، ޢަދި ދެގައުމުގެ ޢަސްކަރީ އިސް ފަރާތްތަކުން ބައްދަލުވުން ބާއްވައިގެން ދައްކާނެ އެއްވެސް ވާހަކަތަކެއް އޮންނާކަށް ނުޖެހެއެވެ. އަދި އެއީ ނުރައްކައުތެރި ކަމެއްވެސް މެއެވެ. އެހެންވީމާ އިންޑިއާގެ ނުބައި މަގްޞަދު ފުރިހަމަކުރަން އެހީ އަކަށް ވާފަދަކަންކަމަށް މަގުފަހިކޮށްނުދީ އެމީހުންގެ ޢަމަލުތަކާމެދު ވަރަށްވެސް ޚާއްސަ ނަޒަރަކުންބަލާ ފާރަވެރި ވުމަކީ އެންމެމުހިއްމު ކަންތަކެވެ. ނުރައްކަލެއް އައިސްޖެހުމުން އެކަމުން ސަލާމަތްވާން އުޅުމަށްވުރެ ނުރައްކައުތަކުން ދުރުވެ ތިބުމުން ލިބޭފައިދާ މާބޮޑުވާނެއެވެ.\nޖޫން 27, 2018 09:15\nތިގޮތަށް ބާއްވާ މަތީ ފެންވަރުގެ ވާހަކަތަކުގެ ބޭނުމަކީ އިންޑިޔާ ކަނޑުގައި ޗައިނާއާއި ދެކޮޅަށް ޖާސޫސްކުރަން ބާއްވާ ޓޫލް އެއްގެ ގޮތުގައި ރާއްޖެ ހެދުން ކަމުގައި ވިޔަދީގެން ނުވާނެއެވެ.\nއިނަފް އިޒް އިނަފް...މިހާރު ފުދިއްޖެ.\nޖޫން 27, 2018 13:45\nހެލިކޮޕްޓަރ ފޮނުވާލަން އެންގީމައި ކޮން މަޝްވަރާއެއް. ޣެންދިޔައީމައި ނިމުނީ ނޫންތަ؟


SunOnline: Salma aai Quran gai vaa reethi vaahakathah 23\nސަލްމާއާއި ގުރްއާނުގައިވާ ރީތި ވާހަކަތައް 23\nއިޔާޒު ނަސީމް 16 May 2020, 17:10\n"އެހެންވީމާ ބޭސްކުރުން ނޫން އިތުރު ކަމެއް އަހަރެމެންނަކަށް ނުކުރެވޭނެ. އެހެން ނޫންތޯ؟" އަމީރާ ޞަފާ ވިދާޅުވިއެވެ.\n"އާނ. ދަރިފުޅާ! ކުރެވޭނެ އިތުރު ކަންކަން އެބަ ހުރި. ދުއާ ކުރުމާއި ކާފައަށް ހެޔޮ އެދިގެން ސަދަގާތް ކުރުން. ދަރިފުޅުމެންގެ އެ ކާފައަކީ ސޯލިހު ބޭފުޅެއް. އެމަނިކުފާނުގެ ހެޔޮ އަމަލުތަކަށް ޓަކައި ވެސް ﷲ އެމަނިކުފާނަށް ޝިފާ ދެއްވުން ގާތް. ހިނގާ އެ ކާފައަށް ޝިފާ ދެއްވުން އެދި ﷲއަށް ދުއާ ކުރަމާ!" ގާޒީ ޞަފިއްޔުއްދީނު ވިދާޅުވިއެވެ.\n"ހެޔޮ އަމަލުތަކުގެ ބަދަލުގައި މި ދުނިޔޭގެ ކަންކަން ވެސް ފުއްދަވައި ދެއްވާ ތޯ؟ އަޅުގަނޑަށް ހީ ވެފައި އޮންނަ ގޮތުން ހެޔޮކަމުގެ ބަދަލު ލިބޭނީ އާޚިރަތުގައި." އަމީރު މުޙައްމަދު ވިދާޅުވިއެވެ.\n"ނޫނޭ ދަރިފުޅާ! ދުއާ ކުރާ އިރު ވެސް އެމީހަކު ކޮށްފައި ހުންނަ ސޯލިހު އަމަލުތައް މެދުވެރިކޮށް ދުއާ ކުރެވޭނެ. ތިޔަ ދެ ކުދީންނަށް އެ ކަން ރަނގަޅަށް ފަހުމު ވާނޭ ފަދަ ވާހަކައެއް ކާފަ ކިޔައި ދޭނަން. މި ވާހަކަ ﷲގެ ރަސޫލާ ވެސް ވަނީ އެކަލޭގެފާނުގެ ސަހާބީންނަށް ކިޔައި ދެއްވާފައި." ގާޒީ ޞަފިއްޔުއްދީނު ވިދާޅުވިއެވެ.\nއެއީ މުޙައްމަދު ނަބިއްޔާ ނަބީކަމާއިގެން ފޮނުއްވުމުގެ ކުރީގެ ހާދިސާއެކެވެ. އެއީ ތިން ދަތުރުވެރިއެއްގެ ވާހަކައެވެ.\n"މިއީ ހާދަ އަޖައިބު ދުވަހެކޭ. ވާރޭ ވެހެނީ ތުނިކޮށް. އެކަމަކު ..." ޒިޔާދު ބުންޏެވެ.\n"އާނ! ވާރޭ ވެހެނީ ތުނިތުނިކޮށް. އެހެންނަމަވެސް މުޅި އުޑުމަތި ވަނީ ބޯ ވިލާތަކުން ފުރިފަ. މެންދުރުގެ ވަގުތު ކަމަށް ވުމާ އެކު ވެސް އަލިކަމެއް ނެތް. އަނދިރިކަމުން ރަނގަޅަށް ތަނެއް ފެންނަނީ ކީ ނޫން." ރާބިޙު ބުންޏެވެ.\n"ވިދުމާ އެކު ގުގުރާން ވެސް ފަށައިފި. އަދި ވާރޭ ވެސް ބޯކޮށް ވެހޭން ފެށުމުގެ ކޮޅުމަތި އެބަ ފެނޭ. އަވަހަށް އެހެރަ ފަރުބަދައިގެ ކައިރިއަށް ދަމާ ހިނގާ! އަހަރެމެންގެ ދަތުރުގެ އާރުކާޓީ ޢައްމާރު މި ކަމާ މެދު ބުނަނީ ކީކޭ؟" ޒިޔާދު ބުންޏެވެ.\n"އޭނާ އެއްޗެކޭ އެބަ ކިޔާ. އެކަމަކު އޭނާ ދައްކާ ވާހަކަ އަހަންނަށް ރަނގަޅަކަށް ސާފެއް ނުވޭ. ވާރޭ ވެސް ބޯކޮށް ލައިފި. އޭނާ އިޝާރާތުން އެބަ ބުނޭ އަންނާށޭ. ހިނގާ އަވަސް ކުރަމާ!" ރާބިޙު ބުންޏެވެ.\nތިން މީހުން ވެސް ދުއްވައިގަތީ ވަރަށް ކައިރީގައި ހުރި ފަރުބަދައަކާ ދިމާއަށެވެ. އެ ހިސާބަށް ދެވުމުން ރާބިޙު އެހިއެވެ.\n"މޫސުމަށް ބަލާ އިރު އަހަރެމެން މި ތަނުގައި ގިނަ އިރުތަކެއް ވާން ދެން ތިބޭން ޖެހޭނެ ހެން ހީވޭ ތަ؟"\n"މިއީ މޫސުމީ ކަމަކަށް ވުރެ ނުމޫސުމީ ކަމެއް. ވީމާ އެއްޗެއް ބުނާކަށް ނޭނގޭ. މިހާ ބޯކޮށް ވާރޭ ވެހޭން ފެށުމުން ފަރުބަދަ މަތީން މާ ގިނަ އިރެއް ނުވަ ވަރަށް ގަދައަށް ފެންގަނޑު ދެމިގެން އަންނާން ފަށާނެ. އެއާއެކު ހިލަތައް ވެސް ފައިބައި ގަންނާނެ. ވީމާ މިހެން ފަރުބަދަ ކައިރީގައި ބޭރުގައި ތިބުން ރައްކާތެރިިއެއް ނޫން." ޢައްމާރު ބުންޏެވެ.\n"އަހަރެން ލައިގެން މިހިރަ ހެދުން ވެސް އެއްކޮށް ތެމި ފޯ ވެއްޖެ. ރޯގާ ޖެހި ދާނެތީ ވެސް ބިރު އެބަ ގަނޭ." ޒިޔާދު ބުންޏެވެ.\n"އަހަރެން ވެސް ބިރު އެބަ ގަނޭ. ލާ ޙައުލަ ވަލާ ޤުއްޥަތަ އިއްލާ ބިﷲ!" ރާބިޙު ހެޔޮ އެއްޗެއް ކިޔޭ ތޯ ބެލިއެވެ.\n"ވިދުމަކީ އޭގެ ބިރުވެރިކަން މާ ބޮޑު ކަމެއް. އެހެނީ ވިދުމާ އެކު ހޮނު އަޅައި ފާނެ. މީހެއްގެ ގަޔަށް ހޮނު އަޅައިފި ނަމަ އެ މީހަކު ވަގުތުން މަރުވާނެ." ޢައްމާރު ބުންޏެވެ.\n"ރައްބީ! އަޅަމެން ރައްކާތެރި ކުރައްވާނދޭ. ނެތްތަ އަހަރެމެން ވަދެ ތިބޭނެ ރަނގަޅު ހޮހޮޅައެއް ވެސް." ޒިޔާދު އެހިއެވެ.\n"އެހެރަ އުސްތަނުގައި ރަނގަޅު ހޮހޮޅައެއް ހުންނާނެ. އެކަމަކު އަހަރެމެންގެ ޖަމަލުތަކުގައި އަހަރެމެންނަކަށް އެ ތަނަކަށް ނޭރޭނެ." ޢައްމާރު ބުންޏެވެ.\n"ތިރީގައި ޖަމަލުތައް ރަނގަޅަށް ބަނދެފައި. އަހަރެމެން ހޮހޮޅައަށް ވަންނާން ދާނީ." ރާބިޙު ބުންޏެވެ.\n"ޖަމަލުތަކަށް ދެރަ ގޮތެއް ވުމަކީ ވެސް އެކަށީގެން ވާ ކަމެއް." ޢައްމާރު ބުންޏެވެ.\n"މި ވަގުތު ވިސްނާން ވީ ޖަމަލުތަކަށް ދެރަ ގޮތެއް ވެދާނެ ތޯއާ މެދަކު ނޫން. އަހަރެމެންގެ ފުރާނަ ސަލާމަތް ކުރެވޭ ތޯ ބަލާން ވީ. ހީ ކަރުވައިގެން ގޮސް އަހަރެން މިހާރު ވެސް މިހިރަ ހަލާކު ވަނީ." ޒިޔާދު ބުންޏެވެ.\n"އާނ! އެ ދިމާއަށް ހިނގައި ގަނޭ. މި ޖަމަލުތައް ބަނދެފައި އަހަރެން މި އަންނަނީ." ޢައްމާރު ބުންޏެވެ.\n"އަހަރެން ކުޑަކޮށް ހަށިގަނޑަށް ލުއި ކުރި ކުރުމުގެ ގޮތުން ބައެއް އެއްޗެހި މި ތަނަށް ދޫ ކޮށް ލާނަން. ހަމައެކަނި ކިރު އަޅާފައި އޮތް ހަން އަހަރެން ގެންދާނީ." ރާބިޙު ބުންޏެވެ.\n"އަހަރެން ގެންދާން އޮތީ މި ނުވަ ގުޅަ. އަހަރެމެން ކޮންމެ މީހަކަށް ތިން ގުޅަ." ޒިޔާދު ބުންޏެވެ.\n"އަހަރެން ގެންދާނަން ބޯ ފެން އަޅާފައި ހުރި ހަމެއް." ޢައްމާރު ބުންޏެވެ.\n"ހިނގާ އަވަހަށް އަރަމާ!" ޒިޔާދު ބުންޏެވެ.\n"ވަރަށް ބަލައިގެން އަރާތި. އެހެން ނޫނީ ކައްސާލަފާނެ." ޢައްމާރު ބުންޏެވެ.\n"އަހަރެންގެ މުޅި ހަޔާތުގައި ވެސް މިފަދަ ވާރެއެއް ނުދެކެން." ޒިޔާދު ބުންޏެވެ.\nމައްޗަށް އަރަމުން ދަނިކޮށް ރާބިޙުގެ ފައި ކައްސާލިއެވެ. ނަސީބަކުން މަތީގައި ހުރި ހިލަގަނޑެއްގައި އޭނާގެ އަތް ޖެހުނެވެ. އެ ވަގުތު ޢައްމާރު އޭނާގެ ހިމުގައި އައްސާފައި ހުރި ވާގަނޑު ތިރިއަށް އެެއްލިއެވެ. އަދި ރާބިޙު އެ ވާގަނޑުގެ އެހީގައި މައްޗަށް އެރިއެވެ.\n"ފިނިގަދަކަމުން ގަނޑުވެދާނެހެން ހީވަނީ." ޒިޔާދު ބުންޏެވެ.\n"އަން. ވާގަނޑުގައި ހިފައިގެން އެރޭ ތޯ ބަލާ!" ޒިޔާދަށް ވާގަނޑުގެ ކޮޅު އެއްލަމން ޢައްމާރު ބުންޏެވެ.\n"ވަރަށް ބޮޑަށް ޝުކުރިއްޔާ! މި ވާގަނޑު ދިއްކޮށް ނުލި ނަމަ އަހަރެންނަކަށް މައްޗަކަށް ނޭރުނީސް." ޒިޔާދު ބުންޏެވެ.\n"މިހާރު އަހަރެމެންނަށް މި ތިބީ މި ފަރުބަދަގަނޑުގެ ކުންނަށް އެރިފައި. ހޮހޮޅަ އެހެރީ އެ އޮތް ބޮޑު ހިލައިގެ ދަށުގައި." ޢައްމާރު ބުންޏެވެ.\n"ހޮހޮޅައާ ދިމާއަށް ނުގޮސް ކީއް ތިޔަ ކުރަނީ." ޢައްމާރު ކުރެން ރާބިޙު އެހިއެވެ.\n"އަހަރެން މި އުޅެނީ އަލިފާން ރޯ ކުރާން މި ތަނުން ލަކުޑިކޮޅަކާއި ކުދި ހިލަކޮޅުތަކެއް ހޮވަން." ޢައްމާރު ބުންޏެވެ.\n"ތިޔައީ ބޭކާރު ކަމެއް. ހުރިހާ އެއްޗެއް އެހެރީ ތެތްކޮށް." ރާބިޙު ބުންޏެވެ.\n"ތި ދެ މީހުން ދޭ ހޮހޮޅައަށް. އަހަރެން މި ދަނީ." ޢައްމާރު ބުންޏެވެ.\n"އެ ހޮހޮޅައިގެ ތެރޭގައި ހަރުފައާއި ނަގުލަންދާށި ނުވަތަ އޭޭގެ ތެރެއިން އެއް ވައްތަރު ނަމަވެސް ނޫޅޭނެ ތަ؟" ރާބިޙު އެހިއެވެ.\n"ނަގުލަންދާށްޓެއްގެ ކަށި ޖެހުން ވެސް މި ގަދަ ފިންޏަށް ވުރެ ވޭން ކުޑަ ވާނެ. އަހަރެން މި ދަނީ ވަންނާން." ޒިޔާދު ބުންޏެވެ.\n"އަހަރެން އެހީތެރި ވެ ދެން ތަ؟" ޢައްމާރު ކުރެން ރާބިޙު އެހިއެވެ.\n"ބޭނުން ވާ ތަކެތި އަހަރެން ހޯދައިފިން." ޖަވާބުގައި ޢައްމާރު ބުންޏެވެ.\n"އަހަރެން މި ދަނޑިގަނޑު ވެސް ގެންދާނަން. ހަރުފަ ފަދަ އެއްޗެއް އުޅެންޏާ މީގެ ބޭނުން ޖެހިދާނެ." ރާބިޙު ބުންޏެވެ.\n"މައްސަލައެއް ނެތް. ހިނގާ އަވަހަށް ހޮހޮޅައަށް ވަންނަމާ!" ޢައްމާރު ބުންޏެވެ.\n"މިއީ އަމާން އަދި ތަނަވަސް ހޮހޮޅައެއް. ހަމަ ގައިމުވެސް ހަރުފައެއް ނެތް. ނަގުލަންދާށި ވެސް އުޅޭ ހެނެއްް ހިއެއް ނުވޭ." ހޮހޮޅައަށް ވަދެ އެތެރެއަށް ނަޒަރު ހިންގާލަމުން ރާބިޙު ބުންޏެވެ.\n"އެއީ ކޮން އެއްޗެއް؟" ޒިޔާދު އެހިއެވެ.\n"އަހަންނަށް ހީވަނީ އެއީ ކޮންމެވެސް ދޫންޏެއްގެ ދުވަސް ވީ ހާއްޔެއް ހެން." ރާބިޙު ބުންޏެވެ.\n"ރަނގަޅު. އަހަރެމެން އަލިފާން އެންދުމަށް ދަރުގެ ގޮތުގައި ބޭނުން ކުރެވޭނެ." ޢައްމާރު ބުންޏެވެ.\n"ފިނިކަމުން އަހަރެން މި އޮތް ގަނޑުވަނީ." ޒިޔާދު ބުންޏެވެ.\n"ކެތްތެރިވޭ! އަދި ހިތްވަރު ބަލި ނުކުރޭ. ޢައްމާރު އެ މަސައްކަތް ކުރަނީ އަލިފާން ރޯ ކުރާން." ރާބިޙު ބުންޏެވެ.\n"އަލްޙަމްދު ލި ﷲ. އަލިފާން ރޯ ކުރެވިއްޖެ. ވާރޭ ހުއްޓާލައި މޫސުން ރަނގަޅު ވާން ދެން އަހަރެމެންނަށް މި ތަނުގައި ތިބެވޭނެ." ޢައްމާރު ބުންޏެވެ.\n"އާހ. އާހ. ކޮންމެވެސް ވަރަކަށް އަހަރެންގެ ހަށިގަނޑަށް ހޫނުކަން ލިބޭން ފަށައިފި. އަލްޙަމްދު ލި ﷲ." ޒިޔާދު ބުންޏެވެ.\n"އަހަރެމެންގެ އާރުކާޓީ ޒިޔާދުގެ މައުލޫމާތުގެ މުއްސަނދިކަން ވަރަށް ބޮޑު. މި ތަނުގައި ހޮހޮޅައެއް ހުންނާނެ ކަން އެނގޭނީ މި ހިސާބަށް ވަރަށް ފަރިތަ މީހަކަށް. ކާމިޔާބު ދަތުރަކަށް ފުރާން ވާނީ މޮޅު އާރުކާޓީއަކު ކުއްޔަށް ހިފައިގެންނޭ މީހުން ބުނޭ. އެންމެ މޮޅު އާރުކާޓީއަކީ އެންމެ ރަނގަޅަށް ތަންތަން ދަންނަ އަދި އެންމެ ގިނަ ބަހުރުވަ ދަންނަ މީހާ. ޢައްމާރު ފަދަ މީހަކު ދަތުރުގެ އާރުކާޓީއެއްގެ ގޮތުގައި ގެނެވުނު ކަމީ އަހަރެމެންގެ ނަސީބު." ރާބިޙު ބުންޏެވެ.\n"ޙަމްދު ހުރީ ﷲ އަށް. ފެން ސައިލުތަކާއި ހޮނާއި ފިނީން ސަލާމަތްކަން ހޯދޭނެ ތަނެއްގެ ގޮތުގައި މި ހޮހޮޅައަށް އަހަރެެމެންނަށް މަގު ދެއްކެވީ އެއިލާހު. އަހަރެމެންނަށް ހިޔަލެއް ހޯދިއްޖެ. އެކަމަކު އެ މިސްކީނު ޖަމަލުތަކާ މެދު އަހަރެން އެންމެ ކަންބޮޑު ވަނީ." ޢައްމާރު ބުންޏެވެ.\n"ޖަމަލަކީ މިފަދަ ހާލަތްތަކަށް ކެތް ކުރުމުގެ ގާބިލުކަން ދެއްވާފައި ވާ ޖަނަވާރެއް. އިންޝާ ﷲ. ޖަމަލުތަކަށް ގެއްލުމެއް ނުލިބޭނެ." ޒިޔާދު ބުންޏެވެ.\n"މީހުން ބުނާ ހެން އެއީ ހަމަ ހަގީގަތުގައި ވެސް ސަހަރާގެ އޮޑި. ވީމާ ޖަމަލުތަކާ މެެދު ނުވިސްނާ." ރާބިޙު ވެސް ޢައްމާރަށް ބުންޏެވެ.\nއެ ވަގުތު ބޭރުން އަޑުފަށްގަނޑެއް އިވުނެވެ. ހޮހޮޅައިގެ ހިލަގަނޑުގެ މަތީގައި ހުރި ހިލަތަކެއް ފައިބައިގަތް އަޑެވެ.\n"ކިހިނެއް މި ވަނީ؟ ބިންހެލުމެއް ތަ؟" ރާބިޙު ކަންބޮޑުވުމާ އެކު ޢައްމާރު ކުރެން އެހިއެވެ.\n"ހިލަތަކެއް ފައިބައި ގަތް އަޑު. ސުބްޙާނަ ﷲ. މި ހޮހޮޅައަށް ވަންނަން ހުރި ތަން އެ ބަންދު ވީ." ހޮހޮޅައަށް ވަންނާން ހުރި އާނގައާ ދިމާއަށް ބަލާން ހުރި ޢައްމާރަށް ބުނެވުނެވެ.


Hiyaa flat thakuge dhaftharu category ge vaguthee list aammukoffi | Mihaaru\nހުޅުމާލޭގައި އިމާރާތްކޮށްފައިވާ ހިޔާ ފްލެޓްތަކުގެ ޓަވަރެއް: ދަފްތަރު ކެޓަގަރީން ފްލެޓް ލިބޭ ވަގުތީ ލިސްޓު މިއަދު ވަނީ އާއްމުކޮށްފައި. --ހުސެއިން ވަހީދު/ މިހާރު\nހިޔާ ފްލެޓުތަކުގެ ދަފްތަރު ކެޓަގަރީގެ ވަގުތީ ލިސްޓު އާއްމުކޮށްފި\n20 ސެޕްޓެމްބަރ 2020 - 16:37 51 comments\nހުޅުމާލެ ހިޔާ މަޝްރޫއުގައި މާލޭ ދަފްތަރު ކެޓަގަރީ އަށް ޚާއްސަކުރި އެޗް9 ކެޓަގަރީގެ ވަގުތީ ލިސްޓް މިއަދު އާއްމުކޮށްފި އެވެ.\nދަފްތަރު ކެޓަގަރީ އަށް ޚާއްސަކުރި 1،000 ފްލެޓުގެ ވަގުތީ ލިސްޓުގައި 2،775 މީހުންގެ ނަން ހިމެނެ އެވެ. ލިސްޓު އާއްމުކޮށްފައި އޮތީ ކުރީގެ ސަރުކާރުގައި ލިބުނު ޕޮއިންޓްގެ އަދަދާއި މި ސަރުކާރުގެ ފްލެޓް ކޮމިޓީގެ އިވެލުއޭޝަނުން ލިބުނު މާކްސް އެނގޭ ގޮތަށެވެ.\nމި ލިސްޓާއެކު މި ކެޓަގަރީ އަށް ކުރިމަތިލީ މީހުންގެ ތެރެއިން ޝަރުތު ހަމަނުވާ މީހުންގެ ލިސްޓެއް ވެސް ވަކިން އާއްމުކޮށްފައިވެ އެވެ. އެ ލިސްޓުގައި އެ މީހަކު ޝަރުތު ހަމަނުވާ ސަބަބު ވެސް ތަފްސީލްކޮށްދީފައިވެ އެވެ.\nރައީސް އޮފީހުން ބުނިގޮތުގައި މިއަދު އާއްމުކުރި ލިސްޓަކީ ކުރީގެ ސަރުކާރުގައި ހިޔާ މަޝްރޫއަށް ކުރިމަތިލީ ފަރާތްތަކަށް ޕޮއިންޓް ދީފައިވަނީ އުސޫލާއެއްގޮތަށްތޯ ބަލައި ކަށަވަރުކުރުމަށް ކުރެވޭ މަސައްކަތުގެ ތެރެއިން ދަފްތަރު ކެޓަގަރީގެ ފޯމުތައް ޗެކްކޮށް، ޕޮއިންޓް ލިބިފައިވާ ގޮތުގެ ވަގުތީ ލިސްޓެވެ.\nދަފްތަރު ކެޓަގަރީ އަށް ޝަކުވާ ހުށަހެޅުމުގެ ފުރުސަތު އޮކްޓޯބަރު4ވަނަ ދުވަހާ ހަމައަށް ވަނީ ހުޅުވާލައިފަ އެވެ. ޝަކުވާ ހުށަހަޅަން ޖެހެނީ https://hcp.presidency.gov.mv/ ޕޯޓަލް މެދުވެރިކޮށެވެ. މިކަމާގުޅޭ އިތުރު މައުލޫމާތު ހޯއްދެއްވުމަށް 3010718 އަށް ގުޅަން ވެސް އިއުލާންގައި ރައީސް އޮފީހުން އެދިފައިވެ އެވެ.\nފްލެޓް ކޮމިޓީން ބުނީ މަސައްކަތް ނިމުނުހާ އަވަހަކަށް ދެން ހުރި ކެޓަގަރީތަކުގެ ލިސްޓު ވެސް އާއްމުކުރާނެ ކަމަށެވެ. އެ ކޮމިޓީން މީގެކުރިން އިއުލާންކޮށްފައި ވަނީ ޑޮކްޓަރުންނާއި ނަރުހުންނާއި ޓީޗަރުންނާއި މާލޭގެ ރަށްވެހިންގެ އިތުރުން ނުކުޅެދުންތެރިކަން ހުންނަ މީހުންގެ ވަގުތީ ލިސްޓެވެ. މި ލިސްޓަށް ޝަކުވާ ހުށަހެޅުމުގެ މުއްދަތު ހަމަވިއިރު 3،000 އަށް ވުރެން ގިނަ ޝަކުވާ ވަނީ ހުށަހަޅައިފަ އެވެ.\nހުޅުމާލޭގައި، ހިޔާ މަޝްރޫއުގައި ފުރަތަމަ ޕްލޭންކުރި 7،000 ފްލެޓަށް 12 ކެޓަގަރީއަކުން ކުރިމަތިލާން ހުޅުވާލުމުން ގާތްގަނޑަކަށް 25،000 ފޯމު ހުށަހެޅި އެވެ. މީގެ ތެރެއިން ފްލެޓު ލިބުނު މީހުން ކަނޑައެޅި ގޮތާ މެދު ބޮޑެތި ތުހުމަތުތަކެއް ކުރީގެ ސަރުކާރަށް ކުރި އެވެ. މާކްސް ދޭނެ ވަކި ކްރައިޓީރިއާއެއް އިއުލާންކޮށްފައި އޮތަސް އެ ކްރައިޓީރިއާގައި ހިމެނި ދިރިއުޅުމުގެ ހާލަތުގެ ބައިން މާކްސް ދީފައިވާ ގޮތާ މެދު އޮތީ ސުވާލު އުފެދިފަ އެވެ. ގޭގެ އަށް ނުގޮސް ދިރިއުޅޭ ހާލަތުގެ ބައިން ޕޮއިންޓް ދިން ގޮތާ މެދު ގިނަ ބަޔަކު ޝަކުވާކުރި އެވެ.\nފްލެޓް ކޮމިޓީން ބުނެފައިވާ ގޮތުގައި ފޯމުތައް ވަކިވަކިން ބަލައި މާކްސް ދިނީ ކުރީގެ ސަރުކާރުން ހިޔާ މަޝްރޫއަށް ކަނޑައެޅި ޕޮއިންޓް ދިނުމުގެ އުސޫލާ އެއްގޮތަށެވެ. އޭރު ދިރިއުޅުމުގެ ހާލަތަށް 30 ޕޮއިންޓް ހިމަނާފައި އޮތް އިރު އެ ޕޮއިންޓް ދިން އުސޫލެއް ސާފެއް ނޫނެވެ. އެކަމަކު މިފަހަރު އެ ޕޮއިންޓް ދިނީ ގޭގެއަށް ގޮސް ދިރިއުޅުމުގެ ހާލަތު ބަލައިގެން ކަމަށް އެ ކޮމިޓީން ބުންޏެވެ.\nހުޅުމާލޭގައި އިމާރާތްކުރާ ފްލެޓްތަކުގެ ލިސްޓު އެކުލަވާލަމުން އަންނައިރު ކުރީގެ ސަރުކާރުން 7،000 ފްލެޓަށް ހުޅުވާލިއަސް ޓަވަރުތަކުގެ ގްރައުންޑް ފްލޯ ފިހާރަތައް ފަދަ ޒަރޫރީ ބޭނުންތަކަށް މި ސަރުކާރުން ހުސްކުރުމުން އެ މަޝްރޫއުގައި ފްލެޓުގެ އަދަދަކީ މިހާރު 6،720 އެވެ. މި ފްލެޓްތައް ނިމޭނީ އަންނަ އަހަރު އެޕްރީލަށް ކަމަށް ހައުސިން މިނިސްޓްރީން ވަނީ ބުނެފަ އެވެ.\nއިތުރު ލިޔުންތައް ދިވެހި ސަރުކާރު ބޯހިޔާވަހިކަން ފްލެޓް ހުޅުމާލެ ހައުސިން ހިޔާ މަޝްރޫއު ހުޅުމާލޭ ދެ ވަނަ ފިޔަވަހި ހުޅުމާލެ


Big Boss-15 ge Baiverin Haamakoffi ބިގްބޮސް-15 ގެ ބައިވެރިން ހާމަކޮށްފި – Huvadhoo News Big Boss-15 ge Baiverin Haamakoffi Huvadhoo News\nބިގްބޮސް-15 ގެ ބައިވެރިން ހާމަކޮށްފި\nއޮކްޓޯބަރ3ވަނަ ދުވަހު ފަށަން ހަމަޖެހިފައިވާ ބިގްބޮސް 15 ގެ ބައިވެރިންގެ ނަންތައް މީޑިޔާގައި ހާމަކޮށްފިއެވެ.\nކަލާސް ޓީވީން ދައްކަމުން އަންނަ ބިގްބޮސް އޯޓޯޓީގައި މިވަގުތު ތިބި ބައިވެރިންގެ ތެރެއިން ވަނަވަނައަށް ދާ ފަރާތްތަކަށް ބިގްބޮސް 15 އަށް ހޮވާނެކަމަށް ވަނީ އަންގާފައެވެ. އެހެންކަމުން ކަރަން ޖޯހަރު ހޯސްޓުކުރާ ބިގްބޮސް އޯޓީޓީގެ ހުރިހާ ބައިވެރިންވެސް ދަނީ ބިގްބޮސްގެ ގެއިން ޖާގަ ހޯދުމަށް ގަދައަޅާ މަސައްކަތްކުރަމުންނެވެ.\nބިގްބޮސްގެ އެހެން ސީޒަންތަކެކޭ އެއްފަދައިން މިސީޒަންގަވެސް ސެލެބްރިޓީންގެ އިތުރުން ސިޔާސީ މީހުންވެސް ފެނިގެންދާނެކަމަށް ބެލެވެއެވެ. މީޑީޔާތަކުގައި ހާމަކޮށްފައިވާ ގޮތުން ބެލުންތެރިންގެ މަޤްބޫލުކަން ހޯދާފައިވާ “ތުޖްސެ ހެ ރާބްތާ”ގެ އެކްޓްރެސް ރީމާ ނެއި މިފަހަރުގެ ސީޒަންގައި ފެނިގެންދާނެއެވެ.\nރީމާއަށް ބިގްބޮސް 15 އޮފާކުރުމުން ރީމާ ވަނީ އޭނަގެ ބިޒީ ޝެޑިއުލްގެ ސަބަބުން ބައިވެރިވެވެން ނެތްކަމަށް ބުނެފައެވެ. އެހެންނަމަވެސް މިދިޔަ ޖުލައިމަހު އެސީރިޔަލްގެ ޕޮޕިއުލާރިޓީ ދަށްވާން ފެށުމުން ރީމާ ވަނީ ބިގްބޮސްގެ އޮފާ ޤަބޫލުކޮށްފައެވެ.\nރީމާގެ އިތުރުން ކަލާސް ޓީވީން ދެއްކި “ނާގިން” ސީރިޔަލްއިން ބެލުންތެރުންގެ މަޤްބޫލުކަން ހޯދާފައިވާ ސުރުބީ ޗަންދްނާ، “ޔޭ ރިޝްތާ ކިޔާ ކެހެލާތާހޭ”ގަ އުޅޭ މޮހްސިން ޚާންގެ އިތުރުން އަރުޖުން ބިޖްލާނީ ފެނިގެންދާނެކަމަށް މީޑިޔާތަކުގައި ހާމަކޮށްފައިވެއެވެ.\nމީގެ އިތުރުންވެސް ކަރަން ނާތް، ޒީޝާން ޚާން، އުރްފީ ޖާވިދް، މުސްކާން ޖަތަންނާ، ޕްރަތީކް ސެހެޕާލް، ނިޝާންތް ބަޓް، މިލިންދް ގަބާ، ރާގޭޝް ބަޕަޓް، އަކްޝަރާ ސިންގް، ދިވްޔާ އަގަރްވާލު، ރިދިމާ ޕަންޑިތް، ނޭޙާ ބެސިން، ޝަމިތާ ޝެއްޓީ ބިގްބޮސް 15 ގައި ހިމެނޭ ކަމުގެ ވާހަކަތައް ވަނީ ފެތުރިފައެވެ.\nއަންނަމަހު ބިގްބޮސް 15 ފަށާއިރު ބިގްބޮސްގެ ޓްރެއިލާއިން ފެނިގެންދަނީ އެޝޯގެ ހޯސްޓް ސަލްމާން ޚާން ބިގްބޮސްގެ ގެ ނުފެނިގެން އުޅެނިކޮށެވެ. އެހެން ނަމަވެސް ކުރީގެ ބަތަލާ ރޭކާގެ އަޑުން ވާހަކަދައްކާ ގަހެއް މިޓްރެއިލާގައި ފެނިގެންދެއެވެ. އެގަސް ބުނާގޮތުގައި މިފަހަރު ބިގްބޮސްގެ ބައިވެރިންނަށް އެހާ ފަސޭހައިން ބިގްބޮސްގެ ގެ ނުފެންނާނެއެވެ. ބައިވެރިންނަށް އެގެޔަށް ވަދެވޭނީ ބޮޑު ޓެސްޓަކުން ފާސްވެގެން ކަމަށް އެގަސް ބުނަމުންދެއެވެ.\nއަންނަމަހު3ވަނަ ދުވަހުން ފެށިގެން ހަފްތާގެ ހޮނިހިރު އާދީއްތަ ފިޔަވާ ހުރިހާ ރެޔަކު 10:30 ގައި ކަލާސް ޓީވީން ބިގްބޮސް 15 ދައްކާން ވަނީ ހަމަޖެހިފައެވެ. ހޮނިހިރު އާދީއްތަ ދެދުވަހަކީ ސަލްމާން ޚާން ބައިވެރިންނާ ބައްދަލުކުރާ ދުވަހެވެ. ކޮންމެ ހަފްތާއަކު ކޮންމެވެސް އެއްބައިވެރިޔަކު އެލިމިނޭޓް ކުރެވޭނެއެވެ.\nމިދިޔަ އަހަރު ބިގްބޮސް 14 ކާމިޔާބުކޮށްފައިވަނީ ރުބީނާ ދިލަކްއެވެ.


Ooredoo Maldives in Mi aharuge aharee aammu Jalsaa Baavvaifi - AO News\nއުރީދޫ މޯލްޑިވްސް އިން މިއަހަރުގެ އަހަރީ އާންމު ޖަލްސާ ބާއްވައިފި\nފޮޓޯ: އުރީދޫ ޓްވިޓަރ\nއުރީދޫ މޯލްޑިވްސް އިން މިއަހަރުގެ އަހަރީ އާންމު ޖަލްސާ ބާއްވައިފިއެވެ.\nމި ޖަލްސާ ބާއްވާފައިވަނީ ކްރޮސްރޯޑްގެ އިވެންޓް ހޯލުގައާއި އޮންލައިންކޮށް މޯލްޑިވްސް ސެކިއުރިޓީސް ޑިޕޮސިޓަރީ ކޮމްޕެނީ ޕްރައިވެޓް ލިމިޓެޑް (އެމް.އެސް.ޑީ) ގެ އޮންލައިން ޖެނެރަލް މީޓިންގ މެނޭޖްމަންޓް ސިސްޓަމް ކަމުގައިވާ “ފަހިވޯޓު” މެދުވެރިކޮށެވެ.\nޖުމްލަ 1،202 ހިއްސާދާރުންގެ ބައިވެރިވުމާއެކު ޖަލްސާ ކުރިއަށްގޮސްފައިވާއިރު، އޭގެ ތެރެއިން އަމިއްލަފުޅަށް ޖަލްސާގައި ބައިވެރިވެވަޑައިގަނެފައިވަނީ 101 ހިއްސާދާރުންނެވެ. އަދި ހިއްސާދާރުންގެ ފަރާތުން ޕްރޮކްސީ ހޯއްދަވައިގެން 1،101 ބޭފުޅަކު ބައިވެރިވެވަޑައިގަނެފައިވެއެވެ.\nޖަލްސާގައި ބައިވެރިވެވަޑައިގެންނެވި ހިއްސާދާރުން ރަމްޒުކޮށްދެއްވާފައިވަނީ، 135،970،377 (ސަތޭކަ ތިރީސް ފަސް މިލިއަން ނުވަ ސަތޭކަ ހަތްދިހަ ހާސް ތިން ސަތޭކަ ހަތްދިހަ ހަތެއް) ހިއްސާއެވެ. މި ހިއްސާ ރަމްޒުކޮށްދެނީ ކުންފުނިން ވިއްކާފައިވާ ޖުމްލަ ހިއްސާގެ %92 އެވެ.\nމި ޖަލްސާގައި ހިއްސާދާރުން ނިންމަވާފައިވަނީ 2021 ވަނަ އަހަރު ބާއްވާފައިވާ އާންމު ޖަލްސާގެ ޔައުމިއްޔާ ފާސްކުރެއްވުމަށާއި، 2021 ވަނަ އަހަރުގެ އޮޑިޓްކޮށްފައިވާ މާލީ ހިސާބުތަކާއި އޮޑިޓަރުންގެ ރިޕޯޓު ފާސްކުރެއްވުމަށެވެ. އަދި 2022 ވަނަ އަހަރަށް އޮޑިޓަރުންގެ ގޮތުގައި ޕްރައިސްވޯޓަރހައުސްކޫޕަރސް އައްޔަންކޮށް އުޖޫރަ ކަނޑައަޅައި ފާސްކުރެއްވުމަށާއި 2021 ވަނަ އަހަރުގެ ހިއްސާގެ ފައިދާގެ ގޮތުގައި ހިއްސާއަކަށް2ރުފިޔާ 70 ލާރި ބެހުމަށް ހިއްސާދާރުންވަނީ ފާސްކޮށްދެއްވާފައެވެ.\nމީގެ އިތުރުން ހިއްސާދާރުންގެ ފަރާތުން ބޯޑަށް އައްޔަންކުރާ ޑިރެކްޓަރެއްގެ ގޮތުގައި އާންމު ހިއްސާދާރުން ވަނީ ފަރީޙާ ޝަރީފު ދެވަނަ ދައުރަކަށް އައްޔަންކޮށްފައެވެ.